- JOONI
- ←
- 15
- →

15
Jiisuu' Uaini Tamparu'na'
1 “Ning uaini masikung, ee'noko Mma' uaini tarenara. 2 Teie ning-koong kaumpe' ookara tooto'umaung teing sinang bi'uriaing. Sinang bi'umaing kaumpe'nanka nerivumaung nii'ning napo' mmau' sinang bi'uu'naang. 3 Dii' enang kiiroraa'dariri otoring nkaang kara naurampimaunge nerirurio'. 4 Ning-koo otoriaing, ee'noko ning dii'koo o'noainge. Dii'ke sinang nkaveriarupeu' ning-koo otoriarura, kaumpe'ke sinang nkavuarupeu'na' koi'koo otoarura.
5 “Ning uaini ee'noko dii' kaumpe'nanka. Baa tee ning-koo otomaung ee'noko ning tee-koo o'nomaung mmau' sinang nkavuaing. Dii'ke kapoo' nkoveriarupeu' ning-eta taapo' otori. 6 Naning tee ning-koo otoaung Kumponinge kaumpe'pina' dua'uaing, mara'oainoo'. Kaumpe' tee' oro'nanka oosiaarima nta'koo dua'numpo' paro'doma. 7 Dii' ning-koo otori dei, nkaang kara dii'koo otoi dei kapoo' nia'meriko dii' piaroripeu'ning dii' oto'deruripeu'. 8 Tee' ee'na' Mma'nung meenasi sira'paramana' dii'ke sinang mmau' nkaverio'. Ee'noko tee' nari' nkaning barevare-nupoong deentariri otoriaing. 9 Ninge dii' piaarampimaang Mma'ke ning piaamumana'. Nkaang piaa-koo otoriaing. 10 Nkaang boto siomperi dii' nkaang-koo piaa-koo otorimaatoaing. Tee' nari' Mma'nung boto siompansi bakaang-koo piaa-koo o'nomana'.
11 “Ninge tee' naurampimang nkaang doturotu dii'koo otoo'naang, ee'noko dii' aa'na' bakei dotue maanto'durii'naang. 12 Nkaang boto aung, ‘Dii'ka pakureeri piaareeriaing tee' ninge piaarampimana'.’ 13 Naning boo'pari dei ba'maikori' paari-antavuri pakuvurima, nii'nung aarumo otoa' piaa-koong temurii' puru'ui otoing. 14 Ee'noko dii' ninge mmaikori', kapoo' ninge botorampiring nkoveriaing deeko'. 15 Dii' ninge botovotonaa'nuka tantampiauka'nung enang-eta deto, ai' botovotonaa'nukai noru'aavaung kapoo' biikaning ovontunge nkoaamaing. Botovotonaa'nanka-ita mmaikori' tantampimaung kapoo' ookara naurampiru'nung-koo Mma'keta taaravantu'ning. 16 Dii'ke ning miru'meria', ninge dii' miru'dampiru'nung ee'noko ninge barerampiru' berira sinang mmau' nkaverii'naang, temurii' sinang doong kante otomatoaing. Ee'noko Mma'ke aruriaing kapoo' nkaang miring-koo nia'eriaing. 17 Aung ee'nara boto ninge naurampimang, ‘Dii'ka piaareeriaing.’ ”
Munte' Nkoaavaina' Jiisuu' Bakaning-koo
18 “Kansi'nupoonge munte'daariko ee' noru'eriaing, ning tee' ee'na' tero munte'mau'nunge. 19 Ee'noko dii' teing-kooning dei teinge navuraaripeu' biikaning-pina'. Ee'noko dii' ninge meeka'antarampirio' teing-pina' deeaing deentariru', ee'noko dii' teing-kooning deea'. Tee'koo ee'na'koo teinge dii' munte'daarimaung. 20 Noru'eriaing kapoo' ninge naurampiring, aa'dampiring, ‘Naning botovotonaa' bakaang pankaing-koo dau basi deea'.’ Teinge ning too'demau'nung deemparako napo' dii' tee' too'dentaariainge. Ee'noko teinge nkaang kara taaravau'nung dei diikaang kara taaravaapeu'. 21 Teinge tee naning botomuu'nung noru'aava', tee'koo tee' nkoraariaing dii' nkaning deentariko. 22 Ninge morai'nange kara nauaranko bei'bei'maavaru'nung dei naninge biikaang aarumo orara tampuarupeu'. Nka tampa' sira'mario' bei'bei'maama biikaang orara aarumo baku'koo makosiaava'. 23 Baa tee ning munte'mumaung Mma' munte'umaunge. 24 Teinge oomaio' kapoo'nanka nkoanko'nung nii'nung naninge tero nkovuaruko'ning. Tee' nkoaravarui dei naninge biikaang aarumo orara tampuarupeu'. Nka nii'na' nkoaring-koo biikaang aarumo bakei orara masikung sira'pari otong, kapoo'nanka nkoanko'ning ooaara nee'daang ookakang munte'maaremaung-koo. 25 Nka tee' nari' nkoaravaing biikaang boto-koong daari masika' tavo'aravaina', aa'pumaung,
‘Teinge tamung munte'mau'.’ (Kena 35:19; 69:4)
26 “Tee Domang Kuaa'anta poaing. Tee ee'nara Tanuaang Meekung, kara masikung tanata, Mma'ketaing. Mma'ankoita ninge botoampaing, ee'noko teie ning-koo kara masikung sira'pumaatoaing. 27 Ee'noko dii'ke tee' napo' ning-koo kara masikung minkuerimatoainge ni'ninka teroita o'noru'ninge.”

- JOONI
- ←
- 15
- →

© 1994 WBT