- EPESES
- ←
- 4
- →

Nii' Karistoo'nung Mono O'nori Bakaang Aarumo Oro'antavampiaing
4
(4:1–6:24)
Narung Onou Ninka O'noriaing Meeka'mariri
1 Tee tee ninge Ovoring bakaang dai'nisie kontampiri botoramping makosina' bokururu'na' otorii'naang. 2 Boonko noru'dariaing, banainge otori da'deng iiraroria'. Piaa oro'antaveri otorimaatoai tokoona' noru'deeria'. 3 Tanuaang Meekunge tee dii' narung deeng-antarurining, teka aa'na' paarararimaatoai narung deentariri oto'koo mooareeri otorima. 4 Mono tee narung otong nii'ke nko-antavampimaung Karistoo'nung, ee'noko Tanuaang Meekung tee narunge tee' nari' narung noru'koo oto'koo bokururu'nung. 5 Ovoring narung otong, kapoo' masika'antavampimaung narunge, ntong-koo minkie meeka'anta narunge; 6 Kumponing narunge tee Niuma nii' ookarai, nii' ookara taremuri niikaang birenge mintoomparama nii'koo kuung otomaung.
Pakumeeriaina' Avuavu'nanka Ninka
7 Teka teieta bakaang maanto'ui oto'keta Karistoo'ke nii' kantemuru' namarana' teing avuavu'nanka tee' Daari Meekunge minkuvuu'na' aa'puma:
8 “ ‘Tenang paning-koo deto koinura barampuri dai'nisinuka teie Ovoringe tankaampuru' tee avuavu'nanka teing nantoong.” (Kena 68:18)
9 Tee “deto koinuu'”-naare miru' aming? Tee aa' miru' ee': Tee tero napo' siaru'nung depeto kansi'koo boonavaro-koo. 10 Tee ee'nara narung siaru'nung tee ee'nara napo' deto koinuu'nung paning-koo daunavaro-koo isipo' masipo' ootukunairu-koo maanto'antavaraa'naang. 11 Ee'noko tee “avuavu' tankaampuru'”-naare miru' aming? Miru' aa' ee' oro': Nii'ning kara okovuri nkanuka deempuru', napo' nii'ning nakaronuka deempuru', nii'ning doorenang tampara daankivuma nanu'nuka deempuru' ee'noko nii'ning tanata nkonanka nau-antavaarima. 12 Biikaang nko-nko Kumponing bakaning meekupoong bare-anta-koong dootuu'nupoong kake'iiariaina' ee'noko Karistoo' bakaang mono makosinuka panka'antavaavaina'. 13 Bera tee nii' ookara narung deemariaing masika'anta-koo ee'noko Kumponing Bauring noru'na'koo, ee'noko naning-naummariri petaa'moriaing nari' basina' Karistoo' dakaosi'na' dupeari petaa'omana'. 14 Teketa tee nantoong onou tasi'paa'nukai daang ampirinumparima˜ aavamaariko toire' oki'nareka'pina' o'noriauka'nung amutemurii' daang-koong nau-anta siompampiritaa', aa'na' boo'ai nankara avitoitoi bii'urimana' dovinge uupuvuriko. 15 Otoa', masikung narung minkuampima piaameeritaa' ootukumariri panka'mariaing Karistoo'naummariri, tee-koo kuung o'nori, niikaang bore' deemparako. 16 Teie taremuriko nii' teing bakaang mono-koo-navio'nanka-pina' matauna' be'nu'mariri o'noring ee'noko naruna' makotumpiri pakumeeriaing nii' ookara tee ee'nara mono panka'antavampiri ee'noko purimariri piaae.
Urikung Aarumo Sipampira Nerakung-koo Baremariaina'
17 Aung tee nkaang naunau dii' naurampimang Ovoring bakaang miringe dii' date'antarampima: Akoing tamunsi'nanka-pina' nkorariauka' kapoo' masikung deeaung siompaamaing-pina'. 18 Teing biikaang noru' tee mutaanang, damisimainku teing tee-koo domaang Kumponinge amurimaung-koo. Aming-koo, nna' papaaranuka koonto', bore'ke deerenuka otorokotaa'. 19 Anutua nkoarima maimaia'na' nko-koo avariri oto'nuka, naro'keta oko'okovurima aarumo ku'mi' nkoaamaing. 20 Teka tee Karistoo'koo barerariru'na' tee' deea'. 21 Dii'ke tee koonto' tampa' taaraveru' tee, ee'noko dii' tee-koo kuung otoritaa' bakaang kara masikung nauraariko barorontariru'. 22 Urikanaung enang bakei kiru'dariaing teronung aarumo-koo otoriko'na'koong, mono narung bakaang noru' karaa'ke boo' tositosi-koong siompui otomaung dii' orari-anta-koona'. 23 Diikaang onou ee'noko tanuaang neraka'antarariaing. 24 Nerakanaung kuruntariai Kumponinge nkonii'naung, tee-pina' oro'naung, koonto'nuka, meeka'dariri otoriaina' masikung siomperi.
25 Tee'koo enang bakerariaing tosi minku-eta. Masikung narung minkuerimatoaing tapo'deeri otorimaing ninka, ai' dii' teing narung mono-koo manta'deeri otong. 26 Dii' iirarorima deeko' tee iira oramuriau deeng-antaveriauka'. Bointuriai duaa' mme' tumparavaruko. 27 Sietani' doona aveauka' tee'. 28 Tee bakisipung bakiaa' nko-ita bakearara bakaang birenge mintoong tampara kake'iiari nkovuai apuka'paravaing ninka tankaampuaina'. 29 Kara orarananka minkueria' otoai, teka tampara to'biiari kara narung, pakureeri navureerima. Tee'koo taararaariaininge tee tampa' taararaariaing biraankeario'. 30 Tee' nari' Tanuaang Meekung Kumponing bakaang orarunsi-antaveria' otoai, ai' tee Tanuaang Meekung tee Kumponing bakaang taa'ni'anta nii' moo'muriaing-koong asi'na'mung. 31 Donta'dariri otorimaatoai aing aa'ning-eta', domang oraka' noru', iira, ioo', peusi', minkuminku ee'noko napo' too'de. 32 Teka navureeri otorimaatoai dunsirunsi˜antareerima, tonta'antareerima dii'ka Kumponinge Karistoo'koo kuunge tonta'antareruru'na'.

- EPESES
- ←
- 4
- →

© 1994 WBT