- 1 TIMOTI
- ←
- 4
- →

4
Timoti Koonto' Minkuna'koong Tautau
1 Enang tee Tanuaang Meekunge ee' koonto' naumurimaung: Asi'na'mung due'uko nii'ning tee bere'ariaing akovetei teieta kara masikung siompampimaung-eta teing ma'nari tositosinanka taaravaari-kotaa', ee'noko teing minkunaa Sietani' bakaning-koo bi'arikotaa'. 2 Aing minkunaananka tositosinanka nantoong-eta ampirinung-nupoong-eta tavo'aravaining. Teing nantoong tositosi-koo datavoroi biikaang domang-koo kuunga biikaang daang minku tasi'pariarupeu'. 3 Aa'paripeu'na': “Nanteeriauka' ee'noko taamang keremperiai tanuaang ku'mi'antarari'neeng.” Nka tee'paama daang minkuaamaung, ai' Kumponinge tee taamang tampa' nkomemuru' ee'nara tampara minkuampima nkavampii'naang nii'ke, tee kara masikung noru'ampiri otoininge, ee'noko masika'antavampimainge. 4 Ookara kapoo' Kumponinge nkovuru'nung tampara, kapoo' otoa' dimpa'ampiaing Kumponing tampara tampampima nkavampiaing deeko', 5 ai' temurii' taamang Kumponinge makosi-pina' oovumaung bakaang kara ee'noko niikaang kunsi siompui.
6 Dake aing nko-nkona' nau-antananka naueriaing-koo nii'maikorori' da' tee tampara pakupakunung Jiisuu' Karistoo' bakaang deentaravaing maanto'antararara teinge karakarananka masikeng siompampimainge ee'noko tampara minkunaa tee ee'nara dake siompemaung. 7 Donta'dari otoai teing-eta kumponaang daang-koonanka Kumponing-etaning deeaing-eta. Nka daka tampa' bareraravai Kumponing bakaang naning makosina'pina' nkoraravaina'. 8 Ai' amurii' mirumiru' minkuaamaung masikung: “Mono bare-anta-koo tampa'ke, nka tanuaang bare-anta-koo baru' tampa' masika', enanung ee'noko dama'nung otooto'koo paku-antana'koo.” 9 Tee' masika'anta-koo makosi. 10 Tee'koo bakei pore'morimaung, iri' o'marikoo', niikaang noru' Kumponing domantoo'koo sipampiri otomaung-koo, ee'nara ookara-koo Domang-anta masika'antavaamaing-koo.
11 Aing kapoo'nanka aa'na' tuutuu'antaveri nau-antaveriai, ee'noko botoveriaing siompaavaina'. 12 Taura'daravauka' naninge da' oki'naa-anta-koo da' pankara deeaung deentarako, teka Kumponing baito-nupoonge ooraara dakaang kara-koo bi'antavariaing deentari otoai, ee'noko nko-nko-koo, piaa-koo, baito-koo ee'noko kiiroraa' aarumo-koo. 13 Moainoo'ke basi mataa'irari deeruevuriai tee Kumponing bakaang dariraari, daankierima ee'noko kara nau-antaverima. 14 Dakaang avuavu' da'koo otoing Tanuaang Meekung-etaing sipeauka', ee'nara karai tarampee˜koonge minkuvuko nkaveu'nung tenang teinge dootuu'koo urantanukai bireng pante'daako. 15 Aing kapoo' botoransing nkoemaatoai. Avu'antararavai teing-koo, da' panka'daramatomana' tasi'paavaina'. 16 Tareraravai dakaang nko-nko ee'noko nau-anta, tampa' nari' otoaina', ee'noko tee' nkovekotaa' ookara taararaamaing ninka nari' domantariaing.

- 1 TIMOTI
- ←
- 4
- →

© 1994 WBT