- JOONI
- ←
- 8
- →

8
Manikuma Nampeesi Orarivuu'nani
1 Ee'noko maatanang tero mme' tane'puko Jiisuu' napo' Olive'po'namii-eta dootuu'nava pankava-koo toroaru'. 2 Ee'noko mmau' karinga tee-anko oosiaririo' tee ba'namparara kara nau tutumpuru'. 3 Enang tee boto naunuka ee'noko Boto Keperuu'navitue nani manikuma tavo'au' tee-anko. Teinge teni nampeesi orarivuio' ooaarai'nange tavo'au'. Ee'noko teinge teni donkong-antavau' uro'kanoo' teing-koo ookara-koo. 4 Ee'noko teinge aa'pau' Jiisuu', “Nau-anta, ani nampeesi orarivuio' ooampiring. 5 Moosesi-nung Boto-koong daarie ee' minkuvumaang,
‘Nani tee' nkoaravainani kapange tavampiainang booaing.’ (Boontu 20:10)
Ee'noko dake arekee' minkuemaang?” 6 Aavavaama tee'pau', tuumpiaavainoo' dau'paava'naang, teka Jiisuu' kinkinuitaa' kansi'koo daarikuko' tanka'ke.
7 Donkonai mmau' niania' nia'aako', ee'noko nia'aamatoko Jiisuu' kinkinuu'noo'keta koomparara aa'puru', “Dii'koong naninge tero orara aarumo nkovuaruu'nunge tutuna'nare'ke kapanare'ke ani too'puai.” 8 Tee' minkuvurai'nange napo' kinkinura kansi'koo daarikuko'.
9 Ee'noko biikang domang tee' too'purio' tee tenkenau' teing-koo pankeu'ke tutumpaara naruna' naruna'. Ee'noko Jiisuu' narung sipau', ee'noko teni manikuma te' donkonuio'.
10 Ee'noko Jiisuu'ke napo' koomparara aa'puu', “Ee ani, teing are'ke berong? Naning ee otoa' da' tuutunantuing?” 11 Tenie aa'puu', “Ee', pankaing, otoa'.” Jiisuu'ke aa'puu', “Nna' ninge da' tuutunantamparoo'naang. Bera naniaing. Ee'noko napo' orara aarumo nkoveauka'.”
Jiisuu' Ookara Nantoong Siraka'antanung
12 Jiisuu'ke napo' aa'puru', “Ning tee araka ookara kansi'koo. Naning tee ning siomuaing mutaananoo'ke nanuauka'nung, domaang isikung kompuinge ookara otooto' siraka'antavuio'.” 13 Boto Keperuu'nukai aa'pau', “Da' daka minkuema tantaramaang, tee'koo nau'ka masika'antarampiauka'nung.”
14 Jiisuu'ke maku'urima aa'puru', “A, bane ninge ninka kara minkuama tammaramaunge, kapoo' minkuamaung masikung. Aming-koo, nna' ninge noru'ansi o'nong ning mou'noo' ee'noko ning memaatomanoo'. Dii'ke ning noru'meria' mou'noo' ee'noko are' ning memaatomanoo'. 15 Dii'ke ning simpe'merima kansi'koong aarumo narung siomperimaung. Ninge naning simpe'ampa' o'nong. 16 Nka ninge simpe'dampiri dei nkaang kara masikung deemparapeu'. Ning ninka o'noi nkoampa', tee'koo Mma', ning botomuu'nung ni'ninka otomaung-koo. 17 Diikaang boto-koo ee' otong,
‘Kenaankarai nari' karorema kara sira'pureko noru'eripeu' tee tee masikung kara.’ (Boto 17:6; 19:15)
18 Ninge ninka kara minkuama tammaramaung ee'noko napo' Mma'ke botomuu'nunge kara tee' napo' siong-antamemumaunge.”
19 Teinge aa'pau', “Dauma are' otong?” Ee'noko Jiisuu'ke maku'urima aa'puru', “Dii'ke aa' ning noru'meria', Mma' noru'eria'. Dii'ke ning noru'meri dei, Mma' napo' noru'eripeu'.”
20 Jiisuu'ke aung kara ookara dootuu'nava pankava-koo nauvuru' mooni' bauta'koong sipaako'navaro-koo. Ee'noko naninge Jiisuu' kiimata-nava-koo sipuaruu' bakaang bateinang mme' makotuaruko.
Jiisuu'ke Aa'puru'na': Dii' Naniriarupeu' Ning Nanampainoo'.
21 Teketa Jiisuu'ke napo' aa'puru', “Ning nanampaing ee'noko nananko dii'ke ning besi'meriaing, ee'noko dii' dooriaing diikaning oreng aarumo ninka. Dii' naniriarupeu' ning nanamatomanoo'.”
22 Ju'koong ovontunge aa'pau', “Aunge aa'pumaang, ‘Dii' naniriarupeu' ning nanampainoo'.’ Kara-koong miru'noo' ee' oro': tee baka tavaraa'naang dee'ma.”
23 Jiisuu'ke kara maku'urima aa'puru', “Dii' paning-koo boong-nupoong ee'noko ning paning-nung. Dii' kansi'nupoong ee'noko ning kansi'nung deea'. 24 Tee'koo naurampiring dii' diikaning oreng aarumo ninka dooriaing. Ee', masika', dii'ke ning ee'nara naning tammaramaung masika'antameriarura deeko' dii' oreng aarumo ninka dooriaing.”
25 Teinge nia'aama aa'pau', “Naumeriaing, da' teing-koo pankenuka poroaining-koo Daari Meekunge minkuvurimaing-koo baa ee'nung?”* Ooveai Jooni 1:21-25. Jiisuu'ke maku'urima aa'puru', “Ning ee'nara dii' teroita naurampiru' tutumparu'noo'keta. 26 Ninge amutemurii' kapoo' minkuamira diikaang orara aarumo sira'pampeu'. Nka tee naning ning botomuu'nung bakaang aarumo bakei koonto' masikung, orara aarumo otoaunge. Teie naumumana' nari' minkuamaung.”
27 Jiisuu'ke Bauma-koong kara minkuvuko noru'aavaruio' teie napo' aa'puru', 28 “Dii'ke ning Tee Naning-naumpo' Paning-etaing intamerirai'nange dii'ke noru'meriaing ning ee'nara baa. Tenang dii'ke noru'meriaing ninge kapoo' nkoampaung maroita, ninge kapoo' minkuamaing Mma'ke naumumaing naing. 29 Ee'noko tee botomuu'nung ni'ninka nari' o'noremaung. Ning si'muaung ninka, ninge doong kante kapoo'nanka dotu-antavumaung nkoamaing-koo.” 30 Ee'noko tee' minkuvuko mmau'ke Jiisuu' masika'antavau'.
Eebaraami' Baurukaa' Ee'noko Sietani' Baurukaa'
31 Ee'noko Jiisuu'ke teing Ju'nupoong masika'antavau'ning aa'puru', “Dii' nkaang kara nari' pinka'erimatoaing deeko' dii' nkaning barevare-nupoong masikeng otoriaing. 32 Ee'noko Kumponing bakaang kara masika'pari otoina' noru'eriko teie karai masikai simpiri'antaruriaing dai'dariri otorimanoo'keta.”
33 Teinge maku'aama aa'pau', “Nii' teing Eebaraami' ba'dompenku. Naninge teroita dai'murira bakaning botovoto-koo-nupoong deeng-antamuriaruko'. Enang arekee' tee' minkumerimang dai'mariri o'norimanoo'keta simpiri'antamarii'naang?”
34 Jiisuu'ke aa'puru', “Masika' naurampimang, nantoong teing oreng aarumo nkoaamaing botovotonaa'nupoong ee'ning, orara aarumoi dai'uri botovurimaing. 35 Naning botovotonaa' tee tamung tankinumaung, teka teing osikaiaang biurukaa' teing te' nari' otoroi otoromaing. 36 Tee'koo ninge Pankaing Bauringe botovoto-koong otooto'keta simpiri'antarampiaing deeko', bakei tampa' simpiri'dariri otoriaing! 37 Ninge dii' noru'dampiri o'nong dii' Eebaraami' ba'dompenku, ee'noko dii' ning tavu'koo piarorimaung nkaang kara taaraveriaruma. 38 Ninge kara minkuamaung Mma'ke naumumana', ee'noko dii'ke nkoverimaung diumai naururimana'.”
39 Teinge maku'aama aa'pau', “Niuma Eebaraami'.” Jiisuu'ke maku'urima aa'puru', “A, dii' masika' Eebaraami' baurukaa' dei tee' nari' nkovuko'na' nkoveripeu'. 40 Eebaraami'ke temurii' kapoo' nkovuaruu'. 41 Dii'ke tee kapoo' diumai nkovuko'na' nkoverimang.”
Ee'noko teinge maku'aama aa'pau', “Nii' aa' auning-koonanka deea'. Nii'ke Niuma narung otong. Kumponing ee'nara.” 42 Jiisuu'ke aa'puru', “Kumponing diuma masikung dei dii'ke ning navumeripeu', ning aa' Kumponing-ankoita mou'nung-koo. Ning maroita ninka moa', teie botomuu'nung. 43 Arekee' dii'ke noru'eria' otong kapoo' minkuamaa'nomaung? Dii'ke kara naurampimaung koonto' taara-koo piaroria'. 44 Dii' koonto' Sietani' baurukaa' ee'noko tee diuma, ee'noko diuma piavomana' siong-koo piarorimaung. Tutuntoma-ita dupisi' nkovuko'. Kara masikung siompuaung. Kara masikung-koo oki'noo' okovuaunge. Tee tosi-bauko, ookara tosi-koo okora'. Bakaang aarumo narung siompuma tosi nkovumaung. 45 Kara masikung naurampimang, tee'koo dii'ke masika'antameria' o'nong. 46 Dii'koo baie ninge orara aarumo nkoantu'nung minkuvupeu'? Ee'noko ninge masika' naurampiko dii'ke aming-koo ning masika'antameria' o'nong? 47 Naning Kumponing-eta pou'nung Kumponing bakaang kara taaravumaung, ee'noko dii' Kumponing-ankoita poria'. Tee'koo dii'ke ning taarameria'.”
Jiisuu' Tee Eebaraami'koo Dau Basi, Ju' Biikaang Okoaa'koo
48 Teketa Ju'koong ovontunge karai maku'au' Jiisuu'. Aa'pau', “Bakei tampa' minkuampiring, da' Sameria'nung, ee'noko da' ma'naang-po'nung.” 49 Jiisuu'ke maku'urima aa'puru', “A, ning ma'naang o'noaung. Ninge Mma' daangampamaung ee'noko dii'ke ning daang-antamerimaung. 50 Ninge daangang ninka-koo besi'ampa', teeo Mma'ke tee' nkovumaung ninge daangang kong-koo, ee'noko teie simpe'muriaing. 51 Masika' naurampimang, naning tee nkaang kara siompumaung booauka'nung.”
52 Ju'koong ovontunge Jiisuu' aa'pau', “Enang koonto' noru'dampiring da' ma'naang-po'nung. Eebaraami' boo'paru', ee'noko Kumponing bakaning nakaro-nupoong boo'pariru'nunge, ee'noko aa'merimang, ‘Naning ning nkaang kara taaravuaing booauka'nung.’ 53 Niuma Eebaraami' boo'paru', ai' Eebaraami'koo dau basi tantaramaunge ee? Ee'noko nakaro-nupoong boorou'. Ee'noko baa tantaramaung?” 54 Jiisuu'ke maku'urima aa'puru', “Ning ninka daangamari dei, nkaang daangang tamunsi'nung. Tee daangamumaung Mma'ke ee'narai, nkaang meenasi naururima. Tee ee'nara dii'ke diikaang Kumponing tamperimaung. 55 Dii'ke teroita noru'eriaruu', ee'noko ninge noru'ansi o'nong. Ee'noko ninge aa'pamira, ‘Ninge noru'ampa',’ ning tosimarapeu' dii'pina'. Nka masika' ninge tee noru'ansi o'nong, ee'noko bakaang kara siompamaunge. 56 Diuma Eebaraami' dotuaru' nkaang doong oovuu'naang noru'uitaa'. Teie oovuu' ee'noko oovurai'nange doturotuaru'.”
57 Ee'noko Ju'koong ovontunge Jiisuu' aa'pau'. “Da' mme' pa'noko' kivora masiraani oto'derua', arekee' Eebaraami', teronung masikung ooveu' ee?” 58 Jiisuu'ke maku'urima aa'puru', “Masika' naurampimang, tero Eebaraami' mme' ponto'aravaruko ning o'noi o'nomaung† Tee kara “O'noi O'nomaung” tee Kumponing bakaang miring-pina' taara Ju' biikana'koo. Ooveai Pupu' 4:26; Toro 3:6; Mat 22:32. o'noko'nung.”
59 Tee' minkuvuio' tee kapananka ukuau' tee too'paava'naang, teka Jiisuu' baku'arara tenkenuu' dootuu'nava pankava-ita.

- JOONI
- ←
- 8
- →

*8:25: Ooveai Jooni 1:21-25.

†8:58: Tee kara “O'noi O'nomaung” tee Kumponing bakaang miring-pina' taara Ju' biikana'koo. Ooveai Pupu' 4:26; Toro 3:6; Mat 22:32.

© 1994 WBT