- MAKENSI'NUNG OO
- ←
- 19
- →

19
Paning-nupoong Doturotuariru'na' Babiloni' Oraru'kuio'
1 Teketa napo' dama'ke paning-koo nantoong mmau'koong aurong pankava'arima bokiaama kareaako taaravantu' aa'paako, “Euravampima Kumponing daangampampiai tee Domang-anta meenasi-po'nung, iirakuta. 2 Nantoong makosina' masika' simpe'urimaung. Teie ee'narai teni ee'nani auning bauko tora'antavuma dupisi'ui aa'nara. Teni teni nantoong ookara kansi'nupoong orari-antavuru'nani teni ninka aunimpeema. Napo' Kumponing bakaning botovotonaa'nuka dupisi'uru'nung-koo tee' maku'uing.” 3 Napo' bokiaama aa'paako', “Euraverima Kumponing daangamperiai. Tee ii teni taivuma tee' nari' kutekutei otomatoaing doong kante.” 4 Teketa teing kenai'ka-ita karenaumo ovontung ee'noko napo' teing kapoo' karenaumo domantoia kupa'po'ning, Kumponing-koo uro'kanoo' miinge keemparima Kumponing daangampau' tee teke ovorimpari ba'nava'nani'domai ba'nanui otomaung, aa'paama, “Euravampiaing. Ee', tee' ee'na'.” 5 Teketa napo' auronge ba'nava'nani'doma-ita aa'puu', “Tee niikaang Kumponing daangamperiai, dii'ke bakaning botovotonaa'nukai, dii'ke ee'ninge tee-koo amaiaa'dorimainge, ookaviturai aa'noko oki'nareka'nankai ee'noko pankenankai.”
Kampia Bakaang Nampeesi-koong Paroro
6 Teketa napo' aurong taaravantu' nantoong karinga-koong-pina' karoko, nii'noo'ke pupu' pankaing koo'uma karomana' karoko, nii'noo'ke kurunkurung-pina' karoma aa'puko' teie auronge, “Euraveriai, ai' tee niikaang Kumponing Ovoring purinto' tee Daurarong˜ masikung. 7 Aia', dotumarima tampa' tampampiai bakaang meenasi daangampevompima, ai' batei tee Kampia nampeesiaravainoo' tee makotuing, ee'noko ba'aang tenie tero maamuari-nanie. 8 Teni teni baarong kiiroraa' kakaara pipi'daari avui-nani mono nopa'araa'naang.” Tee baarong kiiroraa' tee nko-nko koonto' teinge Kumponing bakaning meekupoonge nkoau'nung miru'ari otoing. 9 Teketa teie koosinunge ning aa'muu', “Ee' daarieai, ‘Biraankeariaing teing tee-koo Kampia bakaang nampeesi-koong-koo taamang-koo para' avaariaining.’ ” Daua napo' aa'puu' teie koosinunge, “Aing teing Kumponing bakaning kara masikeng.”
10 Tee'puio' ning tee-koo kau'kanoo' miinge keemarara pankaing-antavama'naang nkomarako teie aa'muu', “A! Tee' nkoraravauka', ai' ning tee narung botovotonaa' da'pina' nari', ee'noko napo' teing da'maikori'pina' oro'ke Jiisuu'koong kara tampa' kompai sira'paamaing-pina'. Kumponing narung dootuu'eaing, ai' tee doorenang masikung Jiisuu'ke sira'puu'nung tee ee'nung kara Tanuaang Meekunge miru'ui minkuvuko'nung bakaning nakaro-nupoong˜ karantavurima˜.”
Naning Oosi Kakaara-koo Ba'nanuio' Oro'paru'na'
11 Teketa napo' paning daate'ario' ooantu' ee'noko teke ning-koo uro'kanoo'ke oosi kakaara donkonuio' ooantu', tee naning teu-koo bananui otoko'nung miring Motekaro' ee'noko Masikung tampaamaung. Tee naning koonto'na' simpe'urimaung ee'noko kare nkovukoo'. 12 Bakaang duta nta'pina' urung ee'noko bore'koo baakoponanka mmau' kurunii'. Ee'noko bakaang miring baka-koo daariari otong, tee-koong miru'noo' baka teie noru'ui otong. 13 Ee'noko mononopa' tee-koo kurumpari otoko'nung ereng-koo du'munii', ee'noko bakaang miring “Tee Kumponing Bakaang Kara Okonara.” 14 Teinge paning-nupoong tavu'nupoonge siompai nanaako' oosinanka kakaarananka-koo ba'naniai, ee'noko mononopa' kakaarai pipiraarie nopa'nii'nukai. 15 Ee'noko bakaang karang-eta bainatu irinto' bakoaru' teri' teri' ee'nari' ookara kansi'nupoong boong deempuriainari'. Ee'noko napo' teing ookara tanatavuriai aini-koonavana' donsi'navana' kompui. Ee'noko Kumponing Purinto' bakaang iira oro'antavui bakei aa'na' tora'antavuriaing tamung uaini-koong sinang-pina' kankosi'urima. 16 Bakaang-koo mononopa'koo ee'noko napo' kau'koo miring aung ee' oro' kara daariari otong, “Dauraronanka Biikaang Daurarong ee'noko Ovontung Biikaang Ovoring.” 17 Ee'noko napo' narung koosinung duaa'koo donkonuio' ooantu'. Teketa ookara barennanka-koo auvi'aue purerenaamaing-koo bokuma aa'puu', 18 “Ookara porira naro'dariai Kumponing bakaang paroro-koo, aing aa'ning-koong-koo bio'koo maa'kiriaina': dauraronanka, tavu'nupoong-koo bore'nuka, nantoong kare-nupoong, oosinanka, napo' oosi-koo ba'naniaamaing-koo, ee'noko napo' ookara nantoong, bane botovotonaa'nuka ee'noko napo' osikaiaang, ovontung ee'noko tamunsi'nupoong.”
19 Teketa tee tee biiko dauraronanka ninka ookara kansi'nupoong ninka nari' ooarantu' ee'noko biikaning tavu'nupoong nari' naro'ariko kare naka'aava'naang tee ninka oosi-koo ba'nanui nanuko'nung ninka, ee'noko teing bakaning tavu'nupoong ninka. 20 Ee'noko tee ooansio' biiko moo'aara dai'au', tee ninka nakaronara daang minku ninka nari', tee biiko bakaang miring-koo taa'ni'antananka ta'nimpaarii' nkovuko' aa'nung ninka. Ai' teie tee teinge ee'ninge taa'ni'antanankai tosido'uriko' teing nantoong tee biiko bakaang moo'do'anta oto'evoroining ee'noko dootuu'aako' tee bakaang baka-oo. Teketa tenaanka biiko ee'noko tee nakaronara daangminku tee domamparesio' dinkung nta'po'nung-koo doonko dua'aaretu'nung teka teie tai-koo nta' piiko-ninkainge. 21 Ee'noko teie oosi-koo ba'nanui otoko'nunge teing beekaning tavutavu'nupoong tavuru' teie bainatue karang-eta bakoarako'nunge. Ee'noko biikaang mono boo' ookara barennanka kokopoariru'.

- MAKENSI'NUNG OO
- ←
- 19
- →

© 1994 WBT