- JOONI
- ←
- 18
- →

Jiisuu' Sisikeera Tora'antavai Dupisi'aako Napo' Domamparu'na'
18
(18:1–21:25)
Jiisuu' Moo'au'na'
(Mat 26:47-56; Mak 14:43-50; Luk 22:47-53)
1 Jiisuu' eentavarama tee'purai'nange tenkenampiru' nii' ninka bakaning barevare-nupoong ninka, Kiidironi-nari oki'nari tankimpampiri. Te' ee'noo' mintoong otoko'noo'; tenau-koo meru'. 2 Tenau tee mmau' doonge nii' bakaning barevare-nupoong Jiisuu'ninka minkumuriko'noo', Judasi nari', tee Jiisuu' sivuainung kare-nupoong-koo; 3 Ee'noko Judasi noru'uitaa' te' pou' tavutavu'navitu ninka ee'noko Ju' biikaang piatooronuka˜ ninka, piristi'koong ovontunge ee'noko Boto Keperuu'navitue botoaaru'ning ninka. Teing kaava-po'nupoong, kosiana, daamu dovang ninka porou', puu.
4 Jiisuu'ke ookara kapoo' tee-koo nkoaravaining noru'uitaa' uro'kanoo' donkonura aa'puu', “Dii'ke baa besi'erimang?” 5 Teinge maku'aama aa'pau', “Jiisuu', Nasareti'nung.”
Ee'noko Jiisuu'ke aa'puru', “Ning ee'nara.” Judasi, tee too'denung, tee teing ninka donkonuitaa'. 6 Tenang Jiisuu'ke aa'puriko, “Ning ee'nara,” teing dama'du-aape dunka'arira kansi'koo dua'ariru'.
7 Jiisuu'ke napo' nia'urima aa'puru', “Dii'ke baa besi'erimang?” Ee'noko teinge aa'pau', “Jiisuu', Nasareti'nung.”
8 Ee'noko napo' Jiisuu'ke maku'urima aa'puru', “Ninge tero naurampiring ning tee ee'nara. Dii'ke ning besi'merima'nomaung deeko' nkaning siperereriko nanaavai.” 9 Teie tee' minkuvuu', bakaang kara tero minkuvuu'nung masikung deemparaa'naang aa'puu'naare, “Mma' ee, ookara ameu'ning-koo narung paa'arava'.”
10 Aung aa' Saimoni' Piita bainatu oto'evuko'nung. Bakaang bainatu barampura piristi'koong pankaing bakaang botovotonaa' teka'puma dome' tamparome' ete'uu'. Bakaang miring Malakosi. 11 Jiisuu'ke Saimoni' Piita aa'puu', “Tee dakaang bainatu te' bakanoo' kore'eai bakura-koo. Dake ee ning ee' noru'memaang, tee sisikeera Mma'ke bamuu'nung mantompampauka'nung?”
Jiisuu' Tavo'au'na' Aanasi-anko
12 Tevitue tavutavu'navitue biikaang pankaing ninka ee'noko teing piatooronukai Jiisuu' moo'aara dai'au'. 13 Ee'noko Aanasi Kaiapasi ba'doraa-anko tutung tavo'au'. Tee Kaiapasi tenang piristi'nuka biikaang pankaing deempari otoko'nung. 14 Tee tee ee'nara Kaiapasi Ju'koong ovontung tero ee' nauvuru'nung, “Tampa'na' ee': Narung masikung booaing ookara-koo nantoong-koo.”
Piita Penkemparu'na' Jiisuu'koo
(Mat 26:69-70; Mak 14:66-68; Luk 22:55-57)
15 Saimoni' Piita ee'noko ning nee'ke Jiisuu' siompampetu'nung. Ee'noko Piristi' Pankainge tampa' noru'muio' ning tumaru' bakanava-koo Jiisuu' ninka dama'du-navaro-koo kuung. 16 Ee'noko Piita dama'du donkonui otoko' karanaang-koo. Tee enang ning napo' toromarara simaru'. Ee'noko teni karanaang tarevuko'nani karavamira Piita tung-antavantu' pava-koo kuung. 17 Enang tee, tenie manikumai karanaang tarevuko'nanie Piita aa'puu', “Da' dee'ma aunka' bakaning barevare-nupoong-koong.” Piitai maku'uma aa'puu', “A, ning deea'.”
18 Tenang ee'nang kamaarinang, tee'koo teing ovontung biikaang botovotonaa'nukai ee'noko piatooronukai nta' betu'aara tee nta' koroai donkonai otoroko' ankavoroma. Piita teing-anko nanurai'nange teing ninka donkonai te' otoroko' nta'koo ankavoma.
Aanasie Jiisuu' Niania' Nia'uu'na'
(Mat 26:59-66; Mak 14:55-64; Luk 22:66-71)
19 Teie Aanasie, uro'ke Piristi' Pankaing deemparako'nunge sinevuma Jiisuu' bakaning barevare-nupoong-koo nia'uu', ee'noko kapoo' nauvuriko'ning-koo. 20 Jiisuu'ke maku'uma aa'puu', “Ninge doong kante sirapo'ke minkuamaung ookara nantoong-koo. Ookara nkaang kara nauaramaunge dootuu'doma-nairu-koo ee'noko dootuu'nava pankava-koo ookara Ju'nupoong oosiarimanoo'ke. Ninge kapoo' makensi'nung minkuampaung. 21 Aming-koo dake ning niania' nia'memaang? Teing nantoong niania' nia'eriaing ning taaramaamaing. Teinge noru'ai otong kapoo' ninge minkuamaung.”
22 Jiisuu'ke tee' minkuvuio' teing piatooronuka-koong narunge tanko'puu' aa'puma, “Tee' kareauka' Piristi' Pankaing-ankoi.” 23 Jiisuu'ke maku'uma aa'puu', “Ninge kapoo' oraka' minkuansing deeko' sira'peaing, nka ninge tampa' minkuanko aming-koo tanko'memaang?”
24 Teketa Aanasie Jiisuu' dai'ari otoko botovuu' Kaiapasi-anko, Piristi' Pankaing-anko.
Piita Napo' Penkemparu'na' Jiisuu'koo
(Mat 26:71-75; Mak 14:69-72; Luk 22:58-62)
25 Piita mme' donkonui otoko teke ankavoma nii'ninge aa'pau', “Da' aunka' bakaning barevare-nupoong-koonarung deea', ee?” Ee'noko Piita penkemparama aa'puu', “A, ning deea'.”
26 Ee'noko piristi'nuka biikaang pankaing bakaning-koong botovotonaa'koo narunge, tee Piitai dome' napu'uu'nung ba'maiko'ke karoma aa'puu', “Da' ee ninge teka mintoong-koo Jiisuu' ninka ooramparuing tantaramaang?”
27 Ee'noko napo' Piitai aa'puu', “Otoa'.” Ee'noko tenang namu'ke kokoree' koo'kuu'.
Jiisuu' Pailati'ke Sinevuu'na'
(Mat 27:1-2,11-14; Mak 15:1-5; Luk 23:1-5)
28 Teketa tero bakei maatanang, Jiisuu' Kaiapasi-nava-ita Ovo'ma' Pankaing Rooma'nung bakanava-koo tavo'au'. Teka teing Ju'nupoong koinaavaruu' biikaang toomo orari-antavaara Baari'koong Paroro nai-koo makosiaavarupeu'noo'koo. 29 Ee'noko Pailati' siarara dama'dua kune'urira aa'puru', “Aming nkovuio' tuumpierimaang aung naning?” 30 Ee'noko ee' maku'au', “Teie kapoo' orara nkovuaruko nii'ke da'anko tavo'ampiarupeu'.”
31 Pailati'ke napo' aa'puru', “Dii'ke dii'ka nkaverira paaraveriaing diikaang botoi naururimana'.” Ju'koong ovontunge maku'aama aa'pau', “Nii' taura'maria' naning tavampiko boo'koo.” 32 Tee' nkoarako Jiisuu' bakaang kara intampaako tee boo'paravaing-koong masikung deemparu', ai' Ju'nupoonge tee aa'barata'koo˜ intampaama tavaariaung.
33 Pailati' kuung-aape tumparara tee-koo pava-koo Jiisuu' bokuvuma aa'puu', “Da' ee daurarong Ju'nupoong biikaang?” 34 Jiisuu'ke maku'uma aa'puu', “Tee niania' dake daka matauei nia'memaang, ai' nii'ninge da' nauraio'?” 35 Pailati'ke maku'uma aa'puu', “A, ning aa' Ju'nupoong-koong deea'. Dakaning nantoonge ee'ninge ee'noko piristi'koo ovontunukai da' ning-anko tavo'daing. Aming kapoo' dake nkoveinge?”
36 Jiisuu'ke aa'puu', “Nkaang muu' ninge tareamaung aung kansi'ketaing deea'. Tee kansi'ketaing dei nkaninge piatooronukai kare nkoaama pakumaapeu' Ju'koong ovontunge dai'maa'neeng-koo. Teka nkaang taretare oovunoo'ketaing.” 37 Tee'puko Pailati'ke nia'uma aa'puu', “Da' ee daurarong ee?”
Jiisuu'ke maku'uma aa'puu', “Masika' minkueing, ning ee'nara daurarong. Ning ponto'marama kansi'koo mou'nung aung kapoo' narung nkoama'naang, kara masikung sira'pama'naang. Baa tee kara masikung siompumaung ning taaramumaung.” 38 Pailati'ke aa'puu', “Aming ee'nara kara masikung?”
Jiisuu' Beekavau'na'
Pailati' napo' dama'du siarara Ju'koong ovontung otorou'noo' aa'puru', “Ninge kapoo' ooampa' aung beeka-koong. 39 Diikaang aarumo ee' siong-antavui otong: ninge narung kiimatanuka-koong simpiri'antarerompiaing ookara mare' kante Taamang Baari'koong-koo. Enang dii' arekee' piarorimang, aung Ju'nupoong Biikaang Daurarong simpiri'antarerompii'naang?”
40 Aung aa' bokiaama maku'au'nung, aa'paama, “A, tee deea'. Nii' Barabas piamorimang.” Barabasi tee bakiaa' bauko nantoong tavurima.

- JOONI
- ←
- 18
- →

© 1994 WBT