- MAKENSI'NUNG OO
- ←
- 10
- →

10
Koosinunge Oki'nane' Buukunane' Avuko Joonie Maa'uu'na'
1 Teketa narung koosinung bakei purinto' paning-eta siarako ooantu' kamo'ke mononopa'pina' nopa'ari, ee'noko bore'koo daue eeravo otoing, ee'noko bakaang oing duaa'pina' oro', ee'noko bakaning kau' ookanau'ka nta'pina' urumpario'. 2 Ee'noko birenge oki'naa buuku bere'ario' kompui pou'. Ee'noko pora aa'nou' bakaang kau' tampanau' pirung-koo donkonuu' ee'noko mare'anau' kansi'koo donkonuu'. 3-4 Teketa aa'na' bokuvu' laioni-koong aurong-pina' karoma, teketa tee karoko kurunkurung ˜kenaanka-taa tompoo'kaama kareaako ninge daariama'naang nkomarako narunge auronge paning-eta karoma aa'puko taaravantu', “Sira'peauka' tee kapoo'nanka teinge ˜kenaanka-taa kurunkurunge minkuainanka, ee'noko daarieauka'!” 5 Ee'noko tee ee'nara koosinung pirung naanka-koo kansi' donkonuio' ooantu'nung deto paning-aape toonuu' bireng tampanaang. 6 Ee'noko teie maraka-anta nkovuu' tee-koo Kumponing tee' nari' otoi otomaung bakaang miring-koo, aa'nung paning, kansi', pirung ee'noko teing ookara kapoo'nanka tenairu-koo otoromananka nkovuu'nung-koo; aa'puu', “Batei neng-koo makotua'. 7 Aing-koo doonanka-koo tee ˜kenaanka-taa-nara koosinung maamuarama otoko bakanareng tuuviri puung-koo, Kumponinge tee bakaang makensi'nung maromaro oro'antavuu'naang, tee' ee'na' teing bakaning nakaro-nupoong˜ tero nauvuru'na'.”
8 Teketa napo' teie auronge paning-eta karoko taaravantu'nunge karoma aa'puu', “Bera tee buuku nkaveai bere'ari otoing koosinung-koo bireng-koo, tee-koo pirung naanka-koo kansi' donkonui otoing-koo.” 9 Teketa ninge mera tee koosinung eentavantu' amuu'naang tee oki'naa buuku. Ee'noko teie aa'muu' ning, “Nkavera maa'eai. Karang-koo davainta-pina' tarii'doo'naang, teka dama'ke maa'era tee dakaang pakosii'koo tee tokaa'doo'naang.” 10 Teketa ninge tee oki'naa buuku koosinung-koo bireng-koo nkavamira maa'antu'. Maa'amira karang davainta-pina' tarii'mou', teka dunkumpamira pakosii' tokaa'mou'. 11 Teketa aa'muu', “Bera napo' tarampeerarama˜ sira'peaing kapoo' dama'ke tavo'kuaining teing-koo nantoong mmau'koo osi kante-nupoong-koo, napo' kara amutemurii'koo ee'noko napo' ookara dauraronanka-koo.”

- MAKENSI'NUNG OO
- ←
- 10
- →

© 1994 WBT