- ROOMA'
- ←
- 14
- →

14
Nii'ka Simpesimpe'meeria' Otoaing
1 Tee naning bakaang masika'anta-koo aruaru' dii'anko poko onkeonke'eriai, nka tee ninka tata'deeria'. 2 Teie naninge masika'anta purinto'po'nunge tee kapoo' naro'keta naivumaung ee'noko teie naninge masika'anta-koo baru' purimparavaunge tee taamang bire'nii'ning naivumaung. 3 Teie naninge naro'keta naivumaunge tee kerempumaung orara tampuauka'nung. Ee'noko teie kerempumaunge tee naro'keta naivumaung orara tampuauka'. Aming-koo, nna' ookaanka Kumponinge onkeonke'uresi otoreng bakanaanka botovotonaa'ka deemparesi otoree'naang. 4 Baie da' simpe'nko˜ tantuu'nunge bautaranuka nii'nung bakaning? Tee bakaang Ovoringe deeko' simpe' nko-koo makosi arera tampara ee'noko arera orara. Ee'noko tampara tampura tee Ovoringe makosi donkong-antavuaing. 5 Naning narunge nii'ning doong meekeng tampurimaung ee'noko nii'ning meekeng deea'. Teka nii'nunge ookara doong nari' oro'nanka tampurimaung. Makosi, ookara nantoong tee naruna' naruna' bii'ka noru'ariri otoromana' date'pariri otoroaing biikaang onou-koo. 6 Baie naninge nii'na'mung doong tare-koo piavora tee tarevuaing te'mung ee'na'mung Ovoring pankaing-antavui. Ee'noko tee naning naro'keta naikumaung tee Ovoring daangampuma tee' naro'keta naikung Kumponing-koo tampa' tampuma. Kerempumaunge tee', Ovoring daangampuma kerempumaunge, ee'noko Kumponing-koo tampa' tampuma. 7 Nii'koo naning baka otomaung otoa', nii' Kumponing bakaning naing, domamariri o'nori deeko' ee'noko moompima deeko'. 8 Nii' domamariri otoko tee Ovoringe kuung deemuri otong ee'noko moompiko napo' teie, Ovoringe kuung deemuri otong. Arekee', domamariritaa' deeko' ai' moompima deeko' nii' teing Ovoring bakaning. 9 Karistoo' boo'paru' ee'noko napo' domamparu' tee ookara-koo nari' Ovoring otoo'naang boo'nuka-koo ee'noko domantoo'nuka-koo.
10 Arekee'koo dake da'maiko' orara tampemang? Napo' arekee'koo da'maiko' oovemaang? Nii' teing ookara donkonampiaining teke Kumponinge simpe'muriainoo'ke. 11 Tee' Daari Meekung-koo daariari otoina',
“Kumponinge aa'pumaang: Masika'keta masika', ookara nantoong ning-koo kinkinaavaining ee'noko ookara menenge ning Kumponing daangamaavaining.” (Aisaia' 49:18; 45:23)
12 Tee'koo noru'ampiri otong nii'ka niikaang nko-nkonanka ninka basimariaing Kumponing-anko teie nari-koo.
Nii'ka Orara Aarumo-koo Dua'antameeria' Otoaing
13 Tee'koo nii'ka simpesimpe'meeria' otoaing. Teka ee' noru'erimatoai: Kapoo' naning nii'maiko' tupamparara dua'arapeu'nung-pina' oro' nkoampiauka'. 14 Nkaang otooto' Karistoo' ninka nari' o'noresi ninge tasi'pansing kapoo' baka tanuaang ku'mi'anta otoa'. Teka naninge masika'antavui ku'mi'anta tampuko dei, ku'mi'anta deemparapeu' tee-koo. 15 Nka kapoo' nii'nunge ku'mi'anta tampui otoing dake naiera tee da'maiko' domang orari-antavepeu', ee'noko domang orari-antaverai'nange ee' noru'darapeu': Ninge enang piaanavung siompamparuing. Ai' tee Karistoo' tee da'maiko' moo'uu'naang boo'paru', tee'koo dake napo' orari-antaveauka'nung naro'keta kapoo' naiema. 16 Tareraravai tee-koo kapoo'koo dake tampara tampei nkovemaung-koo nii'ninge oraka' minkuminku-aa'neeng. 17 Kumponing bakaang tare taamang-aape deea' tuaang tovang, teka koonto'nung aarumo-aape, mooa-aape ee'noko doturotu Tanuaang Meekung-etaing-aape. 18 Naning tee te'aapei Karistoo'koo dai'ari mintoompevumaung Kumponing dotu-antavukoo' ee'noko nantoonge tampara tampaakoo'. 19 Tee'koo to'bii-antamariri o'noriaing mooa-aape ee'noko pakupaku-aape nari'. 20 Taamang narung noru'eri Kumponing bakaang nko-nko orari-antaveriauka'. Ookara tee bakei kiiroraa'nanka masikung, teka masika'parapeu' oraka' nii'ning dua'anta-koo tamung naro'keta naiampiko. 21 Tampa'na' ee': Kerempeaing tee bio' maa'koo, purinto'naru' nai-koo ee'noko nii'ning kapoo' tee da'maiko' orari-anta-koo makosining. 22 Tee masika'anta temurii' da' oto'deruing tareveai, da' Kumponing ninka nari' kontui otoaing. Biraankenung tee naning tampara aarumo masika'antavumana' nari' nkoarama tuutunang˜ baari'umaung. 23 Nka naning tee tamung naro'keta naivumaung pankaruntoonge noru' keekoo'arama, tee tuutunang-po'nung. Aming-koo? Tee aa' tee masika'anta-ita nkovuaruing. Ai' ookara kapoo' tee'ke, masika'antavua' nkovuma tee' oraka'ke.

- ROOMA'
- ←
- 14
- →

© 1994 WBT