- 2 TESALONAIKA'
- ←
- 3
- →

Paula'ke Botovuru'na' Teing Mintoong-koo Kontevoromaing Daa'aarii'naang
3
(3:1-18)
Paula'ke Nia'uru'na' Kunsievaarii'naang Bakaning Pakupaku-nupoong Nari'
1 Nii'maikorori' ee, asi'nanaare anaare: Dii'ke kunsi-koo pakumereriai Ovoring bakaang kara iri'narung beremparara kuung deempuriaina' tee'pina' dii'koo meu'ke nkoaru'na'. 2 Ee'noko napo' kunsi-koo pakumereriai Kumponinge pakumuriaina' teing nantoonge oravoonge tamaari'neeng. Ai' ookarai tee masika'antavaavaung. 3 Ovoringe tee dii' si'duriauka'nung, puring-antaruriaing ee'noko ueeng-antaruriaing tee orara-koo. 4 Ee'noko tee nii'ke noru'darampiri otong dii'ke tampa' nkoverimaung ee'noko tee' nari' nkoverimatoaing tee' nari' naurarampiru'na', dii' Ovoring-koo kuung otorimaung-koo. 5 Ovoringe koonturiaing diikaang domang Kumponing bakaang piaa tasi'perira oro'antaveriaina' ee'noko Karistoo' bakaang pinkapinka' napo' tasi'perima nari' nkoverii'naang toroaravaina'mung nemperi.
Paula'ke Ookara Nantoong Tampa' Mintoong-koo Botovuru'na'
6 Nii'maikorori' ee, enang nii'ke naurarampimaang dii' tee-koo Ovoring Jiisuu' Karistoo' bakaang miring-koo kuunge: Tonta'dariri otoriai teing-eta nii'ning dii'maikorori' kakapotonuka, kake'iirariri mintoontariaina' naurarampiru'nung-koo kanto'pariaing-eta. 7 Dii'ke tee noru'eri otong nii'koo bi'antarariaina'. Nii' teing kakapotonuka deea' dii' ninka o'noritaa' 8 Nii' teing nii'nunge tamung bau'muriaruko'ning moo'dopai, teka nii' aa'na' mintoomariko' doong ee'noko muung nii'ke dii' manki'antararampiaroo'naang. 9 Tee makosi dii'ke nii' tamung bau'koo, nka niikaang mintoong nii'ke nkoampiko'nung tee dii'ke ooveri nii'koo bi'antararii'naang. 10 Tenang dii' nii' ninka nari' o'noritaa' nii'ke tee tee' nari' napo' tautaurarampiru' ee'pina': Naning kakarua'oaing tee taamang-koo do'de'eriauka'. 11 Tee' naurarampimaang taarararampira dii'koo nii'ning teing kakapotonuka tamung nii'ning biikaning mintoong-koo papuraanka'antaverererimaing, diikaning mintoong nkosiiria'. 12 Enang tee temurii' nantoong nii'ke botorarampima tautaurarampimaang Ovoring Jiisuu' Karistoo'koo kuunge mintoontarii'naang dooroontariri. Diikaang iri'keta' taamaniriaing. 13 Dii' nii'maikorori' iri' o'dariauka' tee-koo nko-nko tampara-koo. 14 Naning tee kupi'oko taara-koo aung kara nii'ke minkuampiring ane' karavotonane'koo noru'erira tonta'dariaing tee-ankoita, ee'noko maia'oaing tee. 15 Karenung pina' noru'eriauka'nung tee, teka tautaueriaing tee-pina' dii'maiko'.
Si'noora'naare
16 Enang tee Ovoring mooa okovenung ee'narai mooa aruriaing uatepa ootukunung taung-koo. Tee dii' ookara ninka otoriaing.
17 Enang tee, ninge Paula'ke napo' tampara minkurampimang anaare ninge koonto' daariama nkaang birenge miring taa'ni'antamari. Tee taa'ni'anta ookara karavotonane'pi-koo taa'ni'antamaramaung nkana' daarimaramana'.
18 Tee biraanke niikaang Ovoring Jiisuu' Karistoo' bakaang dii' ninka nari' otomatoaing. Ee', tee' nari'.

- 2 TESALONAIKA'
- ←
- 3
- →

© 1994 WBT