- IIBURU
- ←
- 4
- →

4
Tee Ua'uaa Tampara Kumponing-ankoi Nii' Bakaning Uaamoriaing
1 Tee'koo amorompiri pinka'mariaing dii'koo nii'ning asiranoo'ke Kumponinge aa'puri'neenga, “Dii' bekoi'daririning, nkanoo' uaaroma tuntariauka'ning.” Ai' teie maraka-antavari nii' naumurimaung bakanoo' uaaroma tung-koo tero urikupoong nauvuru'na' nari'. 2 Aa'noko tee tampara doorenang uaaroma tumariaing-koong tee nii'koo pou' tee' teing-koo pou'na', teka teie doorenange teinge taaravau'nunge teing pakuvuria' masika'antavaavarura pinka'aavaruio' domang-koo. 3 Nii' ee'ning tee masika'antavampimaing teing te' uaaroma tung-koo makotumpirining, ai' nii' bekoi'maria' teing-pina' daari meekung-koo aa'puru'ning-pina',
“Iiramora marakamarama aa'pantu', ‘Teing nkanoo' uaaroma bakei tumpariauka'ning.’ ” (Kena 95:11)
Enang anaarei tee te' uaaroma masika' nari' otomatomana' tasi'antamuri otong ai' otoaruko-pina' tee' minkuvua', teka otoko, temu'keta, kansi' pupu'ura bakevuu'na'mung-eta nari' tung-antavuripeu'. 4 Noru'ampiri otong, ai' te'mung uaana'mung tutuna'na'mung ˜ke'munta-taa-na'mung daari meekunge naumurimana'mung aa'puma,
“Kumponing tee ˜ke'munta-taa-na'mung uaavou'nung ookara nkovuu'ning-eta.” (Pupu' 2:2)
5 Ee'noko tenaare tutung minkuansinaare anka masikee-antavui otong daari meekung-koo aa'pumanoo'ke,
“Teing nkanoo' uaaroma bakei tumpariauka'ning.” (Kena 95:11)
6 Teing temu'navarang doorenang tampara tamung taaravau'ning teing te' uaaroma tumpariaruu'ning masika'antavaavarura. Teka te' uaaroma mme' makotui otong nii'ning tung-koo. 7 Ai' dama'ke Deevita' karantavuma˜ Kumponinge nii'na'mung bateina'mung uaana' mung miru'uu' “e'mung” tampuma, Moosesi tero nauvuu'na' siompui. Anaare ee'naare tero minkuansinaare daari meekung-koo ee' otoinoo'ka,
“E'mung bakaang aurong taaraverira domang kapantoriauka'.” (Kena 95:7-8)
8 Te' ee'noo' uaaroma okora' masipo' teie minkuvuu'noo' te' kansi' Keenani-navora' deea', Josiua'ke be'antavuru'noo'. Tee' miru'ari dei dama'ke pankaroompuio' Kumponinge napo' tee' nari' minkuvuarupeu' “e'mung” tovang minkuvuma.
9 Tee tee enang sira'pari otong Kumponing bakaning teing makosi uaavoroaining tee' Kumponing te'mung ˜ke'munta-taa-na'mung uaavou'na'. 10 Ai' baa tee Kumponing bakanoo' uaaroma tumparapeu'nung tee baka bakaang nko-nko nko-koo bakearapeu'nung-pina' otong tee' nari' Kumponinge ookara kapoo' nkovura bakearu'na'.
11 Aia', tee'koo niikaang domang-eta paaramariaing te' uaaroma tung-koo nii'koo narunge teing urikupoong taarapiikavariko'na' siompurira tee' nari' dua'ara'neeng. 12 Ai' tee Kumponing bakaang kara tee domaang-po'nung, tanteari oto', aa'na' irinto' tee bainatu ookamenta irinii' divu'ui. Naning tupu'ui meu' ke'me'ura sira'pupeu' aa'ning: tanuaanoo', uraanoo', koo' be'nu'nairu ee'noko ma'ma'nairu. Nantoong biikaning onounanka-koo kuunge otoina' masika' tasi'antaevurikoo' maroaamana' nari'. 13 Ee'noko Kumponinge oo-koo kapoo' baku'arapeu'nung otoa', teka ookara kapoo'nanka nkovuru'ning sira'pariri tavempari otorong bakaang duta-koo, tee-koo simpe'muriko maku'ampiaing-koo.
Jiisuu' Tee Piristi' Pankaing Deemparing Nerakung Naroong-anta Tarevui
(4:14–10:38)
Jiisuu' Tee Dau Basi Pankaing Piristi' Nii' Domaang Moo'koo Makosi
14 Tee'koo niikaang domang danto nari' pinka'mariri o'noriaing niikaang masika'anta-koo sira'marimaung-koo, ai' nii' teing pankaing piristi' oto'memuring paninanka aarempui beu'nung Kumponing-koo due', tee ee'nara Jiisuu', tee Kumponing Bauring. 15 Tee tee napo' nii' niikaning aruaru'nanka-koo nari' dee'omaung bakei, ai' tee ee'nara nii'pina' nari' ookutunairu-koo paaranii', teka dua'arava'. 16 Enang tee tampara piristi' pankaing otoko to'biimariri kunsimarima due'mariaing te' Kumponing bakanoo' ovorimpari ba'nani'doma, pakupaku tamung nkaroma deempario' piaamurira avusiro'ari pakumuriaina' makotumpiaruko.

- IIBURU
- ←
- 4
- →

© 1994 WBT