- TAITAS
- ←
- 2
- →

2
Tautau Pankareu'aape-naare
1 Teka dake deeko' otooto'koo makosina' Karistoo' bakana' masika' nau-antaveriai. 2 Aa'noko teing donkaang pankareu' kapoo'koo baru' kei'oroi kanu'ariauka', teka to'biivui noru' ninka matauariri otoroai, tuumpiaariarupeu'na' biikaang masika'anta-koo, piaa-koo ee'noko kato purimpari oto'koo. 3 Napo' maniku' pankareu' tee' nari' Kumponing bakaning-pina' neriariri otoromaatoai, ukuusiaria' ee'noko nainai purinto'koo bi'aria'. 4-5 Napo' teinge maniku' pankareu'ke teing nerai' nampeesinii'nuka tampeng naing nau-antavaarimaatoai, aing aa'ning: Bii'unkaampi biurukaa' ninka nari' piaa, matauariri oto'koo, meeka'pariri, kake'ii-nupoong tampa'nko, ee'noko bii'unkaampi-koo boong deempariri otoromaatoai, Kumponing bakaang kara oovuninge dimpa'aavauka'na'.
Tautau Nemaa'aape-naare
6 Napo' tee' nari' naueriai teing nemaa' matauariri otoroaina'. 7 Ee'noko mintoontarama ookara batei-koo kapoo' tampeng naing nkovemaatoaing teinge siontaavaina', ee'noko dakaang naunau-koo aing ee' oro' oro'antavemaatoai: kara pitumeeva, aarumo aa'na' aroo'dari minkuna', ee'noko noru' to'biivui otomaung nantoonge poore'koo makosi deeaung. 8 Ee'noko dake tee' nari' nkoveko nii' minkuminkurumaarimaing maia'oroaing, kapoo' orara nii' minkumaaripeu'nung otoaruko.
Tautau Botovotonaa'nuka-aape-naare
9 Napo' teing botovotonaa'nuka tee' nari' naueriai biikaning ovontunanka-koo boong deempariri otoroaina', ee'noko dotu-antavaarimaatoai ookara kapoo'nanka nkoaavaining-koo, kara bari'aava' ee'noko bakiaa' nkoaava'. 10 Ee' naueriaing, “Tampa' nari' nkorarimatoai diikaning ovontunge tampa' noru'daarira aroo'daariaina' ookara kapoo' nko-koo.” Tee' naueriaing, ai' teing botovotonaa' koonto'na' otoroko deeko' ookara nantoonge tampa' taaravaavaing tee kara nauarampimaung Kumponing niikaang domang-anta-koong. 11 Ai' Kumponing bakaang piaa nantoong domang-anta-koong tee tero oro'antavuu'nung ookara nantoong-koo. 12 Ee'noko teie bakaang piaae nii' kake'ii-antamurimaung a' kansi'koo o'noritaa' aa'noo'naang: Kumponing piavoa'na' aarumo dimpa'koo, kansi'aapening karakaraa' nari', ee'noko mataumariri oto'koo, koomariri, Kumponing dotu-antana'. 13 Ee'noko tee' nari' o'norimaatoai tee biraanke nempampimaung noru'ampima aa'noaing: tee Jiisuu' Karistoo' niikaang Kumponing ee'noko Domang-anta nerampari tenang oro'paravai. 14 Tee baka nii'koo avaru'nung nii' boorimurira teing-eta orara aarumonanka-ita unaa-antamurii'naang ee'noko kiiroraa'antamurira bakaning nantoong meekupoong deemuriai tampa'nko narung-koo dompirompi'nuka.
15 Tee' nari' koonto' botoveri nau-antaverimatoaing aing kapoo'nanka, tautauerima kontevoroa' siompaava'naang. Naninge nii'nunge daang-antaruauka'.

- TAITAS
- ←
- 2
- →

© 1994 WBT