- IIBURU
- ←
- 2
- →

2
Kumponinge Nii' Domaang moo'muru'nung Tee Kapoo' Pankaing Masikung
1 Enang tee Bauring aa'na' pankaing deempari otoko ooampima tee' nari' aa'na' baroromariai bakaang kara-koo ampankeena'mori sipampi'neenga. 2 Ooveriko tee doorenang koosinunankai Moosesi nauau'naare tee purinto'po'naare ee'noko ookara boto toto'paamainge tee moo' nkavaavaing maku'koo. 3 Enang Ovoring Bauringe ee'narai bakei tampa' domamuriaina' dooremuriko arekee' nii'ke tee mosianung baari'ampipeu' bakaang kara sipampiri? Bakei makotua'! Teie ee'narai tutung nantoong daankivuriko'; 4 Ee'noko teketa teie daankivuriko koonto' taaravau'ninge dama'ke napo' tampa' tasi'antamaaru' Kumponinge masikee-antavuio' aing aa'ning ninka: taa'ni'antananka, ta'nimpaarii'nanka, amutemurii' nko-nko purinto'nanka, ee'noko Tanuaang Meekung-etaing avuavu'nanka tankaampuu'ning teie piavou'na'. Tee tee Jiisuu'nung doorenang tampara ookara-koo dau basinoo'ka baroromperiaing.
Jiisuu' Tee Nii' Moo'muru'ning Niikaang Urantanara
5 Napo' nii'nung kapoo' otong tasi'antamuriaing Jiisuu' tampa' taaravampii'naang, ai' Kumponinge tee otooto' dama'nung nii'ke minkuampimaung koosinunankai tare-koo barevuria'. 6 Tee' nari' Daari Meekunge nii'noo'ka sira'pui otong, naninge aa'puu'noo'ka,
“Bakei tokoona'koo dake teing nantoong tamung kansi'nupoong noru'eri tanataverimaung!
7 Dake teing tamung oki'naa batei-koo depeto koosinunanka-ita boong sipering, teketa dake napo' teing deto pankaing-antaveru' araka ninka neramperi, ookara kapoo'nanka teing-koo kau'koo boonavete-koo sipera teinge tareaava'naang.” (Kena 8:4-6)
8 Enang tee ookara kapoo'nanka nii'ke tareampii'naang tampura nii'nung kapoo' nii'noo' tonta'ua' nii' niikaang tare-ita. A'noo' tee enang otoina' ookara kapoo' niikaang tare-koo kuunge mme' baru' ooampia'. 9 Teka nii'ke Jiisuu' ooampiri otong tee ee'nara oki'naa batei-koo depeto sipuu'nung koosinunanka-koo boong, teketa enang teie boo' tora'puio' Kumponinge tee deto pankaing-antavura araka ninka nerampuu'. Ee', Kumponinge aa'na' avusiro'ari Jiisuu' boo' mantong-antavuu' nii'koo ookara-koo kansi'koo-nupoong-koo.
10 Kumponinge tee baurukaa' kura'nari' doompeto paning-koo tampa' otoroainoo' tavo'urii'naang miru'urima teie Jiisuu' tutung baike kune'antavura makosi-antavuu' teing moo'uriaining biikaang urantanara deempari otoo'naang. Tee tee tee' makosina' teie Jiisuu'ke dupe-anta-koo ai' Kumponinge tero ookara kapoo' nkovuu'nunge miru'uu'na'. 11 Enang tee ee'nara tee meeka'anta-nko ee'noko teing teie meeka'antanii'nuka tee narung oko'bosi' oto'evorong. Tee'koo tee maia'oa' teie teing baara'mainkaang tang-koo, daari meekunge minkuvuma aa'pumanoo'koo,
12 “Ninge daankiampaing dakaang miring teing-koo mmaikori'koo, ee'noko teing dootuu'koo naro'arimaing-koo meu'ke ninge daangantampaing da'.” (Kena 22:22)
13 Ee'noko nii'noo'ke napo' aa'puu',
“Ning Kumponing-koo noru' e'manansi o'noaing.” (Aisaia' 8:17)
Ee'noko nii'noo'ke napo' ee' minkuvui otong,
“Ning aung ee'nara, ee'noko teing toirekaa' ainge ning Kumponinge amuu'ning.” (Aisaia' 8:18)
Jiisuu' Naning Deemparu'nung Nii' Tampa' Pakumurii'naang
14 Aa'noko nii' teing baurukaa' ookara bio' dovang ereng-po'nupoong deemariko tee tee' nari' nii'pina' oro' deemparu' bakaang boo'ke Sietani' bake-antavui pesi'uu'naang, tee ee'nara boo'anta-koong iri' kompui otomaung, 15 ee'noko nii' domaang isikung amurima unaa-antamurii'naang boo'koo amorompima temu'keta dai'mariri o'noriko'ning. 16 Tasi'pari otong koosinunanka paku-koo tee' nkoarava' teka teing Eebaraami' ba'dompenku paku-koo tee' nkoaru'nung. 17 Tee'koo nii'na' makotua', teka tee teing-pina' baara'mainkaang-pina' masika' Kumponinge nkovuu' tee piristi' tampara deto basi otoo'naang. Aa'nung piaa-po'nunge ee'noko mataa'i Kumponing bakaang pia siompario', ee'noko napo' Kumponing bakaang iira o'anta-koonge nantoong biikaang oraka' nkonanka-koo. 18 Aa'nou'noo'koo teie baike ee'noko paara-anta mantompuu', tee'koo teie nii'ning pakuvuripeu' paara-anta kune'aavaining.

- IIBURU
- ←
- 2
- →

© 1994 WBT