- ROOMA'
- ←
- 12
- →

Tampara Aarumoi Dotu-antavampiaina' Karistoo' Piaamuri Moo'murio'
12
(12:1–15:13)
Ookutunung Mono Amariaina' Kumponing-koo
1 Tee'koo, mmaikori' pia-antarampimang, Kumponinge piaamuri unaa-antamuru'nung-koo dii'ka diikaang mono ootukunung arariaing Kumponing-koo pareka domantoo'pina', meeka' dariri Kumponing dotu-antana' otoritaa'. Aung tee taung masikung Kumponing dootuu'numpo'. 2 Avutevu' aarumo paaraveriauka' teka Kumponing taura'periko paari-antaruriaing diikaang onou pankaruntoong-koo. Tenang ee'nang dii'ke noru'eriaing tee Kumponing bakaang pia dii'koo, tee kapoo' tampara, dakaosi' ee'noko dotu-antavuai.
Kumponinge Avuavu' Amurimaing Ninka Tampa' Mintoomariaina'
3 Enang dii'ke naruna' naruna' taarameriaing Kumponinge avuavu' amuu'nung-koo dii' pakurampii'naang. Narunge tee dakaang miru'noo' tampa' tasi'peainge daka. Tee miru' aruing kompei napo' tee-koo deto basinoo'ka noru'daravauka'. Dii'ke ookarai tee tampa' masika' noru'eriaing koong-antaveri tee miru' diikaang masika'anta-koong Kumponinge kanteruring dii'. 4 Narung naning-koong mono tee anairu tenairu-po'nung, nka nko-nko-koo nari' miru'aria'. 5 Tee' nari', nii' tee'ke, bane mmau'ke, narung mono nko-antavamping naro'ka Karistoo'koong. Teka naruna' naruna' nii' tee tankaamariri pakumeerimaung. 6 Nii' amutemurii' avuavu'po'nupoong Kumponinge piaamuri amuru'ning. Dakaang avuavu' tarampee-koong˜ deeko' makosi, tee' nkoveaing aruu'noo' basi dakaang masika'anta ninka. 7 Dakaang avuavu' nantoong pakupaku-koong deeko' makosi, aroo'ei nkoveaing. Da' nau-anta deeko' tee avuavu' kompei kake'ii-antaveri naueriainge. 8 Naning bakaang avuavu' nantoong daa'anta-koong deeko' domang dontong-antavui tee' nkovuaing. Ee'noko bakaang kapoo'nanka tankee'koong deeko' avusiro'ari tankaampuaing makosi. Ee'noko baa naning nantoong-koo pankaing, teie mataa'iari tarevurimatoaing teing. Naning napo' piaa ninka nantoong unaa-antavurimaung deeko', doturotuari tee' nari' nkovurimatoainge.
Nii'ke Piaavarampiaina' Ookara.
9 Piaa tee koonto' domang-eta piaareeriaing. Piaroriauka' orara-koo. Kapoo' tampara-koo kato pinka'dariai. 10 Piaareerimaatoai navurariritaa' namaia'pina'. Otori deto noru'deeri otorimaatoai. 11 Iri' o'dariauka'. Ovoring meung-koo nta'pina' uruntariri otoriai Tanuaang Meekunge iri'antarurio'. 12 Tee barenku nemperimaung noru'eritaa' doturariri otoriai ee'noko orara doong kune'erima dooroontariri otoriai. Uatepa kunsirarimatoai. 13 Dii'koo nii'ning apuka'pariko pakuereriai Kumponing bakaning meekupoong. Napo' nii'noo'nupoong poroko dii'anko tampa' tarevererimaatoai. 14 Nantoong oraka' nkoraariaining biraankei maku'evurereriai, barakosi'ereria'. 15 Doturoturarimatoai teing ninka doturotuarimatoaining ninka nari'. Biromparimatoaining ninka nari' birontarimatoai. 16 Naroong-koo otorimaatoai. Beekareeria' otoai, teka navureeri otorimaatoai doonko otoromaing ninka. Kirokai-pina' noru'dariauka'. 17 Orara orarai maku'eriauka'. Tampa' nari' nkoverimatoai ookara. 18 Mataurariri mooa-koo otoriai ookara ninka, makosiri deeko'. 19 Mmaikori' ee, mero' nkoveriauka'. Tamung doonko otoriai. Kumponing-nung iira otong, maku'uaing. Tee' Daari Meekunge ee' minkuvuu'na',
“Mero' tee nkaang. Ninge ninka mero'ampaing. Kumponinge tee'puu'.” (Boto 32:35)
20 Ee', dakaang too'denung peeravoko bau'eai. Ntong nai piavoko aveainge. Tee' nkovema taung daare'ee'naang onou paariarara dama' navureereaina'. 21 Orarai puru'duriauka' dii', teka orara dii'ke puru'eriai tampara ninka.

- ROOMA'
- ←
- 12
- →

© 1994 WBT