- KARA OKOVURI NKANUKA
- ←
- 13
- →

Paula'ke Avora'tevora'koo Jiisuu' Bakaang Kara Sira'puu'na'
13
(13:1–21:14)
Banabasi naanka Soolo Botoaaretu'na' Doorenang Tampara Berempuree'naang
1 Enang tee teke Antioko'ke dootuu'nupoong-koo nii'ning nakaronuka ee'noko nau-antanuka otoroko'nung, aa'noko Banabasi, Simioni' nii'noo' Mutaanu' tampaako', Lusias Sairini-nung, Maneien, tee ovo'ma' Eeroti' ninka nari' panka'paretu'nung, ee'noko Soolo. 2 Tenang teinge Ovoring daangampaako ee'noko bakaang piaa besi'ai unkumoariko Tanuaang Meekunge aa'puru', “Banabasi naanka ee'noko Soolo taapo' tonta'memuriai tee nko-nko ninge botoampetu'nung nko-koo.” 3 Teketa unkumoarima kunsiarikotaa' teinge tanka' pante'aareta botoaaretu' tenaanka.
Banabasi naanka Soolo Saiparasi-namui'aape Bereko Daankiaretu'na'
4 Tee'koo Tanuaang Meekunge botovuresio' tenaankai Jooni Maaka' bokuvuretu' teie pakuvuree'naang. Teketa Selusia-navuntu'koo pirung-aape danto berora Saiparasi-namui'aape aarerie˜ berou'; 5 Tenang Salamisi, Saiparasi-koonavuntu'koo basiarira tenaankai Kumponing bakaang kara daankivuretu' pava dootuu'nanka Ju'nupoong biikaning-koo.
6 Tenang teinge temui' ookutunamui' opai daankiaarima nanaara Paaposi-navuntu'koo basiarira teka teinge naning narung nankai'nung kune'au', Ju'nupoong-koong daang Kumponing-etaing nakaronara tamparako'nung miring Baajiisuu'. 7 Temui'koong ovo'ma' ninka nari' otoreko'nung miring Sesias Paulus, tee naning onou-po'nung. Tee ee'nara botoaru'nung Banabasi naanka-koo Soolo Kumponing bakaang kara taara-koo piavoma. 8 Teka teie nankai'narai, miring Baajiisuu'ke, nii'noo' Elimasi Kiriki'na'koo, teie turampuretu' Banabasi naanka Soolo, teie ovo'ma'ke Jiisuu' masika'antavu'neeng-koo.
9 Teka teie, Sooloi, nii'noo' Paula' tampaako', Tanuaang Meekunge maanto'ui aa'na' naapu narung oovuma aa'puu', 10 “Da' aung Sietani' bauring, da' tee karenung ookara kapoo' koonto'nanka-koo, tosinankai ee'noko oraka' nkonankai maanto'. 11 Ee aung, Ovoring bakaang kara mare'koo bakeraravaruko da' tee Ovoringe enang taruko kaputu'darara ookiaroo'naang nii'ning batei-koo; duaa'koo ookiauka'nunge.” Teketa tenang namu'ke kamo'ke dako'ura mutaanampuu'. Ee'noko nantoong tee bireng-koo kompai siong-antavai nanaavaining besi'urima nanuu'. 12 Tenang teie ovo'ma'ke tee kapoo' nkoaru'nung oovura ta'nimparara masika'antavuu'. Asikovuu' Ovoring bakaang nau-anta-koo.
Paula'naanka Banabasi Mintoomparetu'na' Nii'nung Antioko'ke
13 Teketa tee Paula' dovang aarerie tenkenau'nung Paaposi-eta teketa Peeka-navuntu'koo basiariru' Pampilia'nameensi'koonoo'. Ee'noko Jooni Maaka'ke teka sipureta Jerusalema'aape toroaru'. 14 Teka tenaanka daanto tankinureta Antioko'navuntu'koo basiaretu', Pisiria-nameensi'koonoo' te'. Ee'noko Doong Uaana'mung tenaanka Ju' biikaang pava dootuu'nava-koo bereta ba'namparetu'. 15 Teketa teinge dootuu'nava-koo pankenge Daari Meekung-koo bere'aara Moosesi-nung boto-koo ee'noko urikupoong Kumponing-etaing nakaronuka biikaang dariraari-koo deeruaara tenaanka-koo botoarema aa'pau', “Dee' nii'marang-koonaanka, dee'ke tautau nantoong domang kuaa'anta-koong oto'deruresing deeko' minkuereai.”
16 Teketa Paula' deto donkonura bireng toonuma aa'puu', “Dii' nantoong Isireeli-nupoong ee'noko dii' Ju'deeaing Kumponing nari' aroo'erimaing taarameriai. 17 Tee ee'nara Kumponing aing nantoong Isireeli-nupoong biikaange niikakatauro bakaning miru'urira biurukaa' naro'ka pankaing-antavuru' tenang teke Iisipi'ke damisimainku otoroko'nang, ee'noko bakaang iri' oro'antavui teketa' tonta'uru'. 18 Ee'noko mare' karenaumo kivora-koo tarevuri nanuko' teke mee'bora' sirakamaa'koo. 19 Ee'noko tenang ˜kenaanka-taa muu' tavurima opurira Keenani-nameensi'koo teie teing barevuri oko-antavuru' tee temeensi' tankaampurira. 20 Aung tee karenaumo daaku'keta naruaape mare'koo kuunge nkoaru'nung. Ee'noko teketa simpe' nkonanka˜ donkong-antaevuriko' bera Samuela'koo basinoo', tee ee'nara Kumponing-etaing nakaronara.
21 “Teketa teing daurarong-koo eentavariko Kumponinge Soolo daurarong deeng-antaevuru' karenaumo kivora mare'koo, tee Kiisi bauring, Bensimani bakanamuiaang-koong. 22 Ee'noko teketa tee tonta'ura Deevita' napo' biikaang daurarong deeng-antavuu'. Tee-koo ee'nara-koo Kumponinge kara sira'puma Daari Meekung-koo otoina' aa'puu',
‘Aung ee'nara Deevita', Jeese' bauring, enang ooansing tee naning nkaang domang ninka nari' onouaramaung. Tee ee'nara ookara nkaang pia siompui nkovuaing.’ (1 Samuela' 13:14; 16:13; Kena 89:20)
23 “Aung ee'nara Deevita' baurukaa'keta Kumponinge po'antavuu' Isireeli-nupoong-koo tee Domang-anta, Jiisuu', maraka-antavuu'na'. 24 Jiisuu' mme' poaruko Joonie bere'arira ntong-koo minkiarira meeka'antavarii'naang daankivuriko' ookara nantoong Isireeli-nupoong. 25 Ee'noko tenang Joonie bakaang nko-nko bakevuma aa'puu', ‘Dii'ke ning baa-pina' noru'merimang? Ning aa' tee Domang-anta nemperimaung deea', teka ning-koo dama'ke pomaang tee, ning aa'na' apoo'mui doonge-taara˜ deempari. Tee ee'nara poko bakei tampa' taaraveriai.’ ”
26 Tee' nari' Paula'ke daankiarama aa'puru', “Mmarang ee, Eebaraami' baurukaa'kooning, ee'noko dii' Ju'deeaing Kumponing nari' aroo'erimaing aa'dampimang: Nii'koo ee'ning-koo doorenang tee-koong domamuriaing-koong botoario' pou'nung. 27 Teing nantoonge Jerusalema'nupoonge ee'noko biikaning pankenankai tasi'paavaruu' tee Jiisuu', teka tee boo'koong kiimata tampau'noo'koo teinge tee dupe-antavau'nung tee kara urikupoong Kumponing-etaing nakaronukai daariau'nung ee'nara deeruampimaung ookara nko-nko-ita uaana'munanka-koo. 28 Teka tee bane okora' boo'anta-koo makosina' ooaavarura teinge Pailati' nia'au'nung tee botoarako dupisi'aava'naang. 29 Ee'noko tenang dupe-antavaara tee ookara Daari Meekunge tee-koo minkuvui otoining teinge depeto siau'nung teieta koi'keta ee'noko kuvi dako'doma dako'au'. 30 Teka teie Kumponinge boo'keta daa'uu'. 31 Ee'noko mmau' doong-koo oro'paru' teing-koo tee ninka porou'ning-koo Kaaleli'keta te' Jerusalema'. Teing ee'ning enang batei-koo bakaning sira' nkonuka deempariri otorong nantoong-koo.
32 “Ee'noko nii'ke tee doorenang tampara po'antarerorompimaang aung anaare: Tee ee'nara Kumponinge maraka-antavuu'nung teing-koo urikupoong niumaraang-koo enang tee Kumponinge dupe-antamemuring nii'koo biurukaa'koo Jiisuu' domang-antavura. 33 Tee' nari' Daari Meekung-koo daariari otoina' teke kevuranavu-koo Kena-koo Tee Pako'pari'nii' tero miru'uma aa'pumanavu-koo:
‘Da' tee Nnuring. E'mung tee ninge daa'dansing.’ (Kena 2:7)
34 Ee'noko boo'keta domang-antavuu'noo'koo tee' ee'na' napo' dera' aapearavauka'na'koo ee' daariari otong,
‘Teing biraankenanka meekeng Deevita' maraka-antavantu'ning masika' dii' arompiaing.’ (Aisaia' 55:3)
35 Napo' nii'navu-koo minkuvuma aa'puu':
‘Dake taura'peauka'nung tee dakaang naning meekung dera'koo.’ (Kena 16:10)
36 “Nii'ke tasi'pampiri otong Deevita' baka tee' minkuarava', ai' Deevita' tee Kumponinge miru'uu'na' bakanavarang-koo nkoarara tee boo'pario' tee baumaraang ninka nari' dako'au' ee'noko teke dera'ou'. 37 Teka tee Jiisuu' Kumponinge daa'antavuu'nung tee dera'oa'.
38 “Tee'koo dii'ke mmarange noru'eriaing tee aung ee'nara narung-koo dii'ke orara aarumo-ita tonta'anta nkaveria'naang daankirampimaang. 39 Ee'noko teie narunge ookara kante masika'antavaavaining tonta'antavuri otorong ookara kapoo'nanka-ita dii' Moosesi-nung botoi tonta'antaruriarupeu'ning-eta. 40 Tarerariai kapoo' Kumponinge teing urikupoong nakaro-nupoong karantavuriko minkuau'ning dii'koo po'neenga, aa'pau'ning,
41 “Ooveriko dii' benkemerimaing, ta'niniri karakararerarima dooriaining, ai' ninge tee diikaning doong-koo kapoo' masikung nkoampaing, tee kapoo' dii'ke tee koonto' masika'antaveriauka'nung bane naninge pukevui naururiko deeko'.’ ” (Abakaka 1:5)
42 Teketa Paula'ke daankinang bakevuko ookara dootuu'nava-ita siarima nii'ninge aa'na' nia'au' teing aing kapoo'nanka napo' nii'na'mung Doong Uaana'mung dankivurii'naang. 43 Teketa tee dootuu'nava-koo minkunaavariru'noo'keta siarira mmau' nantoong Ju'nupoonge ee'noko teing Ju'deeaing nari' dootuu'ariko'ninge siompaaretu'nung Paula' naanka Banabasi. Ee'noko tenaankai Kumponing bakaang piaa-koo pinka'ariri otoroo'naang tautauaarema nauaaretu'nung.
44 Teketa daunung-koo Doong Uaana'mung dapi' ookara temono osi pankamono-kooning naro'ariru'nung taara-koo tee kara Ovoring bakaang. 45 Teka teinge Ju'nupoong-koo pankenge nantoong karinga ooaarira mamairoi maanto'urira papuraanka'au' tee kara Paula'ke minkuvuu'nung poore'aama.
46 Ee'noko Paula' naankai Banabasi aa'na' nari' minkuvurema aa'puretu', “Kara Kumponing bakaang makosi dii' tutung nau-koo, teka dii'ke dimpa'ering-koo ee'noko domaang oparavauka'nung-koo makosina' deea'na' simpe'dariring-koo, nee' makosi teing-anko Ju'deeaing-anko toromarema mereaing. 47 Ai' Ovoringe tee Daari Meekung-koo kuunge Karistoo' minkuvuma aa'memuru'nung,
‘Da' tee ninge donkong-antaransing araka deentari otoo'naang Ju'deeaing-koo dake domang-anta tavo'ee'naang tokooning-koo isipo'ning-koo aung-koo kansi'koo.’ ” (Aisaia' 49:6)
48 Ee'noko tenang teinge Ju'deeainge tee aung kara taaravaara teing dotuarira pankaing-antavau' tee Kumponing bakaang kara, ee'noko teing makosining Kumponinge tero miru'uru'ning domaang o'paa' nka-koo teinge masika'antavau'. 49 Ee'noko Ovoring bakaang kara teketa beremparu' ookutunairu-koo temeensi'kooning-koo. 50 Teketa teinge Ju'nupoong-koo pankenge tee osi pankamono-koo ovontung donkaang ee'noko maniku' Kumponing-koo mee'du'piariri otoroko'ning onou orari-antavaaru' maroita Paula' naanka Banabasi oraka' nkoaaree'naang, ee'noko tee' nkoaarema bata'aaretu' biikanairu-eta. 51 Ee'noko tenaanka da'mong tankavaretu' kau'keta teing nau-anta-koo biikaang oraka'nko teing-koo toroaraa'naang. Teketa Aikoniami'navuntu'aape beretu'. 52 Ee'noko Jiisuu' sionuka doturotu ninka Tanuaang Meekunge maanto'uru'.

- KARA OKOVURI NKANUKA
- ←
- 13
- →

© 1994 WBT