- JOONI
- ←
- 11
- →

Jiisuu' Jerusalema'aape Nanuko Ovontunge Tee Dupisi'koo Piavorou'na'
11
(11:1–12:50)
Lasarusi Boo'paru'na'
1 Nii'na'mung tee, naning Lasarusi tampaako'nung, Beetani-navuntu'koo otoko'nung siipavou'. Te' ee'noo' Beetani Maaria-namainta otoreko'noo' Maata'. 2 Teni ee'nani Meeri' Jiisuu'koo tampa' nuuraa' kau'koo duuni dakovuu'nani ee'noko napo' dapoi piu'uu' aa'nani. Lasarusi teni ba'mari siipavou'nung. 3 Ee'noko ba'mari-kaarai Jiisuu'anko kara nanu'antavurema aa'puretu', “Ovoring, tee da'maiko' siipavomang.”
4 Jiisuu'ke taaravurai'nange aa'puru', “Lasarusi siipavomang, nka booauka'nung. Siipa tavo'aringe Kumponing-nung meenasi tavo'antavuu'naang. Ee'noko aung siipa kompui Kumponinge ning Bauring meenasi amuu'naang.” 5 Maata'namaia' ee'noko Lasarusi Jiisuu'ke aa'na' piaavuriko'. 6 Ee'noko Lasarusi siipavoko Jiisuu'ke taaravura tamung ke'munta doong otou'. 7 Ke'munta doong tankinuio' tee, teie nii' bakaning barevare-nupoong aa'muru', “Meriaing; nanampiaing; Judia'nameng-aape toromariaing.”
8 Ee'noko nii'ke bakaning barevare-nupoonge maku'ampima aa'pampiru', “Nau-anta Pankaing ee, te'mung Ju'koong ovontunge da' daping kapange too'daieeng. Arekee' mau'emaang te'aape tororaraa'naang?”
9 Jiisuu'ke aa'muru', “Tee batei narung doong-koong nii'koo siraka'pari otong. Nantoong doonganang nanaama pu'ariaung arakai kansi'koonge siraka'pui otoko. 10 Teka muunga deeko' nanaama pu'aripeu', aming-koo, nna' tee araka otoa'.” 11 Jiisuu'ke tee'pura napo' aa'muru', “Niikaang naning Lasarusi aatui otong, nka nanamira daa'ampaing.”
12 Ee'noko nii'ke bakaninge aa'pampiru', “Ovoring, tee aatura tampa' dee'oo'naang.” 13 Nka Jiisuu'ke Lasarusi boo'paru'nung naumuriko nii'ke noru'ampia', tamung aatuu'nung pina' minkuvuko tampampima. 14 Teketa tee tenang Jiisuu'ke koonto' naumurima aa'muru', “Lasarusi aa' boo'paring. 15 Nka tee ninka o'norearuing-koo dotumaring dii'ke masika'antamerii'naang noru'amira. Aia', tee-anko nanamping.”
16 Toomasi, nii'noo' miring Pauroong tampampimaunge, nii' ba'marang aa'muru', “Aia' meriaing Nau-anta ninka, nii' ookara tee ninka nari' moompiaina'.”
Jiisuu' Boo'keta Daa'nung Tamparu'na'
17 Ee'noko Jiisuu'ke pora oovuu' Lasarusi karenaumo doong kuvi dako'domanoo' otoio'. 18 Beetani-namono Jerusalema'keta narung kokorei' daanga'pina' basinoo'. 19 Ee'noko mmau' Ju'nupoong poroko' Maata'namainta Meeri' dunsirunsi-antavaarema˜ bee'mari boo'paru'nung-koo.
20 Ee'noko Maata'ke Jiisuu' poko'nung taaravurai'nange taung nanuu' kune'uu'naang, ee'noko Meeri' pava-koo otoko. 21 Maata'ke aa'puu' Jiisuu', “Ovoring, da' a' otoieeng dei mmari booarupeu'. 22 Nka ninge noru'ansi o'nong Kumponinge arupeu' kapoo' nia'epeu'nung.”
23 Jiisuu'ke aa'puu', “Da'mari domamparaa'naang.”
24 Tenie maku'uma aa'puu', “Noru'ansi o'nong tee daa'aravaing doong asi'noo'na'mung.”
25 Jiisuu'ke teni aa'puu', “Ning aa' naning boo'keta daa'nunge, domang-antai. Baa tee ning masika'antamumaung domamparavaing bane boo'paravainge. 26 Ee'noko baa tee domampari ning masika'antamumaung boo'paravauka'nung. Dake ee masika'antavemang aung?” 27 Tenie aa'puu', “Ee', ee Ovoring, masika'antavamang da' tee Karistoo', Kumponing Bauring, tee Kumponinge teroita Pako'pari'nii' a' kansi'koo pora nii' domamuriaing-koo.”
Jiisuu' Biromparu'na' Lasarusi Boo'pario'
28 Ee'noko tee' minkuvura Maata' baara'ma'naang-anko Meeri'anko toroarara baka aa'puu', “Nau-anta anka' otong, da' nia'dumaang.” 29 Ee'noko Meeri'ke tee kara taaravurai'nange daa'arara kua'pari nanuu' kune'uu'naang. 30 Jiisuu' mme' tavo'aravaruko osi, te' Maata'ke kune'uu'noo' naro' otoko. 31 Ee'noko nii'ning Ju'nupoong teva-koo kuung otoroko'nung Meeri' ninka teni dunsirunsi-antavaama. Teketa teni iri'narung daa'arara tenkenuko siompau', ee' noru'aama, “Teni dee'ma kuvi dako'doma-aape nanumang teke biromparaa'naang.”
32 Ee'noko Meeri' tavo'aru' Jiisuu' otoko'noo'. Ee'noko tenie oovurai'nange kau'kanoo' dua'aru' aa'puma, “Ovoring, da' otoieeng dei mmari boo'paravarupeu'.”
33 Ee'noko Jiisuu'ke teni biromparako oovura ee'noko Ju'nupoong teni ninka porou'ning birompariko oovurira bakaang domang aa'na' orarunsie manki'ou'.
34 Ee'noko Jiisuu'ke nia'urima, aa'puru', “Are' dako'erieenge?” Ee'noko teinge bokuaama aa'pau', “Ovoring, pora ooveaing.” 35 Ee'noko Jiisuu' biromparu'. 36 Ee'noko Ju'nupoonge aa'pau', “Ooveriaing aa'na' piaavumana'.” 37 Ee'noko nii'ninge aa'pau', “Teie tee temu' naning duta mutuu tamparu'antavuu', ape'? Arekee' a'mung Lasarusi boo'paravaroo'naang kapoo' nkovuaruiee?”
Jiisuu'ke Lasarusi Boo'keta Daa'uu'na'
38 Napo' aa'na' oraka' dee'oitaa' Jiisuu' nanuu' kuvi dako'doma-aape. Tee kuvi kapange da'pau'nung. 39 Jiisuu'ke botovurima aa'puru', “Tee kapang diiri'eriai.”
Ee'noko Maata'ke, tee naning boo'paru'nung ba'marie aa'puu', “Ee Ovoring, oraka' ka'mi'mori'neeng. Tee karenang doong tankinuieeng boo'pario'.”
40 Jiisuu'ke aa'puu', “Ninge nauransing da' ning masika'antameaing deeko' Kumponing bakaang meenasi ooveaing. Ai' da' ampa'doinge?”
41 Ee'noko tee boia' diiri'au' kuvi dako'doma karanaang-eta. Diiri'aio' Jiisuu'ke ankamparara aa'puu', “Mma' ee, tampara tantamang dake nkaang eenta taaramemaung-koo. 42 Ninge noru'ansi o'nong dake doong kante taaramemaung. Ninge tee' nauransing nantoonge taaramaara masika'antamaava'naang dake botomeu'nung ning.”
43 Ee'noko tee' minkuvurai'nange aa'na' bokuma aa'puu', “Lasarusi, sirapo' poai!” 44 Ee'noko tee boo'paru'nung sirapo' pou' bakaang bireng ee'noko kau' dai'aritaa'nange baaronge, bakaang oing baaronge dai'aritaa'. Ee'noko Jiisuu'ke botovurima aa'puru', “Dapa'eriaing nanuaina'.”
Ovontunge Mumunsiau'na' Jiisuu' Tavaava'naang
(Mat 26:1-5; Mak 14:1-2; Luk 22:1-2)
45 Mmau' Ju'nupoong Meeri' siompau'ning Jiisuu'ke kapoo' nkovuu'nung ooaarai'nange masika'antavau'. 46 Ee'noko narionge Boto Keperuu'navitu-anko toroarirai'nange nauaaru' kapoo' Jiisuu'ke nkovuu'nung. 47 Teketa tee, taaravaarai'nange Boto Keperuu'navitue ee'noko piristi'nuka-koo ovontunankai koompaara'navitu ninka mumunsinang nkoaama aa'pau', “Arekee' nkoampii'naang? Aung naning baru' mmau' taa'ni'anta nkovumaatoing. 48 Nii'ke tamung ooampiaing deeko' aung mmau'ke daurarong˜pina' masika'antavaara Rooma'nupoong bei'bei'aariko teinge nii' ookara piniraaku'maariaing dootuu'nava pankava nari' pesi'aama.”
49 Narunge naninge miring Kaiapasie Piristi'koo Ovoring deempari otoko'nunge aa'puru', “Dii'ke kapoo' noru'eria'. 50 Dii'ke ee tasi'peria' otong tampa'na' tee' naning narung boi dei nii' ookara domang moo'maripeu'.” 51 Nka teie baka tee' minkuvua', tee Piristi'koong Ovoring deemparitaa' tee' tarampeearu' Jiisuu' boo'paraa'naang nii'koo Ju'nupoong-koo. 52 Ee'noko nii' naing-koo deea', ookara Kumponing baurukaa' amutemuu'keta oosimurii'naang narung mono-pina' o'norii'naang.
53 Te'mung-eta tutumpau' Jiisuu' tavaava'naang mumunsi-koo. 54 Ee'noko tee'koo Jiisuu' baru' sirapo'ke nanuaruko' Judia'nameng-koo. Teketa tenkenurai'nange nii'noo' osi nanuu' miring Eparaim, mee'bora' sirakamaa'koo due'. Ee'noko te' o'noriko' nii' bakaning barevare-nupoong ninka.
55 Tenang Ju'nupoong biikaang Paroro Baari'koong˜ due'uu'nang. Mmau' nantoong avuntevuntu'keta Jerusalema'aape nanaako' neriarima kiiroraa'antavaria'naang tee-koo paroro-koo makosina'. 56 Ee'noko teinge Jiisuu' besi'aako' teke, ee'noko dootuu'nava pankava-koo oosiarima nia'eema aa'peeko', “Dake arekee' noru'emaang? Tee paroro-koo pa poaroo'naang dee'ma.” 57 Tero piristi'koong ovontunge ee'noko Boto Keperuu'navitue boto nauaarima aa'paaru', “Naninge tee Jiisuu' otomanoo' noru'urai'nange teie nau'ka naumuriaing, teinge Jiisuu' moo'aara kiimata-nava-koo sipaava'naang.”

- JOONI
- ←
- 11
- →

© 1994 WBT