- TAITAS
- ←
- 1
- →

Ane'
TAITAS
Paula'ke Daarievuu'nane'
Baito Puring-antaveri Biikaang Aarumo Koong-antaveriai Kiriti'namui'koo

1
(1:1–3:15)
1 Ning Paula' tee Kumponing bakaang botovotonaa' ee'noko kara-okomui-nka Jiisuu' Karistoo' bakaang. Kumponinge botomuu'nung bakaning teie miru'uru'ning tampa' masika'anta-koo pakuarama'naang ee'noko tee kara masikung koompari otoko kato nau-antavaranko tampa' tasi'pai siompaama Kumponing dotu-antana' otoroaing, domampariri ookara batei-koo otoroaina' nooruupiariaina'; 2 Aa'noko teie Kumponinge tosiaravaunge tee domaang oparavaung amurii'naang maraka-antavuu' tero urikamu', kansi' pupu'aravaruko. 3 Ee'noko bakaang bateinang miru'uu'nung masikung-koo teie Kumponinge niikaang Domang-antai tee-koong domaang oparavaung amuriaing-koong kara sira'puu' bakaang doorenang tampara-koo, ee'noko ning tee aroo'mui botomuu'nung tee daankiama'naang.
4 Da' Taitas nnuring masikung tee-koo kara-koo nari' masika'antavampimaung-koo daarireromaang. Biraanke ee'noko mooa da'koo otoaing Kumponing Niuma-itaing ee'noko teieta Ovoring Jiisuu' Karistoo', niikaang Domang-anta.
Urantanuka Ee' Miru'eriaing
5 Ninge da' Kiriti'namui'keta tenkenama ee' nkovee'naang si'dantu'nung: Dake koong-antavee'naang teing kapoo'nanka koonto' deeaing teka, ee'noko napo' dootuu'koo urantanuka miru'eriai ookara osinanka-koo tee' naurantu'na'. 6 Teing urantanuka tuumpi otoroauka'na' otoroai. Nampeesi-koo narunge nani nampui otoai. Napo' biurukaa' Karistoo'koo baito-nupoong otoroai, ee'noko nii'ninge tuumpiaaripeu'noo' otoroauka' aa'ning-koo: tooreere ee'noko meumeeva. 7 Tee naning Kumponing bakanavitu tanatavurimaung tee tuumpinoo' dopa, ai' tee tee Kumponing bakaang tarenara. Aing aa'ning nkovua' otoai: bore'ke deere, da'deng iira, nainai purinto' nai-koo kei', tavu' bauko, ee'noko oko'oko. 8 Teka aing ee' oro'nanka oro'antavumaatoai: Damisimainku bakaang pava-koo bokuvurimatoai, tampenanka-koo dotuaramaung, matauari oto', koompari oto', ee'noko baka meeka'pari oto' tareari otomatoai. 9 Napo' teie tee kara tosinoo'dopa pinka'ui otomatoai tee' nari' barearu'na'. Tee' otoi minkunaa koonto' nau-antavurima nantoong puring-antavurimatoai, ee'noko teing tee kara penkempaamaing okora' nenke'ui daang tampaamanoo' sira'pumaatoai.
Kiriti'namui'koo Daang minkunukai Mmau'ke Baito-koo Orari-antavaariko'na'
10 Ai' teke Kiriti'ke dootuu'koo kuunge nantoong karinga taarapiikanuka otorong, daang minkunuka ee'noko tosi baukonukai, baru'noo' teing Ju'nupoong dopa' toto'navitu tee' oro'nuka. 11 Bake-antaveriai, ai' teinge tee akatekang karika'daantu naro'ka orari-antavaarimaung kapoo' makosi deeaing nau-antavaarima mooni' tamung barang-koo makotua'na'. 12 Tee' nari' Kiriti'namui'koong nakaronunge˜ nii'nung nauvuma aa'puu'na', “Kiriti'namui'nupoong doong kante tosi baukonuka, biikoori oreng, taamang-koo oko'okonuka kavuroonku.” 13 Tee aung kara teie sira'puu'nung teing daang minkunuka otoromana' masikung. Tee'koo teing tee daang minku siompaamaing karai aa'na' naaramperiaing tee minkunaa masika'antavampimaung siong-koo purimpariaina'. 14 Ju'nupoong biikaang kumponaang sipaavai! Teing biikaang botonanka tamung nantoong-etaning siompaama kara masikung-eta bere'ariauka'. 15 Baa naning Karistoo'koo kuunge domang kiiroraa'ari otoi tee ookara kapoo' teie makosina' nko-koo noru'umaing teing makosining. Teka baa-koo naning domang orara-koo, masika'anta otoaung-koo, tee kansi'koo kapoo' otoa' bakaang domang kiiroraa'antavupeu'nung, bane arekee' oro' toomo siompuma. Kumponinge tee bakaang domang ee'noko noru' naro'ka oraka' nari' oovui otoo'naang. 16 Tee' oro'nuka teing bii'ka Kumponing noru'ai otoining sirakura' tampaarimaing, teka teinge oraka' nkoaama penkempaakoo' tee. Bakei Kumponing-koo maremaare nkonuka, meumeevanuka, ee'noko kapoo' tampara nko-koo makosinuka deea'.

- TAITAS
- ←
- 1
- →

© 1994 WBT