- 1 KOORIN
- ←
- 13
- →

13
Piaa Ninka Makosi Kumponing-etaning Avuavu'nanka Kong-koo
1 Piaa tee kapoo' masikung ee' oro': Bane ning karompeu'nung dei teie karakarai amutemurii'nankai ookenge nantoong biikaange ee'noko koosinunanka biikaange, teka piaa o'noarui dei ning-koo, ning tamunsi'nung kareng kenkorinumaung-pina', tankeri' aako keeiinumaung-pina'. 2 Ning oto'memupeu' avuavu' tarampee˜ koong ee'noko ookara kapoo' makensi'ning noru'ampeu'nung-koong ee'noko ookara kapoo' opansi noru'koong, ee'noko tee masika'anta iu'nanka tonta'koong makosi oto'memupeu', teka piaa oto'memuarui dei tee ning kapoo' deea'. 3 Nii'noo' ata'oi'nuka bau'arama kapoo'nanka o'marapeu', nii'noo' nkaang mono amarapeu' arikung kune'koo daangang nka-koo, teka piaa oto'memuarui dei, kapoo' nkavampeu'nung otoa' tee-koo.
4 Piaa tee oraka' nkoaako da'deng maku' deeaung; 5 Piaa tee nantoong tampa'nko, mamairo deea'; 6 Piaa tee baka daangang deea', nantoong baa'pina' noru' deea', makotua'na'nko deea', baka nii'ning puru'na' besi' deea', iirankesi' deea', orananka-koong deeru tarevua' otoo'naang, mero' noru'uaung, dotuaravaung orara-koo, teka doturotuarakoo' kara masikung siompaamaing ninka. 7 Nii'nung naning piaavema deeko', bane aming kapoo' tavo'kuko, dake doong kante sipeauka'nung tee, tee masika'anta-koo piaromaatoaing, tampa' nkoaravaing-pina' noru'emaatoaing, ee'noko purintari tee paku-koo otomatoaing.
8 Piaa tee doong kante makotui otomaung, teka tarampee-koong karananka deeko' teing bakearavaing. Oovunara menenge karananka deeko' teke oparavaing. Kara noru'po'nung deeko' teke botu deemparavainge. 9 Tee avuavu' noru'koong nkavampimana' dupearavaung, ee'noko tarampeemarimana' dupearavaunge. 10 Teka ookara kapoo' masikananka dupeariri oro'pariko, teing kapoo' dupeariaing piamoriauka'nung. 11 Tee ee'pina': Tenang ning tooto'mari ning tooto'pina' karonko', tooto'naunge noru'anko', ee'noko tooto'pina' taarakanko'. Enang tee panka'marara tooto'pina' napo' nkomarava'. 12 Nii'noo' ee': Enang nii' tee' ookampimaung uu'aa' paparo-koo ookampipeu'na', teka dama' oing bari'meeri oomeeriaing. Enang tee nkaang noru' dupearava', teka dama' tee ninge dupeansi tampa' tasi'pampaing tee-pina' Kumponinge ning o'mui noru'mui otoina'. Tee'koo aa'pamaang: Piaa tee kapoo' masikung, ai' doong kante makotui otomaung. 13 Ee', aing beenaumo kapoo' pankaroong otomatoaing aa'ning: masika'anta, Ovoringe moo'muriaing-koo noru', ee'noko piaa. Teka pankaing masikung teing-koo napo' tee piaa.

- 1 KOORIN
- ←
- 13
- →

© 1994 WBT