- 1 KOORIN
- ←
- 12
- →

12
Avuavu'nanka Tanuaang Meekung-etaning Avutevu'ari otoina'
1 Enang dii' mmaikori', ninge dii' noru'koo pia-antarampimang teing kapoo'nanka Tanuaang-etaning avuavu'. 2 Dii'ke noru'eri otong tenang dii' mutaanang-koo otoriko'nang Kumponing tositosinanka siompereri poorarima noru' masikung nkaveriaruko'. 3 Nka tee dii' enang sirapo'aaperaririo' naurampimang Kumponing bakaning nantoong masikeng tasi'pereriaina'. Nii'nung naninge Jiisuu' barakosi'koo tampuko noru'eriaing tee naning Kumponing bakaang Tanuaang-eta karoaung. Ee'noko naninge Jiisuu' tee Ovoring tampuko noru'eriaing tee naning Tanuaang Meekung-eta karomaung, ai' naninge tamung tee' minkuvuarupeu'. 4 Teing mmau' Tanuaang Meekung-etaning avuavu' otorong, teka Tanuaang teing avurimaung tee narung masikung. 5 Teing nko-nkonanka tee amutemurii' otorong, teka narung masikung Ovoring Jiisuu' Karistoo'. 6 Napo' nii'ning otorong amutemurii' iri' Kumponing-etaning mintoomparimaing, teka Kumponing tee narung masikung teing kante-koo mintoomparamaung. 7 Tanuaang Meekung bakaning nantoong-koo ookara-koo kante avutevu'ari taa'ni'antavaramaung, pakueea'naang. 8 Nii'nung-koo Kumponinge kara matau-po'nung makosi-antavumaung Tanuaang Meekunge. Nii'nung-koo kara noru'po'nung avumaung teie narunge Tanuaange. 9 Nii'nung-koo arikung kune'uko masika'anta deto basi avumaung teie narunge Tanuaange. Nii'nung-koo Tanuaang-etaing avuavu' siipa-po'nupoong taare-anta-koonung avumaung teie narunge Tanuaange. 10 Nii'nung-koo nko-nko deto basi nko-koong avumaung. Nii'nung-koo tarampee-koong avumaung. Nii'nung-koo iri'nanka Kumponing-etaning ee'noko oreng simpe'koong noru' avumaung. Nii'nung-koo Kumponinge kara tasi'paa' meneng-koo sipumaung minkuvuu'naang. Nii'nung-koo napo' oovunara tasi'paa' menenge kara bere'koong noru' avumaung. 11 Aing teing ookara narung Tanuaang bakaning nko-nkonanka. Teie ee'narai tankaampumaung naruna' naruna' kante piavomana'.
Dootuu'nupoong Teing Avutevu'ariri Narung Mono-pina' Be'nu'nii'nuka
12 Tee ee'pina': Naninung mono tee avatevaro-po'nung, nka teing avatevaronanka tee narung mono. Karistoo' bakaang mono tee' oro'ke. 13 Bane nii' Ju'nupoong nii'noo' Ju'deeaing, dai'nisinuka nii'noo' dai'ariaing, nka tee narung Tanuaang-koo kuunge meeka'antamariru'nung-koo tee nii' narung mono deemariri otong ee'noko tee ookara narung Tanuaang okomuring makosina' iri' nka-koo. 14 Naning-koong mono nari' oro' deea', nka tee avatevaro. 15 Kau'ke deeko' aa'pui dei, “Ning aa' bireng deea', tee'koo ning mono-koo-navio' deea',” teie temurii' karai tee mono-ita bita'aravarupeu'. 16 Ee'noko dome'ke deeko' aa'pui dei, “Ning aa' duta deea', tee'koo ning mono-koonavio' deea',” teie temurii' karai ee temono-ita bita'arapeu'? Otoa'. 17 Ootukunung mono duta narung deempari dei, taara-nko are' otong? Napo' ootukunung mono dome' narung deempari dei nuuraa'nko arerai? 18 Nka tee masika'pari otoina' ee': Kumponinge avitevio' be'nu'uring kantena' narung mono-koo tee' nari' nii' narung mono-pina' oto'koo bamuru'na'. 19 Ookara mono-koo namaranoo' naro' otoi dei, arekee' mono tampampipeu'? 20 Nka tee masika'pari otoina' ee': Avatevaro otong teka narung mono tee. 21 Dutai aa'puarupeu' bireng, “Ning da' piamoa'.” Napo' bore'ke kau' tee'puarupeu'. Katua'. 22 Nii'nairu mono-koo aruaru'nairu tampampimanairu tee tenairu-koo makosina' nkovupeu'. 23 Ee', nii' dotumarimaung otoko nii'nairu mono-koo oraka' oonairu, ee'noko tee tampa' masika' nepu'mariri duaanamarimaung oo-koo makosinairu deea'nairu. 24 Teka tee tampa' oonairu baru' tanatavampiaung. Tee' nari' Kumponinge mono be'nuve'nu'uu' nepu'arava'nairu nepu'ui. 25 Tee'koo tankatankaang otoaroo'naang mono-koo, teka navarona' mono tampa' tanataveeai nari'. 26 Nii'navaro mono-koo sisikeeravoko tee ootukunairu nari' tora'paavaing. Navaroi daangang nkavuko deeko' ootukunairu nari' dotuariaing.
27 Enang tee dii' Karistoo'koong mono, naruna' naruna' avatevaro otoring. 28 Ee'noko Kumponinge bakaning dootuu'nupoong-koo aing ee'ning miru'uru': tutuntoma teing kara okovuri nkanuka, kemu'kana' teing nakaroarimaing˜, beemu'pina' teing kapoo' Kumponing-etaning naunuka, teketa teing iri' ninka nko-nko nkoaamaing, teketa teing Tanuaang Meekung bakaang avuavu'po'nupoong siipa-po'nupoong taare-anta-koong, teing nko-nko pakupaku-po'nung nkoaamaing, teing nko-nko tampa' tankaampaamaing nantoong-koo, ee'noko teing kara tasi'paa' oovunara menenge kareaamaing. 29 Arekee', ookarai kara okovuri nkanuka naing ee? Ai' ookara ee nakaronukai? Napo' ee ookara kara-naunukai? Ai' ookarai ee iri' ninka nko-nko nkoaamaing? 30 Ookara ee tee avuavu' taare-anta-koong oto'evorong? Ookara ee oovunara menenge kareaamaung? Ookarai ee kara bere'aamaung? Otoa'. 31 Teka paaraveriaing tee Tanuaang Meekung bakaning avuavu'nanka pankeng masikeng nka-koo. Ee'noko ampa'doriauka' piaanavung navunge avuavu'nanka kong-koo makosi.

- 1 KOORIN
- ←
- 12
- →

© 1994 WBT