- 2 TIMOTI
- ←
- 2
- →

2
Arikung Kune'ema Naning Piikonung-pina' Iri' O'daravauka'
1 Aung ee da' nnuring, purintaravaing iri' nkavei, tee iri' Jiisuu' Karistoo'koo kuung otoko biraankerui arumaung. 2 Ee'noko tee minkunaa ning-koo taaraveru'nung mmau' ninka tee ee'nara masika'antaveri pare'eriai nantoong-koo kara tare baukonuka-koo botoverima napo' nii'ning nau-antavaarii'naang. 3 Kune'eaing nari' tee sisikeera ninge kune'amana' iri' o'darava' da' naning tampara kare-koo tavu'koo piikonung-pina' Jiisuu' Karistoo'nung deentari. 4 Naning piikonung noru' paakavaravaung, teka bakaang ovoring dotu-antavuaina' nari' otomaung. 5 Naning deikoo'koo kua'paramaung tee siompumaung tee deikoo' bakaang aarumo narung. Siompuarui dei makotuarupeu' moo' nka-koo. 6 Ee'noko napo' tee ee'nara naning mintoong bauko tee tutuna'ning-koo naikumaung pore'omaatoma. 7 Norunoru'eaing teing kapoo' ninge nauransining. Ovoringe tee tasi'antaruaing miru'noo' teing ookara-koo.
8 Ee'noko napo' norunoru'eaing tee Jiisuu' Karistoo' daa'aru'nung bou'noo'keta tee ee'nara Deevita' bakanamuiaang-koong pou'nung tee-pina' doorenang ninge sira'pamaunge minkuvui otoina'. 9 Tee ee'nara doorenang ninge sisikeera kune'ankoo' sira'pama, kakuu' dovang kaki-antamaakoo' bakiaa' nko-pina'. Nka tee karakara Ovoring bakaang kakuu' kaki-antavaavaung, beremparamaung. 10 Tee'koo amutemurii' sisikeera tora'koo taura'marama iri' o'maravaung teinge nantoonge Kumponinge miru'nii'nankai taaravaavaina' teing napo' Jiisuu' Karistoo'koo kuung otoroi domang-anta kompaava'naang meenasi otoi oto' manta'pai. 11 Aung kara kenavampimaung masikung:
Nii' tee ninka nari' moompira
Napo' tee ninka nari' domamariaing.
12 E'manampiri sisikeera tora'pampira
Tee ninka nari' nantoong tarearampiaing.
Nka nii' tee-koo penkemariko
Napo' tee nii'koo penkemparavaing.
13 Nka nii' e'manampiaruko tee-koo
Tee bakaang kara-koo e'manui otoaing,
Ai' bakaang aarumo tampara-koo
penkemparavarupeu'.
Kara Masikung Narung Pakupakupo'nung; Nii'namurii'koo Konteroaing
14 Dake noru'antaveriaing tee kara nauransina'. Ovoringe oorurio' botoveriaing ee': Donta'dariri otoriai kara-koo tata'nanka-ita. Tee' tata'koo tampa' deea'. Nantoonge taaravaama tee orari-antavaripeu'. 15 Paarararavai daka matauari oto'koo Kumponinge makosi-antaruaina', naning matau-pina', dakaang nko-nko-koo maia'koo makosi deeaung-pina'. Tee' kompeaing tee minkunaa Kumponing-etaing kara masikung makosina' miru' koonto' sira'pei. 16 Donta'dari otoaing temurii' Kumponing-nung deeaung naampa-ita. Teie tee nantoong barampuriaing tee-koo taung oovunavung-koo Kumponing-ankoita. 17 Teie biikaang kara tee dera'pina' maa'uriaing dera'ke naning domantoo' otoko maa'umana'. Teing tee' oro'ning-koonaanka nii'naanka Haimenias ee'noko Pailitas. 18 Tenaanka taung masikavung bekoi'uretu'naanka aa'purema, “Kumponinge ookara nantoong boo'keta daa'uru' tero.” Tee' minkuvurema nii'ning biikaang masika'anta orari-antavuretu'. 19 Nka tee aung kara masikung teing-koo nantoong-koo Kumponing masika'antavaamaing-koo aa'na' date'pari otomaung natuku tankanung-pina' ivekung teka'paama ee' daariaapeu'nung-pina', “Ovoringe noru'ui otong teing bakaning, ee'noko ookara Kumponing bakaang miring tampaama masika'antavaamaing koonto' bere'ariaing orara aarumo-ita.”
20 Tee tee aarumonanka tee ee'pina' otong: Naning bakanava-koo aretereng otorong, nii'ning kapang-koo aa'na' sisisiisi-koo nkonii', ee'noko nii'ning koi'koo ee'noko kansi'koo nkonii'. Teing-koo nii'ning kapoo' tampara masikung banto'ning ee'noko nii'ning tamunsi'ning. 21 Ee'pina': Naning tee tampareng-pina' baka kiiroraa'ari dei tamunsi'nung aarumo-ita enang tee kapoo' tampara banto'nareng-pina' deemparapeu'; napo' meeka'pari otopeu', bakaang pankaing pakuvupeu'na' maamuari otopeu' tampamuriau nko-nko nko-koo. 22 Tee tee enang donta'dari otoai nemaa' biikaang karakaraa'keta. To'bii-antarari otoai te'aape: nariari oto', masika'anta, piaa ee'noko mooa, teing Ovoring-koo baitoarimaing ninka nari' otoritaa' tampa' nari' nko-koo piavoromaing ninka. 23 Nau'ka pakuraravauka' tee-koo minkuminku-koo daang-koonanka-koo kanu'aapenung-koo. Noru'ei otong temurii' aarumoi turang-anta basi-antavumaung. 24 Ovoring bakaning botovotonaa'nuka turang nkonuka deeauka'. Teing nau'ka navunavuro'nuka otoroaing ootukunung-koo, tampa' siraka'antanuka, iira noru'aavaing, napo' biikaning kare-nupoong koong-antavaarimaatoai domang boimporoi. 25 Ai' pa Kumponinge napo' toro-antavuriai ee'noko noru'aavai tee kara masikung. 26 Ee'noko tee'koo mmariaavaing teieta Sietani' bakaang baanka'keta bi'antavurimaung-eta bakaang noru' siong-koo.

- 2 TIMOTI
- ←
- 2
- →

© 1994 WBT