- 1 JOONI
- ←
- 3
- →

3
1 Ooveriko arekee' Niumai Kumponinge aa'na' masika' piaamurira baurukaa' marimuru'nung. Nka tee nii' tamung baurukaa' deeaing, teka baurukaa' masikeng. Nantoonge kansi'koo-nupoonge tee' tasi'maaria', ai' teinge tee Karistoo' noru'aava'. 2 Ee mmaikori', nii' teing enang Kumponing baurukaa', ee'noko tee dama'ke nii' o'noriaina' mme' sira'paravaruko noru'ampia'. Teka ee' noru'ampiri otong nii'ke: Tee toroarako nii' teing tee-pina' nari' oro'mariainge, ai' meena'poi otoina' ooampira paarimariaing. 3 Ee'noko teing ookara nantoong aing kapoo'nanka nkoaravaina' nooruupiai nempaamaing teing domang kiiroraa'antavarimaing tee Karistoo' tee' kiiroraa'ari otomana' nari' otoroo'naang.
4 Teing nantoong oraka'nko nkoaamainge tee boto toto'paamaung, ai' oraka'nko tee boto-toto'. 5 Teka dii'ke noru'eri otong tee Karistoo' tee sira'paru' niikaning oraka' nkonanka tonta'ua'naang, ee'noko tee-koo tee oraka'nko otoaung. 6 Naning tee Karistoo'koo kuung otomaung tee oraka'nko danto nari' nkovui otoaung, ee'noko teie naninge oraka' nko-koo bakearavaunge tee Karistoo' tasi'puaung ee'noko noru'ua' tee. 7 Ee aing dii' nkaning toire' oki'nareka', naninge dii' aava-koo taura'dariauka'. Baa tee naning aarumo koonto' nkovumaung tee koonto' tee-pina' Karistoo' koonto' otomana'. 8 Ee'noko baa tee naning orara aarumo nkovumaung tee Sietani' bakaang, ai' tee tee ee'nara Sietani' tutuntoma-ita oraka'nko nkovui otomaung. Tee Kumponing Bauring sira'paru'noo' tee tee-koo nko-nko Sietani' bakaang orari-anta-koo. 9 Baa tee naning Kumponing-koo neraka'pari ponto'aravainge tee orara nko-nko nkovua' otoaing, ai' tee-koo tee Kumponing bakaang domaang otong. Tee'koo teie orara nko-nko nko-koo makosi deea' Kumponinge neraka'antavui ponto'antavuu'nung-koo, bakaang aarumo tee-koo kuung sipuma. 10 Enang tee, ee' nii'ke tasi'pampiaing baata teing Kumponing baurukaa' ee'noko baata teing Sietani' baurukaa': baa tee naning koonto'na' nkovuaung ee'noko ba'maiko' piaavuaung, tee tee Kumponing bakaang naning deea'.
Nii' Naruna' Naruna' Piaameeriaing
(3:11–5:21)
Jiisuu'ke Piaa Masikung Naumuru'na' Nii'ke Tee' Nari' Nkomeerii'naang
11 Aung tee naunau dii'ke tutuntoma-ita taaraveru'nung, nii' naruna' naruna' piaameerimatoaing. 12 Ee'noko nii' tee-pina' Keini' nkomariauka' Sietani' bakaang naning-pina', tee baara'ma'nung dupisi'uu'nung. Aming-koo dupisi'uu' tee? Tee aa' bakaang nko-nko orara deempario', tee baara'ma'nung munte'uu' bakaang nko-nko tampara deemparako.
13 Ta'niniriauka' dii' mmaikori' nantoonge kansi'koo-nupoonge munte'daariko. 14 Nii'ke tee nii'maikorori' piaavarampimaung-koo ee' tasi'marimaung: nii' tanuaang boo'nameng-eta domamaririning. Baa tee naning ba'maiko' piaavuaung tee boo'aapenameng-koo mme' otong. 15 Tee naning ba'maiko' munte'umaung tee ee'nara dupisi'nko ee'noko tee dii'ke noru'eri otong teing nantoong dupisi' nkonuka teing ookara domaang oparavaung okovuria'.
16 Ee'noko piaa masikung nii'ke tasi'pampimaung Karistoo'ke nii'koo boo'parara naumurio', ee'noko napo' nii' tee'ke nii'maikorori' paku-koo moompiainge. 17 Teka naning narung kapoo'nanka aung kansi'koong oto'evui deeko', ee'noko ba'maiko' ata'kuko teie tamung dutai oovumatopeu', arekee' Kumponing bakaang piaa tee-koo kuung otoing tamparapeu'? Makotua'. 18 Ee aing dii' nkaning toire' oki'nareka', kara narunge karompima piaavarampiauka', teka nko-nko ninka nari' masika' piaavarampiaing.
Piaa Oro'antavampima Nii' Kumponinge Baurukaa' Taa'ni'antamaripeu'na'
19 Nii' masika' piaameerima nii'ka tasi'mariri o'noriaing nii' teing kara masikung okonara bakaning, ee'noko bane teie niikaang domange tokoona' tuutunamuriko deeko', niikaang domang kuaa'moriaing Kumponing-koo uro'kanoo'ke. 20 Ai' bakaang kara* Ooveai Jooni 13:35, “Dii'ke dii'ka tee' piaareeriko ookara nantoonge tasi'daaripeu' dii' nkaning barevare-nupoong.” tee niikaang domang karomana'koo dau basi, ee'noko teie tee ookara kapoo'nanka noru'ui otong. 21 Ee mmaikori', enang niikaang domange tuutunamuriaruko nii' teing avoro' o'noria' Kumponing-koo dutakanoo'ke. 22 Ee'noko tee nii'ke teing kapoo'nanka, aremurii' eentavampimaatopeu'ning teing nkavampimatopeu' tee bakaang boto siompampimaung-koo, tee dotu-antaning kapoo'nanka nkoampima. 23 Ee'noko bakaang boto tee aung: Nii'ke tee Bauring Jiisuu' Karistoo' bakaang miring tasi'pampira masika'antavampiaing tee tee Kumponinge teroita Pako'pari'nii' domamuri taremuriainoo'koo, ee'noko naruna' naruna' piaameerimatoai tee' ee'na' botomuru'na' nko-koo. 24 Ookara teing bakaang boto siompaamatomaing teing tee-koo kuung otoromaing ee'noko tee teing-koo kuung otomaunge. Ee'noko nii'ke tee noru'ampiri otong tee nii'koo kuung otomaung teie Tanuaang Meekunge amuru'nunge noru'antamuriko.

- 1 JOONI
- ←
- 3
- →

*3:20: Ooveai Jooni 13:35, “Dii'ke dii'ka tee' piaareeriko ookara nantoonge tasi'daaripeu' dii' nkaning barevare-nupoong.”

© 1994 WBT