- ROOMA'
- ←
- 15
- →

15
Nii'ka Pakumeerima Tapo'meeriaing Karistoo'koo Kuunge.
1 Nii' ee'ning masika'anta-koo purimariri o'norininge tee teing aruaru'nanka pakuarampiaing, niikaang pia siompampia'. 2 Nii'ke naruna' naruna' oovuning dotu-antavarampimaatoaing tampa' purimpariri otoroaina'. 3 Ai' Karistoo' teie, baka dotu-antavaravaruko' Kumponing noru'ui, Daari Meekung-koo aa'puu'na'koo,
“Oraka' minkuraamainge minkumaako tora'pantu'.” (Kena 69:9)
4 Ninge tenaare-koo noru'antarampimang, ai' ookara kara Daari Meekung-koo otoing teing nii' nau-anta-koo, tee Daari Meekung-koo pinka'mariri domang kuaa' ninka mii'kampiri tee barenku nempampiaina'. 5 Enang tee, Kumponinge domang kuaa'antamuri mii'kampiri o'norii'naang pakumurimaunge navu-antaruriaing Jiisuu' Karistoo' bakaang aarumo siomperi otoriko. 6 Tee' biraankeruriko nari' karerima Kumponing daangamperiaina', tee niikaang Ovoring Jiisuu' Karistoo' Bauma. 7 Tee'koo onkeonke'deerimaatoaing Karistoo'ke dii' tero onkeonke'duru'na', Kumponing meena'poaina'. 8 Noru'eriai tee Jiisuu' Karistoo' pou' sira'antavuma Kumponing tee masika'pari otomaung bakaang maraka-anta-koo Ju'nupoong paku-koo teing tutuna'nupoong tero nauvuru'na'. 9 Ee'noko napo' noru'eriai tee pou' Ju'deeaing napo' moo'uriko teinge Kumponing miring pankaing-antavaava'naang bakaang piaa-koo teing-koo. Tee' Deevita'ke daarivuma minkuvuu'na',
“Ninge daangantampaing Da' Ju'deeaing-koo meu'ke, ee'noko dakaang miring kenavampainge.” (Kena 18:49)
10 Nii'noo'ke napo' ee' daariari otong,
“Doturariaing dii' Ju'deeaing teing ninka bakaning Ju'nupoong ninka nari'.” (Boto 32:43)
11 Napo' nii'noo'ke Daari Meekung-koo aa'pui otong,
“Daangamperiaing Ovoring dii'ke Ju'deeainge. Ookarai daangamperiaing tee.” (Kena 117:1)
12 Napo' Aisaia' bakanoo'ke aa'pui otong,
“Jeese' bakanaving-koo narung naning daa'araa'naang tarevuriaing teing Ju'deeaing, ee'noko tee narung-koo teinge biikaang noru' sipaavai.” (Aisaia' 11:10)
13 Ai' teie Kumponing maraka-antamurio' nempampimaunge maanto'antaruriaing doturotue ee'noko mooai masika'antaveriko. Ee'noko teie purinto'ke Tanuaang Meekung bakaange aa'na' tasi'antaruriaing tee barenku mme' oro'paravaung.
Asi'naare Kara Paula'ke Ba'maikori' Minkuvuru'naare
(15:14–16:27)
Paula' Dotuaru'na' Tee-koo Bakaang Mintoong-koo
14 Ninge tee ninka tampa' noru'dampimaung dii' mmaikori' tampara aarumoi maanto'antararirio' ee'noko norunoru'ke, ee'noko makosirariri dii' dii'ka nau-anta-koo. 15 Nka tee amanampa' nii'ning kapoo' napo' noru'antarampimang, mmaikori', noru'ansi dii' tampa' otoritaa' tamung napo' minkuanko meena'poaing, ai' ning tee Kumponinge mintoong maneenung amuu'nung. 16 Ning tee poka'mari kara-okovui-nka-koong tee doorenang Jiisuu' Karistoo'keta Ju'deeaing-aape. Ning tee pareka-nko makosi, piristi'pina' dii' parekarampiko dii' boontunang tampara deentariru'ning Kumponing-koo Tanuaang Meekunge makosi-antarurio' Kumponing dotu-anta-koo. 17 Nka tee makosi ning danga'daangamaravaing tee-koo ookara kapoo'nanka-koo Jiisuu' Karistoo'ke nkovuing-koo ning-koo kuunge. 18 Kapoo'koo ninka nkoansing-koo daangamaravarupeu', nka tee-koo Karistoo'ke narunge nkovuing-koo ning-koo kuunge daangamaravaing Ju'deeaing pia-antavarantu'nung-koo aa'ninge: kara, tampa'nko, iirakuta-koong taa'ni'anta oro'pariko ee'noko Tanuaang Meekunge purimpari daa'uriko; 19 Tee' nari' daankiarantu' Karistoo'koong doorenang ookara teketa Jerusalema' kato Ilirikung-navuntu'. 20 Tee' nkomarama ee' to'bii-antamaramaung: Tee doorenang nauarama'naang tenairu Karistoo'koong miring nii'ninge mme' sira'paava'nairu nanama, aa'pama: Nii'nunge natuku keempuu'noo' kaniami'neenga. 21 Daari Meekunge minkuvumana' nari' nkoaraa'naang ee'pina',
“Teinge tero ooaavaruu'ninge nauaariaruko tee ooaavaing, ee'noko teinge tero taaravaavaruko'ninge tee tasi'paavaing.” (Aisaia' 52:15)
Paula'ke Bakaang Miru' Rooma' Ee'noko Sipeini Beero'koo
22 Tee' nkomarama dii' tero taaraveru'ning-anko meaung tamung maromarama po'koo. 23 Nka enang opansing ookara nkaang nko-nko ameensi'koo. Teka makotuko deeko' enang Sipeini-nameensi'aape nanama'naang, ee'noko te' nanama beero'dampiaing pa, mmau' mare'koo dii' oo-koo piamonanoo'koo. 24 Ee'noko oki'noo' navumariritaa' o'noo'norira pakumerio' napo' tampa' nanampaing nkanavunge. 25 Nka enanoo' Jerusalema'aape nanama'naang avuavu' ninka Kumponing bakaning meekupoong-koo. 26 Teing Masedonia' ee'noko Akaia'nameensi'kooninge dotuariri avuavu' nkoau' teing meekupoong-koo ata'oi'nuka-koo Jerusalema'ka. 27 Tamung dotuariri avaaru', nka tee tampara doorenang-koong komaaru maku' makosi. Ai' Ju'nupoong-eta tee tanuaang-aapenung biraanke nkavaara teinge napo' pakuaariai Ju'nupoong mono-aapenung pakupaku-koo. 28 Teka tenang tee aung avuavu' opansi avoromira oosievorompiru'nung tenang tankinampaing Sipeini-aape ee'noko tankinama beero'dampiai. 29 Ee'noko noru'ansi otong ning tenang dii'anko basimaravainang tee Karistoo'ke biraanke pankaing amuaing dii' paku-koo.
30-31 Enang naurampimang dii' mmaikori' kuunge Jiisuu' Karistoo' niikaang Ovoring-koo ee'noko tee ninka piaa Tanuaang Meekung bakaang, ni'ninka nari' mintoomariaing kunsi-koo pakumeriko Kumponinge tonta'antamuaina' teing-eta nantoong masika'anta otoroaing-eta Judia'navetei otoroining-eta, ee'noko nkaang nko-nko Jerusalema'ke tampa' aroo'aavai Kumponing bakaninge meekupoonge. 32 Tee' nari' Kumponinge piavomana' ning dii'anko meaing dotumarama dii' ninka tampa' dee'moi o'noo'naang. 33 Tee ee'nara Kumponing mooa-po'nung tee' dii' ookara ninka nari' otomatoaing. Tee' ee'na'.

- ROOMA'
- ←
- 15
- →

© 1994 WBT