- ROOMA'
- ←
- 16
- →

16
Paula'ke Mmau' Nantoong Tampa' Tang Nauvuru'na'
1 Dii' ninge naurampimang ani nii'mari Piibii' tampa' noru'eriaing. Ani teni pakupakunani dootuu'nupoong-koo teke Siekuria-namono-koo. 2 Tampa' onkeonke'eriaing onkeonke'eemana' Kumponing bakaning meekupoong, ee'noko pakueriaing teni kapoo' piavoaining-koo, ai' teni teni ee'nani pakupaku nantoong karika'koo, ee'noko ning-koo tee' nari'. 3 Nauereriaing tering Pirisika'daring Akuila nkaang doturotu tering-koo, nari' Jiisuu' Karistoo'koo mintoomarimanaring-koo. 4 Kuru toto'koo avororea' pakumuretu' domang-antamurema. Ning narunge tampa' tang-koo makosi deea' tering-koo teka ookara dootuu'nupoong osi kante-koo tampara tampaavaing, Ju'deeaing-kooninge. 5 Nauereriaing nkaang doturotu teing dootuu'nupoong tering beekanava'koo kune'eemaing. Napo' naueriai tee Epinitas nkaang doturotu, mmaiko' masikung, tee ee'nara tutuna'nung Eesia-nupoong-koo Karistoo'aape bere'aru'nung. 6 Napo' doturotu nkaang teni-koo Meeri'koo dii'koo aa'na' kake'iinani. 7 Doturotu napo' tenaanka-koo Antoronaikas naanka Junias, ning-pina' Ju'koonaanka ee'noko nari' dai'nisira. Tenaanka Kumponing-nung kara-okovuresi-nkara miring pankaing-po'naanka. Ning mme' bere'maravaruko tenaanka tutung bere'aretu'naanka Karistoo'koo. 8 Doturotu tee-koo Ampilietas, mmaiko' masikung Ovoring-koo. 9 Napo' doturotu tee-koo Ebanus nari' mintoomarimaung Karistoo'koo, ee'noko napo' tee mmaiko' masikung Sitekis. 10 Doturotu napo' tee-koo Apelis, Karistoo' kake'iiari siompumaung. Napo' doturotu teing-koo Aristabiulas baurukaa'koo. 11 Napo' doturotu tee-koo Erodion, ni'ninka nari' Ju'nung. Napo' doturotu Ovoring-koo teing-koo teni Nasisis baurukaa'koo. 12 Napo' doturotu tenaanka manikumaara-koo Ovoring-koo mintoomparemanaanka-koo Taraipina ee'noko Taraiposa'. Napo' tee Peesis, mmaiko', aa'na' mintoomparamaung Ovoring-koo. 13 Doturotu tee-koo Ruupasi, pankaing Ovoring-koo, ee'noko teni bauko, napo' ninge tee', nko'ke. 14 Napo' doturotu teing-koo Asinkiritas, Pilikon, Eemis, Patorobas ee'noko Eemas ee'noko teing mmaikori' nari' otoromaing. 15 Doturotu napo' aing-koo: Pilolokasi, teni Julia, Nerias ee'noko teni ba'mari. Napo' Olimpas ee'noko ookara Kumponing bakaning meekupoong teing ninka nari' otoromaing. 16 Ookara doturotu-antareeriaing onkeonke'deerima. Karistoo' bakaning dootuu'nupoong napo' ameensi'kooninge ookara osi kante-ita doturotu nauraarimaang.
Asi'naare Tautau
17 Enang tee bakei koonto' naurampimang dii' mmaikori': Oorariri otoriaing teing-koo dii' toto'anta-koo ee'noko pore'anta-koo piavoroi otoroining-koo tee kara tero taaraveru'nung bei'bei'aama. Donta'dariri otoriai teing-eta. 18 Nantoong tee' oro'nukai tee niikaang Ovoring Karistoo' siompaava', biikaang pia narung siompaamaung. Tampa' nari' kareaama ee'noko opampaarima tosiaarimaung teing amakoori domang-koo. 19 Dii' teing kara meumperimaing deentariko ookarai tampa' noru'daari otong ee'noko ning napo' tee'koo dotumaramaunge. Nka ninge dii' tampa' mataurariri oto'koo pia-antarampimang tampa' nari' nko-koo. Oraka' nko-koo amako-pina' otoriai. 20 Tee' nari' nkorariko tenang Kumponinge mooa-po'nunge Sietani' namu'ke dii'koo kau'koo boonavete-koo mme'uai. Tee biraanke niikaang Ovoring Jiisuu' Karistoo' bakaang dii' ninka nari' otomatoaing. Ee', masikung.
Paula'ke Si'noora'uru'na'
21 Timoti'ke ni'ninka nari' mintoomaremaunge tampa' tanterurimang, napo' Lusias dovange Jeesoni ee'noko Sosipata, ni'ninka namuu'kooninge. 22 Ninge ee'narai Tesiesie aung karavoto˜ daariansinunge tampara tanterompimang Ovoring ninka. 23 Teie Gaiasie nii' ookara dootuu'nupoong anke tanatamurimaunge tampara tanturimaang. Napo' Erasitasie osi-koong mooni' tarevumaunge ee'noko tee nii'maiko' Kuotasie tenaankai tampara tantaarimaang. 24 Niikaang Ovoring Jiisuu' Karistoo'ke dii' ookara piaaruri tampa' pakururiaing. Tee' ee'na'.
Paula'ke Kumponing Daangang-koo Pia-antavuru'na'
25 Enang tee daangampampimaatoaing Kumponing dii' tampa' donkong-antaruri otoaing tee' nari' teie doorenang tamparai minkuvumana' nauaramaunge Jiisuu' Karistoo' sira'pama. Teie doorenang tamparai tee kapoo' makensi'nung teroita makempari otou'nung enang sirapo' po'antavuing; 26 Kumponinge tee' nari' otoi otomaunge botovuio' sira'paring ookara amutemurii' nantoong-koo, teinge masika'antavaara siompaava'naang. Aung tee nakaro-nupoonge Daari Meekung-koo minkuau'nung. 27 Kumponing tee meenasi okovenung, ee'nara baka norukasi' daangampampimaatoaing Jiisuu' Karistoo'ke pakumurio'. Ee', masikung.

- ROOMA'
- ←
- 16
- →

© 1994 WBT