- ROOMA'
- ←
- 9
- →

Kumponinge Isireeli-nupoong Miru'urimana'
9
(9:1–11:36)
Paula'ke Ju'nupoong Piaavuru'na' Dapi' Ookara Paa'ariko Oovurira
1 Enang kara minkuampainung masikung, Karistoo'koo kuung o'noi, nkaang onoue pankaruntoong-eta masika'antamumaunge Tanuaang Meekunge kuung deemuio'. 2 Tee kara ee'pina': Ning bakei aa'na' orarunsimaramaung, nkaang domang-koo uatepa oraka' dee'moma'nomaung ee'koo: Isireeli-nupoong domamparia' otoromaung-koo. 3 Barakosi'marama Karistoo'keta tonta'marapeu'nung-pina' noru'maramaung teing mmarang ni'ninka narung ereng moo'ariaina' makosi deeko'. 4 Teing Kumponing bakaning miru'uru'ning, baurukaa' deempuru'ning ee'noko bakaang meenasi avuru'ning. Teing amutemu'ke kara tampa' naroompevuru'ning ee'noko avuru' tee boto ee'noko tee dootuu' masikung; 5 Teinge nkavau' tee Kumponing bakaang maramaraka, biikaang muu' oko'bosi-nupoong biurukaa' deemparira. Ee'noko tee Domang-anta, Karistoo' tee biikanamuiaang-koonge, ee'nara Kumponing, ookara-koo dau basi deempari daangang-po'nung o'paa'na'. Ee', masikung.
Kapoo' Kumponinge Isireeli-nupoong-koo Bampuu'nung Mme' Nkovui Otoina'
6 Kumponing bakaang maraka-anta teing-eta Isireeli-nupoong toto'pari otoing minkuampa' nii'ning Isireeli-nupoong moo'aria' otoroining-koo, ai' baru' ookara Isireeli-nupoong Kumponinge miru'nii'nuka naing deea'. 7 Ooveriai: Eebaraami' baurukaa' ookara miru'aria'. Teing naing Kumponinge tampuru'ning deeko', Daari Meekung-koo aa'puu'na',
“Aisake' narung-eta doonko miru'nii'nuka tamparampaing.” (Pupu' 21:12)
8 Miru'noo' ee': Tamung monoi para-koo Kumponing baurukaa' tampariarupeu', teka tee' nari' Kumponinge tampuu'na'koo miru'uma deeko' baurukaa' tamparipeu'. 9 Ai' Kumponinge marakavarama Eebaraami' Eekaa' ninka beuring bata'uma ee' tampuu',
“Enanung batei-pina' daunamare'koo tee ning toromaravaing ee'noko Seera' ee'nani tee enang bauring-po'nani deemparavaing.” (Pupu' 18:10,14)
Teketa' tee narung-koo miru'uu'na' bera Aisake' ponto'aru'. 10 Ee'noko napo' dama'ke Kumponinge nii'ning naing miru'urimana' sira'puu' tenang Rebeka' kempo'kui otoko pauroonka nkavuresitaa' tee ninka ba'ung niikaaka Aisake' ninka. 11-12 Bane tee ke'de-koo otoresi ponto'area', kapoo' orara ee'noko tampara-pina' oro' nkovurea', Kumponinge teni-koo ee' tampuu',
“Bataata baara'ma'nung-koo boong otoaing.” (Pupu' 25:23)
13 Nii'noo' napo' ee' daariari otong Kumponinge temainta minkuvuretu'na',
“Jeekopi' tee ninge piaavansi otong, ee'noko Iiso munte'ansi otong.” (Malakai 1:2,3)
Tee' nkoaru' Kumponinge nantoong miru'urimana' tasi'anta-koo; nko-nkoi deea', bokue narunge.
14 Enang ee ee' noru'ampii'naang: Kumponing koonto' deea' ookamainta nari' nkovurearuu'nung-koo? Bakei makotua'. 15 Moosesi nauvuma ee' minkuvuu',
“Ninge tee naning tampa' nkoampaing deeko' tampa' nkoampaing, ee'noko tee naning piaavampaing deeko' piaavampainge.” (Toro 33:19)
16 Enang tee Kumponing bakaang miru' ee' oro'pari otong: Naning bakaang piai deea', bakaang nko-nkoi deea', teka Kumponing bakaang piaa-koo narung-koo deeko' makosi. 17 Nii'noo'ka napo' Daari Meekunge Moosesie daarivuu'nung-koo Kumponinge tee daurarong˜ Peero' turampuarura ee' nauvuu',
“Ninge tee da' donkong-antaransinung da'koo nkaang iri' oro'paraa'naang ning nkaang miring noru'aavaina' ookara kansi'koo.” (Toro 9:16)
18 Tee' minkuvuio' aa'pamaang: Naning tee Kumponinge baka piaavuaing deeko' piaavuaing. Ee'noko napo' baa naning piaavuaru-peu'nung deeko' konte-antavuma sipuaing makosi.
19 Dii'koo narunge Peero'pina' noru'darama ee' tana'mepeu' dee'ma: Kumponinge aming-koo turang nkovumaang piavomana' nari' nkomarako? Baie dimpa'upeu' bakaang miru'? 20 Nka baie da' Kumponing maku'epeu'nung kansi'keta? Utaue ee tee naning ta'nampumaung karavuma aa'pupeu': Dake ning aming-koo ee' ta'namemaang? 21 Arekee'? Tee naning ee utau ta'nampumaung makosi deea' bakaang mataue utau ta'nang-koo? Nau-koo kansi'nu-koo aa'nopeu': Nameng-eta neranii'nareng ta'nampupeu' ee'noko nii'nameng-eta tamunsi'nareng ta'nampupeu'.
22 Kumponinge bakaang iira sira'anta-koo piavoi otong ee'noko tenang ookara nantoonge ooaavaing bakaang purinto'. Teing nantoong orara moo' nka-koo miru'nii'nuka teroita maamuariri otoromaung orari-anta-koo, teka enang Kumponinge makenge nempuri otong orari-antavuria'. 23 Aming-koo, nna' bakaang meenasi pankaing tasi'anta-koo piavoi otong teing-koo nantoong bakaang piaa nka-koo miru'uru'ning-koo, teroita maamu-antavuru'ning bakaang meenasi nari' kong-koo. 24 Tee-pina' nii' bokumuru'ning, Ju'nupoong naing-eta deea', ee'noko Ju'deeaing-kooning nari' ookara-ita. 25 Tee-pina' Kumponinge minkuvuko Osea'ke daarivuu'na' Daari Meekung-koo,
“Nantoong nkaning deeaing tee nkaning tamparampaing. Ee'noko teni ninge piaavampa'nani teni ninge piaavampaing.” (Osea 2:23)
Ee'noko
26 “Teka ninge aa'pantu'noo'ka, ‘Teing nkaning nantoong deeaing,’ teke tee nantoong dama'ke Kumponing domantoo' baurukaa' deemparira miring kompaavaing.” (Osea 1:10)
27 Napo' Aisaia'ke ee' minkuvuu' Isireeli-nupoong-koo,
“Ooveriai, Isireeli-nupoong biurukaa'koong deeru tee piisi' pirung-koo makosi, nka tee teing-koo mmau' kera'pariko oki'ning naing otoroi domampariaing. 28 Bakei iri'narumpui Ovoringe nkovuaing kansi'koo tee kapoo' nkovuu'naang tampuu'nung.” (Aisaia' 10:22,23)
29 Tee' nari' Aisaia'ke minkuvuu'na' temu'navarang-koo ee'pina',
“Ovoringe paning-koonge niurukaa'koo duukung sipuarui dei nii' tee teing-pina' osi Sodom ee'noko Komora' nkomaripeu' nta'ke opuru'ning-pina'.” (Aisaia' 1:9)
Kumponinge Isireeli-nupoong Koonto'nuka Tampuriarupeu'na' Baito Otoaruko
30 Tee-koong miru'noo' ee' oro': Teing Isireeli-nupoong deeainge koonto'nuka deemparii'naang paaravariaruko'ninge miring koonto'nuka tampuriainavung pe'numpaara tampa' okovorou' masika'anta ninka. 31 Teka Isireeli-nupoong bane koonto'nuka deemparii'naang paaravariko' botoi tampui otoina', kaari'ariru'. 32 Aming-koo kaari'ariru'? Nna' Kumponing-koong duta-koo koonto' oto' tee kapoo' bamuru'nung-pina' masika'antavaava' besi'aama, aa'paama, “Moosesi-nung boto tampa' tareampiko deeko' makosi;” 33 Tee'koo tupampariru' tere'koo Kumponinge tero minkuvuu'na' Daari Meekung-koo, ee'pina',
“Ooveriaing, ninge bempampaing tere' manto-nare' dii'koo meu' Saioni-namono-koo, nantoong tere'koo tupamparira tee pu'ariaing. Nka tee naning tee masika'antavuaing tee sirakura' oko-antavampaing tee biraanke.” (Aisaia' 8:14; 28:16)

- ROOMA'
- ←
- 9
- →

© 1994 WBT