- 2 KOORIN
- ←
- 6
- →

6
Kara Okovuri Nkanukai Manki'nanka Puru'aamana'
1 Tee'koo nii' Kumponing-koo nari' mintoomarimaing deemarima nii'ke pia-antararampimaang doona otoko dii'ke Kumponing bakaang piaa tampa' komperimaatoaina'. 2 Ai' Daari Meekung-koo ee' minkuvuu'nung,
“Ninge tee nkaang piaa tenang oro'paramanang makotuio' taararampiring, ee'noko te'mung domang-antana'mung-koo tee ninge pakurampiring.” (Aisaia' 49:8)
Tee batei Kumponinge piaa oro'anta-koo minkuvuu'nung aung e'mung makotuio' naurampimang. E'mung ee'na'mung te'mung nii' domang-antana'mung.
3 Ee aing, pinaunuka taarameriaing, ai' nii'ke aarumo naning tupang-antavampipeu'nung dii'koo uro'kanoo'ke oro'antavampia' teing niikaning kara daang-antavupeu'nung. 4 Nka ookara nko-nkonankai niikaninge tee sira'murimaung nii' teing Kumponing bakaning botovotonaa'nuka. Oomereriaing nii' tee aa'na' iveka'mori mintoomarimaung, bane ainge ee'oro'nankai paaramuriko: arikanankai ee'noko pore'nankai, napo' papaaranankai meu'muriko teka niikaang mintoong-koo meu'ka. 5 Napo' teie aa'na' mura'maarimaunge, kiimatanava-koo si'maarikoo', totopurumaarima˜. Ee'noko napo' takaa'morikoo', aasi'koo tora'kampiarukoo', peera ninka, dii'koo ookara-koo. 6 Napo' tasi'mereriai nii' teing domang kirokainku, napo' mataunukai, ee'noko napo' iira ninka mintoomariaunge, nka nantoong tampa' nari' tarearampimaung Tanuaang Meekung-koo kuunge piaa masikung ninka. 7 Nii' teing kara masikung narung minkuampimaung Kumponing bakaang purinto' kompampiri, ee'noko tampara aarumo ookanaantai kaa'ba-pina' kompampiritaa'. 8 Amutemurii' otooto'koo nii' Kumponing bakaning bautaranuka-pina' oro'antamarimaung: tenang tampa' nkomaariko nii'noo' poore'maariko, tenang daangamaariko nii'noo' daang-koo tuumpimaariko. Bane teie koomariri o'noriko nka tee tokomaarimaatoo'naang. 9 Bane ookarai noru'maaritaa', nka nii'ninge noru'maariaung-pina' nkomaarikoo'. Bane ampankeena' boo'nanka-pina' noru'maariko nka tee mme' domamariri o'noring. Tenang mura'maarima teie domang dupisi'maariaung. 10 Bane orarunsi-antamaarikoo', teka ookara batei-koo nii' dotumariri o'norimaung. Bane ata'kampiri, teka nantoong aa'na' biraankei maanto'antavarampimaung. Bane kapoo'navu' oto'memuria', teka kapoo' ookara okomuri otong.
11 Dii' nii'maikorori' Koorin-nupoong, nii'ke tee sira'mariri naurarampimaung niikaang domang aa'na' daate'mariri. 12 Niikaang navunavu dii'koo avo'maria', teka dii' deeko' nii'koo avo'darimaung. 13 Ninge tee dii' nkaning toirekaa'pina' kararampimang. Tampa' maku'meriaing diikaang domang daate'dariri.
Nii' Teing Kumponing Bakanava Meekava Makosinuka
14 Teing ninka nantoong masika'anta oto'evoroaing ninka nari' pake'deeriauka', ai' tampara aarumo orara aarumo ninka arekee' nari' meena'poresi oro'parepeu'? Ee'noko araka naanka mutaanang arekee' nari' otoresitaa' oro'parepeu'? 15 Ee'noko Karistoo' naanka Sietani' arekee' marieerepeu'? Naning Karistoo'koo baito-nung ee'noko naning baitoropa aremeng-koo onou narung deemparepeu'? 16 Arekee' teing daang-koong kansi'koong kumponinanka Kumponing deto basi domampari otomaung bakaang pava dootuu'nava-koo makosiai teke otoropeu'? Ai' nii' teing Kumponing domaang okonara bakanava makosinuka, Kumponinge aa'puu'na'koo,
“Ning tee teing ninka nari' o'noaing ee'noko teing ninka nari' meu'ke nanama'noai, ee'noko ning tee biikaang Kumponing deemari o'noaing ee'noko teing teing napo' nkaning nantoong deempariri otoroaing.” (Boontu 26:11-12; Esikiela' 37:27)
17 Tee'koo Ovoringe napo' aa'puu':
“Oravitu-eta tonta'darira taapo'ke otoriai. Kapoo' ku'mi'po'ning komperia' ee'noko dii' ninge onkeonke'dampiaing.
18 Ee'noko ning tee dii' Diuma deemari o'noaing ee'noko dii' teing nnurukaa' deentariri otoriaing, ookeng donkaang ee'noko maniku'. Tee' minkuvuing teie Ovoring Purinto'ke.” (Aisaia' 43:6; 52:11; Esikiela' 20:34,41)

- 2 KOORIN
- ←
- 6
- →

© 1994 WBT