- 1 JOONI
- ←
- 1
- →

Ane' Tutuna'nane'
JOONIE
Daarivuu'nane'
Kara Baavootunanka Ane'kooning
1:1 Araka-koo O'noriaing Ee'noko Mutaanang-nupoong Taaravarampiauka'
3:11 Nii' Naruna' Naruna' Piaameeriaing
Araka-koo O'noriaing Ee'noko Mutaanang-nupoong Taaravarampiauka'

1
(1:1–3:10)
Karistoo' Tee Kara Domaang-po'nung Okovenung Sira'pari Otong
1 Nii' teing kara sira'nuka tee-koo kapoo' tutuna' masipo'keta otoi otomaung-koo, ee'nung naning-naumpura poko ooampiring, tee Kumponing Bakaang Kara Domang-anta-koong Okovenung. 2 Ee', tee Domaang Otoi-oto' tampa' sira'pario' niikaang dutai ooampima taaravampiko', ee'noko birenge kompampiri keerooroampiru'. Tee'koo dii' naurarampima daankiampimaung tee Karistoo' Domang-anta tee' nari' otoi otomaung. Bauma ninka otoko' ee'noko depeto nii'anko siarara sira'paru'. 3 Tee nii'ke ooampira ee'noko taaravampiru'nung daankiampimaung dii'koo, dii' nii' ninka nari' tapo'meerira tampa' masika' onkeonke'meerii'naang, ee'noko Niuma ninka ee'noko Bauring Jiisuu' Karistoo'daang ninka nari'. 4 Tee aung ane' karavoto˜ ninge daariansing nii' ookara tee' nari' minkuamaatomana' nkomarira doturotue maanto'murii'naang.
Tee Araka-koo O'noriaing
5 Aung tee doorenang nii'ke taaravampiru'nung teieta Bauring-eta dii' naurarampimaung: Kumponing tee araka ee'noko tee tee-koo oki'noo' mutaanang otoa' bakei. 6 Nii'koo baata aa'parimaing, “Nii' tee ninka miirunanka,” nka mutaanang-koo otoroitaa' teing teing tosiarimaing ee'noko kapoo' masikung narung siona' otoroa'. 7 Teka baata teing araka-koo otoromaing tee Jiisuu' araka-koo otoina' nari' teing teing oovuning ninka miirumpei otoromaung, ee'noko teie erenge Kumponing Bauring Jiisuu' Karistoo'koonge tee tonta'urima biikaning oraka' nkonanka-ita kiiroraa'antavuripeu'.
8 Tee'koo aa'mariri dei, “Nii' oraka' nkonanka oto'memuria',” nii' nii'ka tosimaripeu' ee'noko kara masikung nii'koo otoarupeu'. 9 Nii' niikaning oraka' nkonanka sira'mariko deeko' teie tee bakaang maraka-anta siompui tampa' makosina' nkomuriaing ee'noko oraka' nkonanka tonta'memurira kiiroraa'antamuriai ookara kapoo'nanka koonto' deeaing-eta. 10 Nii' oraka' nkonanka oto'memuriaung tammariri dei nii' teing tosimaripeu' ee'noko Kumponing tosi-bauko tampampipeu', ee'noko bakaang kara nii'koo otoarupeu'.

- 1 JOONI
- ←
- 1
- →

© 1994 WBT