- JOONI
- ←
- 10
- →

10
Jiisuu' Tee Sipisipi' Tarenara Tampara Makosi Tamparu'na'
1 “Masika' naurampimang, naning tee karanaange tumparavarura sipisipi' biikaang-koo parang-koo nii'noo'ke tumparapeu'nung tee ee'nara naning bakisipung, tatusi' bauko. 2 Ee'noko tee naning tee karanaange tumparamaung parang-koo sipisipi' biikaang-koo tee ee'nara sipisipi' okovenung. 3 Ee'noko okovenung poko teie naninge karanaang tarevumaunge ku'nung bere'evumaung. Ee'noko sipisipi'nankai okovenung bakaang kara tasi'paamaung bakaning bokuvuriko sipisipi'koong mirinanka, barampurima dama'du-aape. 4 Ee'noko dama'du sipurima teing-koo uro'ke nanumaung. Ee'noko bakaninge sipisipi'ke siompaamaung, bakaang kara tasi'pai. 5 Nii'nung naning teinge siompaavarupeu'. Nii'nung-ankoita koo'aripeu' bakaang kara tasi'paavarura.”
6 Jiisuu'ke aung kara mirumiru' nauvuru' Boto Keperuu'nuka, ee'noko teinge noru'aavaruu' tee kapoo' minkuvuko'nung. 7 Tee'koo napo' Jiisuu'ke nauvurima aa'puru', “Masika' naurampimang, ning ee'nara karanaang sipisipi' biikaang parang-koong. 8 Ookara tero porou'ning karanaang tamparima bakisipunanka ee'noko tatusi' baukonanka. Sipisipi'nankai taaravaariaruko' teing. 9 Nka tee, ning ee'nara karanaang parang-koong. Baa tee ning-anko pora tumparavainung domang moo'aravaing. Napo' teie tumparama ee'noko siarama taamang oovumatoaing.* Sipisipi'nanka muunga parang-koo kuung tumparimaung tampa' uaavoroo'naang nkau poarupeu'noo', ee'noko doonganang parang-eta siarimaung para' maa'koo. Biikaang tarenarai ookamenta-koo tanatavurimaung tee siompaako. 10 Bakisipunanka poromaung bakiaa'aarii'naang, tavaarii'naang, kera'paarii'naang. Ee'noko ning mou'nung domaang oto'evurii'naang, domaang tampa' otoi-oto'ke maanto'nisi.
11 Ning tampara tarenara. Tampara tarenara bakaning-koo sipisipi'koo boo'parapeu'nung makosi. 12 Ee'noko tee naning moo' nka-koo tanata nkovumaung tampara tarenara deea' ee'noko sipisipi' okovenung deea'. Teie nkau poko oovuma sipisipi' sipurima koo'aramaung. Ee'noko nkau poma sipisipi'nanka tavuriko purarinka'arimaung. 13 Naning moo'koo tanata nkovumaung koo'aramaung moo'koo narung-koo tanatavumaung deemparama. Sipisipi'nanka-koo tara'oaunge. 14 Ning tee tampara tarenara; 15 Mma'ke tasi'mui o'noina' ee'noko ninge Mma' tasi'pansi o'nong, tee' nari' ninge tasi'paransi o'nong nkaning sipisipi'nanka ee'noko teinge tasi'mai o'nong. Teing-koo ning moompaing makosi. 16 Ee'noko nii'ning sipisipi' oto'memung aung-koo parang-koo kuung otoroaing. Teing siomparamira bokuaranko naro' otoroi nkaang kara taaramaako ning biikaang tarenara narung o'noai.
17 “Ning Mma'ke ning piaamumaung tee ninge nakaang domaang sipampaing-koo; ee'noko napo' nkavampai. 18 Nantoonge nkaang domaang pari'maavauka'nung. Ninge ninka maroita sipampaing. Ning iri' oto'memung nkaang domaang sipampeu'nung-koo, ee'noko napo' iri' oto'memung ninge napo' domaang nkavampeu'nung-koo. Mma'ke tee' nko-koo botomuu'.”
19 Aung aa' tee napo' Ju'koong ovontung pokapoka'ariru' teing kara taaravaara. 20 Mmau'ke teing-koo narionge aa'paako', “Aung-koo ma'naang orara otong. Kanu'aramang. Taaraveriauka'nung.” 21 Ee'noko napo' nii'narionge napo' aa'paako', “Naning ma'naang orara-po'nung tee' karoarupeu'. Ee'noko naning ma'naang orara-po'nunge arekee' naning duta mutuu tamparu'antavupeu'?”
Ju'koong Ovontunge Jiisuu' Too'dempau'na'
22 Nii'na'mung Jerusalema'navuntu'koo doong meekung tavo'kuu', te'mung ee'na'mung dootuu'nava pankava bere'au'na'mung-koong paroro nkoaako'na'mung. Tenang kamaari bakanang. 23 Te'mung ee'na'mung Jiisuu' nanu'nanuu' dootuu'nava pankava-koo bansing-navaro-koo miring Solomoni'navaro-koo. 24 Ee'noko Ju'koong ovontunge teka koroai aa'pau', “Dake nii' are' basinoo' papaara-antamerii'naang? Koonto' sira'dari naumeriaing. Da' ee tee Domang-anta Pako'pari'nii' tavo'aravaing-koong?” 25 Jiisuu'ke maku'urima aa'puru', “Tero naurampiru', teka dii'ke ning masika'antameria'. Teing nko-nkonanka Mma'ke botomuio' nkoamaa'nomaing teing taa'ni'antananka ning-koo. 26 Dii' nkaning sipisipi'nanka deea', tee'koo dii'ke ning masika'antameriaung. 27 Nkaninge sipisipi'nankai nkaang kara taaravaamaung, ninge noru'aransi o'nong, ee'noko teinge ning siomaamaung. 28 Domaang oparavauka'nung avoromaung, ee'noko teing booroauka'nunge, ee'noko naninge tatusi'uriauka'nunge nkaang bireng-eta. 29 Mma'ke ookara-koo dau basie teing amuu'. Naninge tatusi'uriarupeu' Mma'keta, bakaang bireng-eta. 30 Mma' ee'noko ning narung.”
31 Ee'noko Ju'koong ovontunge napo' kapang ukuau' tee too'paava'naang. 32 Teka Jiisuu'ke aa'puru', “Dii'ke oomerio' nko-nkonanka tamparananka nkoamaung Mma'ke pakumuio'. Teing-koo orara arera nkoansing-koo kapange too'merii'naang piarorimang?”
33 Ju'koong ovontunge napo' Jiisuu' maku'aama aa'pau', “Nii'ke da' kapang na'nang-koo piamoria' dakaang nko-nko tampara-koo, nka dake Kumponing akapeu'emaung-koo, da' tamunsi'nung naning daka Kumponing tantaramaung-koo.” 34 Jiisuu'ke maku'urima aa'puru', “Tee aa' diikaang-koo boto-koo nane'koo ee' daariari otong, Kumponinge tero-nupoong-kooning pankainuka aa'puru',
‘Dii' teing kumponinanka.’ (Kena 82:6)
35 Tee kara tee Daari Meekung-koong, dii'ke tonta'koo makosi deea'. Ee'noko teie teing bakaang kara taaravaama pare'aako'ning kumponinanka tang-koo makosi deeko' ning tee Baumai meeka'antamura a' kansi'koo moo'naang botomuu'nung dau basina' makosi tee miring nka-koo; 36 Tee'koo arekee'koo ninge Kumponing akapeu'amaa'nomaung tammerimaunge ning Kumponing Bauring tammarako? 37 Makosi, masika'antameriauka'nung ninge Mma' bakaang nko-nko nkoamparuko dei. 38 Nka bane dii'ke nau-antarampiko tamung masika'antameriaung, teing nko-nkonanka nkoamaing Kumponing bakaning tasi'peri masika'antaveriaing, koonto' noru'meriaina' Mma' ning-koo otong ee'noko ning Mma'koo o'nong.”
39 Ee'noko teketa napo' Ju'koong ovontunge moo'aava'naang mau'au', teka teing divu'uri tenkenuu'. 40 Ee'noko Jiisuu' napo' toroaru' Joo'dani-nari tankimpui Joonie tero nantoong ntong-koo minkivurima meeka'antavuriko'noo'aape. Ee'noko Jiisuu' te' otou'. 41 Mmau' nantoong tee-anko poroma aa'pau', “Joonie ta'nimpaarii'na' taa'ni'anta nkovuaruu', teka ookara kapoo' aung naning-koo minkuvuu'nung kara masikung.” 42 Ee'noko mmau' nantoonge te' otoroko'ninge Jiisuu' masika'antavau'.

- JOONI
- ←
- 10
- →

*10:9: Sipisipi'nanka muunga parang-koo kuung tumparimaung tampa' uaavoroo'naang nkau poarupeu'noo', ee'noko doonganang parang-eta siarimaung para' maa'koo. Biikaang tarenarai ookamenta-koo tanatavurimaung tee siompaako.

© 1994 WBT