- KARA OKOVURI NKANUKA
- ←
- 6
- →

6
Taamang Tankaananka ˜Kenaanka-taa Miru'aaru'na'
1 Tenang ee'nang tee batei-koo Ju'nupoong Jiisuu' siompaako'navitu karinga deempariru', teing-koo nariong Kiriki'na' kareaako'ning ee'noko nariong Iiburu-na', ee'noko teing Kiriki'na' kareaako'ninge teing Iiburu-na' kareaako'ning minkuminkuaariko' aa'paama, “Nii'kooning maniku' naaroonku tampa' pakuaariarukoo' doong kante kapoo' tankaampaama.” 2 Ee'noko teinge nanai'keta kenaankai ookara Jiisuu' siompaako'ning naro' bokuaarira aa'paaru', “Nii'ke Kumponing bakaang kara daankiampimaung tamung si'koo makosi deea' taamang banto'arampima. 3 Tee'koo dii'ke mmaikori'ke ˜kenaanka-taa nantoong dii'kooning nii'ning miru'ereriaing Tanuaang Meekunge ee'noko mataue maanto'nuka tasi'pereritaa', teing ee'ning aung-koo amurii' nko-nko-koo siparampiaining. 4 Teka nii' tee kunsi-koo ee'noko Kumponing bakaang kara nau-anta-koo amariaing.” 5 Ee'noko teie karai minkuau'nunge ookara karinga dotu-antavuru', bera teinge aing aa'ning tampaaru': Sitiveni, naning baito ee'noko Tanuaang Meekunge maanto', teketa Pilipi', ee'noko Porokorus, ee'noko Naikena, ee'noko Tiimon, ee'noko Paramenas, ee'noko Nikolas, tee naning dama' Ju', Antioko'nung. 6 Teing aing ee'ning kara okovuri nkanuka-anko uro'kanoo' donkong-antavaariko teinge kunsiaaru' tanka' pante'aarira teing-koo.
7 Ee'noko tee' nari' Kumponing bakaang kara kato beremparu' ee'noko Jiisuu' siompaako'navitu aa'na' mmau'ariru' teke Jerusalema'ke, ee'noko mmau' piristi'nanka aroo'ariru' Jiisuu' baito-koo.
Sitiveni Daang Tuumpiau'na' Ovontung-ankoa
8 Ee'noko Sitivenie tee, Kumponing aa'na' masika'antavuitaa' ee'noko iri'ke maanto'ui taa'ni'antananka ee'noko ta'nimpaarii'nanka nkovuko' nantoong-koo meu'ke. 9 Teka nii'ninge nantoonge daa'arira Sitiveni turampaako'. Teing Ju' nii'noo'nupoong biikaang pava dootuu'nava-koo dootuu'ariko'ning Kiimata-ita Simpiri'antanii'nanka Biikanava tampaako'nava-koo. Teing ee'ning Sairini-nupoong ee'noko Aleksandaria-nupoong ee'noko Silisia-nupoong ee'noko napo' Eesia-nupoong. 10 Teka Tanuaang Meekunge kake'ii-antavui Sitiveni karantavuko˜ makosiaavaruko'. 11 Teketa tenang teinge nii'ning nantoong makenge etuaaru'nung tosiarima aa'paava'naang, “Nii'ke taaravampirio' teie Kumponing oraka' minkuvuing, ee'noko Moosesi.” 12 Ee'noko terionge tee tosi-koong minkuminkuru aa'na' berempau'nung meu'ke nantoong-koo, ee'noko biikaning pankenanka-koo ee'noko boto naunuka-koo bera aa'na' iiravorou'. Ee'noko teing Sitiveni-anko porora tee baransii'aara koompaara'navitu naro'ariru'noo' tavo'au'. 13 Bera tee daang-koong karananka masikeng-pina' donkong-antavaaru' aa'pau'ning, “Aunge naninge uatepa ava pava dootuu'nava pankava meekava oraka' minkuvumaung ee'noko tee boto Moosesi-nung. 14 Ai' nii'ke tee taaravampirio' minkuvuma aa'pumaung: Teie Jiisuu' Nasareti'nunge ava derovura toomonanka Moosesie amuru'nanka aampari'antavuai.” 15 Ee'noko ookara koompaara'navitu teke ba'nampariru'ninge ooai otoko bakaang oing koosinung˜pina' oro'paru'.

- KARA OKOVURI NKANUKA
- ←
- 6
- →

© 1994 WBT