- JOONI
- ←
- 17
- →

17
Jiisuu' Eentavaru'na' Bakaning Barevare-nupoong Paku-koo
1 Jiisuu'ke tee' minkuvurai'nange paning-aape ankamparara aa'puu', “Mma' ee, tee bateinang poing. Ning dauring meenasi ameaing napo' ninge dauringe meenasi arompaina'. 2 Iirakuta ameu' nantoong ookara tanata-koong ninge domaang oparavauka'nung avoroma'naang ookara nantoong-koo dake ameu'ning-koo. 3 Domaang oparavauka'nupoong aing: Da' Kumponing masikung noru'daamaing, nii'nung otoa', ee'noko teinge dake botomeu'na' noru'maamaing ning tee Pako'pari'nii'. 4 Kansi'koo o'noitaa' dakaang meenasi siraka'antavansi o'noing. Dakaang nko-nko opansing nkoama'naang ameu'nung. 5 Enang tee Mma', pora pankaing-antamei nerameaing tero kansi' otoaruko da' ninka o'noresi nerameu'na'. 6 Teing-koo nantoong-koo dake tero kansi'keta ameu'ning-koo ookara-koo ninge da' tasi'antavarantu'nung. Teing dakaning deempariri otoroko, dake ning ameu'ning, ee'noko dakaang kara meumpau'. 7 Ee'noko enang teinge noru'ai otong ookara kapoo' dake ameu'ning ee'noko da'ankoita pou'ning. 8 Ninge tee kara naumeu'nung nauaranko tampa' taaravau', ee'noko siraka'pariri ning tasi'mau'nung ning tee da'ankoita mou'nung, ee'noko masika'antavaamaung dake ning botomeu'nung.
9 “Ninge teing pakuarama'naang eentaramang. Ookara kansi'nupoong paku-koo eentamarava', teing nantoong dake ameu'ning-koo naing-koo, dakaning deempariko. 10 Ookara kapoo' nantoong oto'memumaing dakaning, ee'noko da' oto'derumaing ning nkaninge. Nantoonge teing ooaara daangamaavaing. 11 Ning enang da'anko momaang. Ning kansi'koo oto'koong deea', teeo aing a' kansi'koo otoroko. Mma' meekung ee, dua'ari'neeng tareveriaing dakaang miring-koonge purinto'ke, teie ee'narai miring-koo dake ameu'nunge, teing narung deemparii'naang nee' narung-pina' o'noremana'. 12 Ning teing ninka o'noritaa' ninge teing tarearansing dakaang miring-koonge purinto'ke, teie ee'narai miringe dake ameu'nunge. Ninge komparansio' naning otoa' paa'aru'nung, nka tee naning dua'nii' tee narung paa'aravaing; te'koo Daari Meekung-koong kara masika'paravaing. 13 Ning enang da'anko momaang. Ee'noko ning kansi'koo o'noitaa' aing kapoo'ning minkuamaang teing nkaang doturotu okovurii'naang, biikaning tunsi teie doturotue maanto'urii'naang. 14 Ninge dakaang kara avoronko kansi'nupoonge munte'aaru', teing kansi'nupoong deeaing deempariaruko ning pina' nari', ai' ning teie kansi'nupoong-koong deea'. 15 Ninge da' nia'dampa' kansi'nupoong-eta tonta'erii'naang, teka ninge da' tana'damaang tampa' tareverii'naang naning orara-koo. 16 Ning kansi'nupoong-koong deeaung-koo tee' nari' nkaning teing-kooning deea'. 17 Ee'noko teie dakaang karai meekupoong deeng-antaveriaing. Dakaang kara tee masikung ootukunung. 18 Ninge teing botoaransing kansi'nupoong-koo, dake ning botomeu'na' te'. 19 Ee'noko teing noru'aransitaa' ninge ninka aromang teing napo' dakaning meekupoong masikeng deemparii'naang.
20 “Aing-koo naing-koo eenta nkoampa' ee'noko teing-koo nantoong-koo napo' ning masika'antamaavaining-koo aing biikaang kara taaravaama. 21 Ning eentamaramaung aing ee'noko teing narung deemparii'naang. Mma' ee, narung deemparii'naang nee' ninka piamomaang tee' da' ning-koo otomana' ee'noko ning da'koo o'nomana'. Narung deemparii'naang piamomaang ookara kansi'nupoonge masika'antamaavaina' ning dake botomeu'nung. 22 Tee ee'nara meenasi ameu'nung avorontu'nung narung deemparii'naang, da' ee'noko ning narung deemaresi o'noremana'. 23 Ning teing-koo o'noko ee'noko da' ning-koo otoko teing narung deempariaing koonto'. Ee'noko tee' nari' ookara kansi'nupoonge noru'aapeu' dake ning botomeu'nung, dake piaaverimaung tee' nari' ning piaamemana'.
24 “Mma' ee, teing dake ning ameu'ning ni'ninka o'norii'naang piamomaang ning o'noainoo' nkaang meenasi ooaavaina' tee dake ameu'nung. Aming-koo, nna' dake ning piaameu'nung kansi' mme' nkoaravaruko. 25 Mma' ee, da' domang koompari oto'. Tamung kansi'koo otoromainge da' noru'daava', ee'noko ninge da' noru'dansi o'nong, ee'noko ainge noru'ai otong dake ning botomeu'nung. 26 Ninge da' nau-antavarantu', ee'noko tee' nari' nkoamaa'noaing piaa pankaing oto'evurii'naang piaa ning-koo oto'derumana', ee'noko ning teing-koo o'noo'naang.”

- JOONI
- ←
- 17
- →

© 1994 WBT