- 1 KOORIN
- ←
- 8
- →

Taamang Kumponing Tositosinanka-koo Darimpaamaung-koonaare
8
(8:1-10)
Norukasi'nukai Boonko Otoroi Teing Nii'ning Orariaavauka' Bio' Maa'aama
1 Enang tee kapoo'nanka kumponing tositosinanka-koo darimpaamaung: Nii'ke tasi'pampiri otong tee' dii'ke aa'perimaung-koo, “Nii'ke tee-koo noru' deto basi kompampiri otong siompampipeu'nung.” Teka teing noru' deto basi narung siompaamaing teing tamung bii'ka daangamparimaing. Piaae deeko' nii' naro'ka puring-antameeripeu'. 2 Naninge baka daangamparama ee' noru'upeu'nung: “Ninge ootukunung kapoo' noru'ansi otong.” Nka tee teie noru'ua' tee' Kumponinge pia-antavui otoina' teie noru'koo. 3 Teka naninge Kumponing domange dai'ui dei Kumponinge tee bakaang naning tasi'pui noru'umaung.
4 Enang tee, arekee' noru'ampii'naang tee boontunang-koo Kumponing tositosinanka-koo akovitue darimpaamaung-koo? Makosie nii'ke nai-koo? Nii'ke aa' tee noru'ampiri otong kumponing tositosinankai kapoo' basi-antavaava' ookara kansi'koo, ee'noko amutemurii' kumponing otoroa', teka narung masikung Kumponing otong. 5 Nantoonge tee, a'noo' aa'paamaung: Kumponinanka otorong ookaanka-koo paning ee'noko kansi'koo, mmau'nanka ookeng kumponinanka ee'noko ovontunanka. 6 Teka nii'koo tee narung masikung Kumponing otong, tee Niuma. Ee'nara-ita ookara kapoo'nanka tavo'aramaung, ee'noko nii' tee-koo o'norimaunge. Ee'noko tee tee narung Ovoring otong, Jiisuu' Karistoo'. Tee ee'nara ookara kapoo'nanka teie pomaung ee'noko nii' teie domamariri o'noring.
7 Nka tee ookarai nantoonge aung amurii' noru' noru'aava'. Nii'ning tee nantoong dii'koo-nupoong aruaru'nanka teroita, temeng-koo datavoroi otoromaung, taamang daring mme' masika'antavai otong. Ee'noko teinge temurii' naiaama pankaruntoonge tee noru'aripeu' oraka' nkoarimaung. 8 Taamange tee, bane aremurii'ke, Kumponing-aape be'antamuriauka'nung. Nii' naiampiarui dei doonko si'mariarupeu' Kumponing-koo. Ee'noko naiampiri dei deto si'mariarupeu' Kumponing-koo. 9 Tanatarariai dii' purintaririning, naierima teing dii'koo aruaru'oroi otoroining orari-antaverereri'neeng. 10 Tee ee'pina': Naninge boontunang-koong taamang nai-koo oraka' noru'umaunge tee da' oorupeu' boontunang naiaamanava-koo naikiko temurii' boontunang-koong taamang daang pina' noru'ei. Ee'noko teie oorura piavora paararupeu' bane pankaruntoonge oraka'pina' noru'uitaa'. 11 Tee' nkorarako dakaang noru'ke tee orari-antavupeu' tee da'maiko' aruaru', Karistoo' tee-koo bou'nung. 12 Nii'ning nii'maikorori'koo tunsie noru'arimana' siong-koo pore'oromaung, ee'noko biikaang tunsie noru'arimana' daang-antavariaina' nkoverima dake tee Karistoo'koo oraka'nko nkoveing. 13 Tee'koo tee teie taamange mmaiko' dua'antavupeu'nung-pina' ooama ninge maa' ampauka'nung tee bio', tee ntara'ma'nung dua'antavami'neenga.

- 1 KOORIN
- ←
- 8
- →

© 1994 WBT