- KARA OKOVURI NKANUKA
- ←
- 2
- →

2
Pava-koo Kunsiariko Tanuaang Meekunge Siarara Kuung Deempuru'na'
1 Teketa tee doong parorona'mung Pentekos tampaako'na'mung tavo'kuu' ˜kenaanka-taa uiki Baari'koong˜ Paroro divu'kuio'. 2 Te'mung ee'na'mung tee ookara naro'arira naro' otoroko ta'nina' aurong paning-eta pou' piong pankaing uutuarama karomana'. Ee'noko teie teva ookutunava maanto'uu' teing ee'ning ba'nanai otoko'nava. 3 Ee'noko tee kapoo'nanka nta' meneng-pina' oro'nanka urumpariri teing-koo tankaamparira naruna' naruna' pante'ariru'. 4 Ee'noko teing tenang Tanuaang Meekunge maanto'uru', ee'noko oovuning karai kara tutumpariru' Tanuaang Meekunge karantavuriko˜.
5 Tenang tee teke Jerusalema'ke nii'ning nantoong Ju'nupoong otoroko' Kumponing-koo mee'du'piariri otoroko'ning kansi'koo ookutunairu-eta paninga boonamenge otoromaing-eta. 6 Ee'noko tee aung aurong paning-etaing taaravaara tee karinga naro' porora teke paapaa'ariko' teing Kumponing-koo mee'du'piariri porou'ning ookara karanankai teing biikaninge kareaio' taaravaara. 7-8 Ee'noko ta'ninai karakararearima asikovuriko' aa'paama, “Aing ape' ookara ee' kareaamatomaing Kaaleli'nupoong, ee'noko arekee'koo nii'ke naruna' naruna' niikana' osina' kareaako taaravarampimang, aing kara aa'ninge: 9-10 Paasia'na', Miidia'na', Iilama'na', Mesopotemia'na', Judia'na', Kapadosia'na', Poontusina', ee'noko Eesiana', Pirisia'na', Pampilia'na', Iisipi'na', ee'noko Liibia'na' te' Sairini-aapenoo'. Ee'noko Rooma'na' karompimaing damisimainku o'noring ookamurii'ka Ju'nupoong ee'noko nii' dama' Ju'nuka. 11 Napo' nii' Kiriti' ee'noko Arebia-nupoong tovange nari', taaravarampimang niikana' kareaama sira'paako tee Kumponing bakaang nko-nko purinto'.” 12 Ee'noko ookara asikovurira paapaa'ariko' bii'ka aa'peema, “Aung miru' aming ee' oro'?” 13 Teka nii'ninge akapeu'aarima aa'paariko', “Aing uaini purinto'naru'ke maanto'antavaririning.”
Avora'tevora'nupoong Biikana' Taaravaara Naro'ariko Piita Daankivuru'na'
14 Teka Piita teing ninka nanai'keta narung ninka nari' deto donkonaara deto karoma daankivurima aa'puru',
“Dii' Judia'nupoong ee'noko dii' ookara Jerusalema' otorimaing enang tasi'perii'naang io' barorontarira nkaang kara-koo. 15 Ai' aing teing naikaara kanu'aria' tee' dii'ke noru'erimatomana' aung-koo mme' tane' ninka-koo. 16 Teka aung tee kapoo' teie Jooelie teie Kumponing-etaing nakaronarai˜ urikamu' minkuvuu'nung aa'puu'noo'ka,
17 “Kumponinge aa'pumaang: Dama'ke doong asi'ning-koo ee' nkoaravaing: Ninge nkaang Tanuaang piampampaing ookutunung nantoong-koo, ee'noko diurukaa' aa'ning donkaang ee'noko maniku' tarampeeariaing˜ ee'noko diikaning nemaa'ke paning-etaning aampoonanka˜ ooaavaing ee'noko diikaning pankareu'ke noonenanka nooneaavai. 18 Ee', ee'noko nkaning botovotonaa'nuka aa'ning maniku' ee'noko donkaang teing-koo doong-koo nkaang Tanuaang piampanko tarampeeariaing. 19 Ee'noko ninge ta'nimpaarii'nanka oro'antavampaing a'dei'ke paning-koo, aa'noaing: duaa' mutaanampuai ee'noko kaara ereng-pina' oro'paravai; 20 Ee'noko taa'ni'antananka a'doonge kansi'koo aa'ning oro'antavampai: ereng, nta' ee'noko ii kamo'pina' Ovoring bakana'mung due' poko doong panka'mung ampa'paa'na'mung. 21 Ee'noko tenang ee' nkoaravaing: Baa tee Ovoring bakaang miring-koo eentavaravaing tee domamparavaing.’ (Jooeli 2:28-32)
22 “Dii' nantoong Isireeli-nupoong taaraveriaing aing karananka naurampii'naang otoining, tee Jiisuu' Nasareti'nung-koo. Dii'ke tee noru'eri otong tee nko-nko purinto'nanka ee'noko ta'nimpaarii'nanka ee'noko taa'ni'antananka Kumponinge dii'koo meu'ke nkovuining Jiisuu' bakaang birenge. Tee tee' nkovuu'nanka dii'ke noru'erii'naang tee Kumponinge botovuu'nung. 23 Tero Kumponinge taura'pui miru'uu'na' dii'koo bireng-koo sipuko dii'ke oravitu ninka aa'barata'koo˜ taakaverio' boo'paru'nung. 24 Teka Kumponinge deto daa'antavuu'nung unaa-antavuma boo'ke sisikeera ninka tanke'pui oto'keta, ai' teie pinka'koo koonto' makosi deea' bakei. 25 Ai' temu'ka Deevita'ke Karistoo' miru'uma aa'puu'nung,
‘Ninge Ovoring ookara batei-koo ning-ankoa due'ka ooamaung. Tee ning-koo tampavine-koo otoko ning dua'maravauka'. 26 Tee'koo nkaang domang dotumaramaung menenge kenamarama, baru'noo' nkaang mono dama'ke tampa' o'noaina' noru'marama. 27 Ai' dake tee nkaang tanuaang darove'ea' tutueu oto'koo, nii'noo' ning dakaang naning meekung dera'koo taura'meauka'. 28 Dake tee ning tasi'antameing tevung domang-anta bakanavung. Noru'ansi o'nong da' ninka nari' o'noresi doturotue maanto'antameaina'.’ (Kena 16:8-11)
29 “Ee aing mmarang, koonto' tasi'pario' naninge daang tampuauka'na' minkuama'naang tee-koo Deevita'koo. Tee ee'nung aa'nou'nung boo'pario' dako'au', ee'noko dako'au'noo' tee nii' ninka nari' otong e'mung doong-koo basinoo'ke. 30 Teka Deevita' tee nakaronara˜ deemparitaa' Kumponing bakaang kara noru'uko'nung. Kumponinge mariarama Deevita' maraka-antavuu'nung bakanaving-koo narung oko-antavuu'naang te' bakanoo' ba'nanui tareroma; tee aa'nung tee Kumponinge tero Pako'pari'nii' nantoong domampurira tarevuriaing. 31 Tee' ee'na' noru'uitaa' tee' minkvuu'nung tee Pako'pari'nii' daa'aravaing-koo, tee ee'nung tee darove'uaruu'nung tutueu oto'koo ee'noko bakaang mono dera'oaruu'. 32 Tee ee'nung, Jiisuu', Kumponinge boo'keta daa'antavuu'nung ee'noko nii' teing tee-koong kara sira'nuka. 33 Enang tee Kumponing-koo tampavine-koo tareroma ba'nanui otong. Bauma-ita tee Tanuaang Meekung maraka-antavuu'nung nkavura teie piampuing nii'koo enang oomererima taaramerererimaatomaing dii'ke. 34 Ai' Deevita' tee paning-koo deto koinuaruu'nung, teka teie ee'nunge aa'puu'nung,
35 ‘Teie Ovoringe nkaang Ovoring aa'puu'nung, “Ning-koo tampavine-koo ba'naniai teing dakaning kare-nupoong dakaning kau' patu'nuka deeng-antarerompainoo'ke basi.” ’ (Kena 110:1)
36 Dii' ookarai Isireeli-nupoonge tasi'peri noru'eriaing tee tee Kumponinge naro'ka aa'noing nari' Ovoring ee'noko tee Pako'pari'nii' deeng-antavuing, tee ee'nung Jiisuu' dii'ke aa'barata'koo taakaveru'nung.”
Karika'ke Piita Taaravaara Bere'ariru'na'
37 Enang tee teinge tee taaravaako teie domang too'puru'nung, ee'noko aa'paaru' teing Piita dovang kara okovuri nkanuka, “Ee aing nii'marang, nii' arekee' nkomarii'naang?” 38 Ee'noko Piitai aa'puru' teing, “Bere'darira ee'noko ntong-koo minkirarira meeka'antarariai dii' ookara tee-koo Jiisuu' tee tero domamuri taremuriainoo'koo Pako'pari'nii' bakaang miring-koo Kumponinge oraka' nkonanka tonta'deruriaina' ee'noko dii'ke tee avuavu' tee Tanuaang Meekung nkaveriaing. 39 Ai' aung tee ee'nung avuavu' dii'koo maraka-antavuu'nung ee'noko diurukaa' ee'noko ookara isipo'ke otoromaing. Ee'noko teing ookara teie Kumponinge niikaang Ovoringe tee-anko po'koo bokuvuriaining oko-antavurii'naang tampuu'.”
40 Teie Piitai tee aa'na' napo' siingoravurima tee' pinauvuritaa' daankivuru' ee' minkuvuma, “Domaang moo'dariai dii' teieta kiimata-ita aing emu'navarang koonto' deeainge nkavaavaing-eta.”
41 Ee'noko teing bakaang kara te'mung taaravaara, ntong-koo minkiarira meeka'antavarira, teing-koo tapo'ariru'ning naro'ka beenaumo kokorei'.
Karistoo'koo Nerakavitu Tampa' Navuei Otoroko'na'
42 Ee'noko teing bii'ka avariru' aa'noo'naang: kara okovuri nkanuka biikaang nau-anta taaravaama, naro'ke navuariri, taamang nari' tankaampeema kunsiarimatoo'naang. 43 Ee'noko nantoong ookara ookau'ning asikovorou', kapoo'nanka mmau' ta'nimpaarii'nanka ee'noko taa'ni'antananka teinge kara okovuri nkanukai nkoaako. 44 Ookara baito-nupoong naro' navuariri kune'eeko' ookara biikaning kapoo' nari' kompaama. 45 Ee'noko teinge biikaning kapoo'nanka kavonanka baaveaama tankaampau' teing-koo ookara-koo ata'ai otoroko'ning-koo. 46 Ee'noko doong kante dootuu'nava pankava-koo nari' beroko' sisiu'peea', taamang nari' pisi'eema biikanairu-koo domang doturotu ninka avusiro'ariri. 47 Kumponing daangampaako', ee'noko nantoonge tampa' noru'aariko'. Ee'noko ookara doong-koo Ovoringe dootuu'nupoong mmau'antavuriko' teing ninka domaang moo'ariko'ning ninka.

- KARA OKOVURI NKANUKA
- ←
- 2
- →

© 1994 WBT