- 2 KOORIN
- ←
- 10
- →

Nii'ninge Paula' Daraumeempaio' Daang Noru'aako Siraka'antavuru'na'
10
(10:1–13:13)
Paula'ke Teing Daviraa'au'ning Maku'uru'na'
1 Enang tee, kontampiri ning eentamaramaang dii'koo, ning ee'nara Paula', tee naning nkaning too'de-nupoonge aa'maamaung, “Tenang nari' karompima aa'na' karoarukoo', teka tenang isipo' otoitaa' aa'na' karamurikoo';” 2 Teka enang ninge daarirerompima Karistoo' doonko noru'ari navu ninka karomana' dii'koo eentamaramaang teing-eta tonta'dariaing. Tenang ning mora teing ning too'demaamaing turamparama dii'koo nii'ning nari' turantampi'neenga. Ai' teinge ning tasi'maavainge ning kansi'nung aarumo siompamaung-pina' noru'maama aa'maamaung, “Paula'ke kiimatamuriarupeu'.” 3 Teka tee bane kansi'koo o'noring, teka turang tovang kansi'nupoonge nkoaamana' nkoampiaung. 4 Tee iri' nii' oto'memurimaung tee kansi'nupoong biikaning kapatau-pina' oro' deea', teka tee Kumponing-etaing ee'noko Sietani' bakaang e'maniang pesi'koo makosie. 5 Tee Kumponing bakaang iri' ninka nii'ke siinka'parampimaung teing kara dairai'kooning ee'noko ookara daang minkunanka maavai'arima Kumponing tampa' noru'koo parapara'aama minkuaamaing. Ee'noko ookara biikaang mataunanka nii'ke pinka'ampiri bere'antavampimaung Karistoo' bakaang kara narung siompaava'naang. 6 Enang tee teing-eta tonta'dariri otoriko ning mora teing ning too'demaamaing kiimatavarampaing ookara biikaning taarapiikananka-koo.
7 Kapoo' diikaang duta-koo uro'kanoo'ke otoing ee ooveria' otong? Arekee'koo ning Kumponinge dii' tare-koo miru'muu'nung-koo ampankeena'dorimaang nii'ninge tosiraariko? Naning Karistoo' bakaang kara-okovui-nka-pina' noru'ari otoing deeko' tee ning tee' Karistoo' bakaang kara-okovui-nka-pina' noru'muainge tee' baka noru'aramana' nari'. 8 Ai' Kumponinge taa'ni'antamui pakumumaung, ee'noko naninge maia'antamuarupeu' bane deepo' daangamaramaung-pina' noru'mura, Kumponinge makosi-antamumana' nantoong tare-koo minkuanko. 9 Teka aa'dampimang, tee dii' tare-koong iri' Kumponinge amuu'nung tee dii' orari-anta-koong deea' nka dii' puring-anta-koong, nkaang karavoto dii' avoro'anta-koong-pina' noru'eri'neeng. 10 Ai' dii'koo nii'ninge aa'perikoo', “Paula'ke bakaning karavotonanka-koo aa'na' purimpari ivekung kara daarivukoo', teka nii' ninka o'nori amaiaa'omaung ee'noko bakaang kara tarii'oarukoo'.” 11 Teinge tee' kareaamainge ee' tasi'paavaing: Tee aa' kapoo' oovunamurii' otoa' teing-koo aing-koo aa'ning-koo, karavoto daariamaung tenang isipo' o'noitaa' ee'noko tee kapoo' ninge nkoampaing tenang dii' ninka nari' o'nori.
12 Ning tee makosi-pina' dooremaravaung teing-koo maavai'arima nau-antanuka tamparimaing ninka navaatang-koo oto'koo, ee'noko teing ninka naro' basi tang-koo bii'ka pankenanka tamparimaing ninka. Teka teing matauna' nkoaria' bii'ka miru'aamana' ooai paaravarima daang makosi-antavarikoo'. 13 Ning tee, teing-pina' deea'. Ninka doore karoma Kumponinge miru'muu'noo' divu'ampauka'nung. Teka miring-koo biivimaravaing deeko' tee makosi miru'muu'noo' basiario' biivimaravaing nantoong tare-koo miru'muu'noo'koo, ee'noko dii' teinge nkaang tanata-koo kuunge otoring. 14 Ning taapo' toonampa' Ovoringe miru'muu'noo'keta tenang dii' tautaurampima, ai' tenang tutung ning dii'anko mera tampara doorenang Karistoo'koong naurampiru'nang Ovoring bakaang iri' oro'paravaruu'nung dei ning Ovoringe miru'muu'noo'keta taapo' toonamaung tammeripeu'. Teka tee' nkomarava', ai' tenang tutung mou'nang Ovoringe iri' amuu'nung tee taa'ni'poi ning-koo oro'parako dii'ke ooverima domang bere'dariru'nung Ovoring-aape. 15 Ee'noko dii'koo mintoomaramana'koo daangamarama nii'ning biikaang nko-nko noru'ansi deepo' daangamaravaung. Nkaang pia tee diikaang masika'anta deto nari' dupui oto'koo bera niikaang mintoong dii'koo aa'na' kato panka'paravainge. 16 Aa'noaina', doorenang tampara napo' daankiampiai dii'ankoita kato anatenairu-koo. Ai' ning nii'nung bakaang nko-nko-koo daangang-koo piamoa' bakanoo'ke nkovuing-koo. 17 Teka Daari Meekunge ee' minkuvui otong,
“Naning daangang-koo piavora deeko' tee-koo Ovoring-koo daangamparavaing.” (Jeremaia 9:24)
18 Ai' naning baka daangamparama makotuarupeu', teka Ovoringe daangampuko deeko' makosi.

- 2 KOORIN
- ←
- 10
- →

© 1994 WBT