- 2 KOORIN
- ←
- 9
- →

9
Koorin-nupoonge Judia'nupoong Pakuaariaina'
1 Ee aing, aung a'noo' tamung dii'ke noru'eri otoing daariamang teing nii'ning Kumponing bakaning meekupoong paku-koo. 2 Ninge noru'ansi otong dii' Koorin-nupoong aa'na' paku-koo piarori otong, ee'noko tee'koo ninge dii' Akaia'nameensi'nupoong daangantampimaung aing Masedonia'nameensi'nupoong-ankoi ee' nauarama: dii' boonamare'keta maamurariru'ning tee avuavu' nko-koo ee'noko dii' tee' dompirompi'doriko ooraarira teing-koo mmau' daa'ariru' tee' nari' nko-koo. 3 Teka ninge teing aing nii'maikorori' botoaransinoo' tee nkaang kara biivintampimaung-koong tamunsi'nung deemparavaroo'naang diikaang avuavu'koong ee'noko dii' maamurariri tampa' nkoveriko ooraarii'naang tee' nari' minkuamana'. 4 Teka dii' daangantampimanoo'koo ning maia'mo'neenga tenang Masedonia'nameensi'nupoong ni'ninka nari' merira dii' maamurariaruko oorarampira. Ee'noko dii' teie, maia'doripeu'. 5 Tee'koo ninge ee' noru'ansing: ainge nii'maikorori'ke tutung beero'daarima pakuraarii' naang tampa' maamurariri dupe-anta-koo tee avuavu' avusiro'dariri nko-koo mau'dariru'nung. Bera ning moma tampa' maamuari otoko ooampai tee diikaang avuavu' domang-eta avusiro'ari avu' deempari otoko, minkuminku-po'nung deea'.
6 Aung kapoo' dii'ke noru'eriaing: Naning tee oki'ning sinang keempumaung tee oki'ning kavumaung. Ee'noko baa naning mmau' keempumaung tee mmau' kavumaung. 7 Narunge baka bakaang domange miru'uaina' avuai, domang manki'dori averi'neenga. Nii'narai botovuaina' avuauka', ai' Kumponinge tee naning aroo'keta avu' nkovumaung piaavumaung. 8 Ee'noko Kumponinge tee aa'na' aruripeu' apuka'darimanoo'keta deto, ee'noko bera teie teing-koo apuka'darimaing-koo ookara batei-koo makosiri oto'deruriaing, ee'noko enang tee dau basinoo' oto'deruriaing ookara tampeng nko-nkonanka-koo nii'ning paku-anta-koo makosina'. 9 Tee' Daari Meekung-koo aa'puu'noo'ka daariari otoina',
“Teie bakaang avuavu'nanka bereng-antavuu'nung teing-koo ata'oi'nuka-koo, ee'noko tee bakaang aarumo koonto' tee tee' nari' otoi otomatoaing.” (Kena 112:9)
10 Kumponinge tee keenkeeng nkonuka sinang avurimaung ee'noko dama'ke keenavaang tampeng avurikoo' nantoonge nai-koo, ee'noko tee' nari' teie ee'narai deepo' amutemu'ke sinananka du'antarerurimatoaing, mmau' kaverima tankaamperimaatoaina' tampara aarumoi meena'dori. 11 Ee'noko dii' teing anatenairu-koo maanto'duri otoriaing tampa' avusiro'dariri otoriaina' ookara batei-koo, ee'noko tee' nari' avusiro'dariri tee diikaang avuavu' niikaang bireng-koo siperiko teinge Judia'nupoonge Kumponing-koo tampa' tampaavaing. 12 Tee aung pakupaku dii'ke nkoveriaing tee, teing Kumponing bakaning meekupoong naing paku-koong deea' kapoo'koo apuka'pariko, teka tee Kumponing dotuaravai amutemu'ke teinge napo' Kumponing-koo tampa' tampaako. 13 Ee'noko teie nko-nko tamparai dii'ka tasi'antarariaing-koo nantoonge tee Kumponing pankaing-antavaavaing, dii'ke tee doorenang tampara Karistoo' bakaang mavo'peri sira'perimaung-koo tee meumperi. Enang tee diikaang avusiro'dariri avuavu' teing-koo ee'noko nii'ning-koo averereriaing ooaara Jerusalema'nupoonge Kumponing daangampaavai. 14 Ee'noko biikaang kunsi-koo dii' pakuraarima pankaruntoonge noru'daariaing tee-koo Kumponinge aa'na' deto basinoo' avusiro'antaruru'nung-koo.
15 Tampara masikung Kumponing-koo tee-koo bakaang avuavu' minku-paa'koo.

- 2 KOORIN
- ←
- 9
- →

© 1994 WBT