- LUUKE'
- ←
- 19
- →

19
Sakiasi Bere'aru'na'
1 Teketa Jiisuu' mme' Jerusalema'aape bema Jerikoo'namonoi tumparara osi-koo meeroo'ke tankinuko, ee'noko teke naning narung otoko'nung miring Sakiasi; 2 Tee taakisi nkanuka-koong narung pankaing, ee'noko mooni'ke maanto'ke. 3 Ee'noko tee Jiisuu' tasi'pui oo-koo piavou'nung, teka makotuaruu' nantoong karika'ke nee'aako naning apukung deemparama. 4 Tee'koo uro'kanoo' kua'parara koi'navarie miring sikamoa'ke deto koinuu' Jiisuu' oovuu'naang tevunge tankinuaing noru'ui.
5 Ee'noko tenang Jiisuu' te' basiarama deto ookuma oovura tee aa'puu', “Sakiasi, iri'narung depeto siraravai, ai' ning dakanava'koo e'mung o'noo'naang.” 6 Tee'koo iri'narung depeto siarara dotuaritaa' onkeonke'uu' tee Jiisuu'.
7 Ee'noko nantoonge ooaara tee minkuminkuau' aa'paama, “Naning orara bakanava-koo otoo'naang being.” 8 Teka Sakiasie donkonura Ovoring aa'puu', “Aung ee Ovoring, nkaang kavonanka-koo namarang ata'oi'nuka avorompaing, ee'noko nii'nung naning kapoo' tamung nkaevontu'nung deeko' napo' karemu'pie ori'ampaing.”
9 Ee'noko Jiisuu'ke aa'puu' tee, “E'mung domang-anta ava-koo poing, ai' aung teie narung, Eebaraami' baurukaa'koong. 10 Ee'noko ning Tee Naning-naumpo' Paning-etaing tee nantoong pooarimaing ee' ee'na' besi'arama domamparama'naang mou'nung.”
Ovo'ma'ke Mooni' Kantevuru'na'koong Kara Mirumiru'
(Mat 25:14-30)
11 Tenang teinge aing kapoo'nanka taaravai otoroko Jiisuu'ke danto minkuvuma kara dikito' nauvuru' noru' koong-antavurii'naang. Ai' mmau' nantoonge daang ee' noru'aako'nung, Jiisuu' daurarong˜ deempari Jerusalema' due'ka basiarara Rooma'nupoong bata'urii'naang Kumponing bakaang muu' dupe-antavuma. 12 Tee'koo aa'puu' teie, “Naning narung ovoroo' nii'nameensi'koo isipo' nanuu'nung daurarong pankainge teka daurarong deeng-antavuko toroaraa'naang. 13 Mme' bea' teie bakaning botovotonaa'nuka-koo nanai' bokuvurira narung daaku'namikuna' kantevuru'. Ee'noko aa'puru' teing, ‘Aing mintoong-antaveriaining bera ning toromaravainoo'ke basi.’ 14 Teka bakaning osikaiaang-koo nii'ninge munte'aara tee-koo dama'due kara nkanuka botoaarima tee daurarong pankaing-anko aa'pau', ‘Nii' niikaang daurarong deeng-antaveauka'.’ Teka teie taaravuriaruu'.
15 “Teketa tenang daurarong deeng-antavuio' toroarara tee botoaru'nung bakaning botovotonaa'nuka mooni' avuru'ning tee-anko porora sira'paava'naang bereng-antavau'na'. 16 Ee'noko tutuna'nung tee-anko uro'kanoo' pora aa'puu', ‘Ovoring, dakaang mooni' narung daaku' ameu'namiku napo' kivora daaku'namiku deeng-antarerontu'nung.’ 17 Ee'noko teie aa'puu' tee, ‘Bakei tampa' nkoraru'nung da' tampara botovotonaa'. Tee'koo tampa' oki'navu'koo kake'iiraru'na'koo da' enang kivora-namonori osi pankeng-koo tarenung deeng-antaramaang.’
18 “Ee'noko kenaanka-nung pou' tee-anko aa'puma, ‘Ovoring, dakaang mooni' narung daaku' ameu'namiku pa'noko' daaku'namiku deeng-antarerontu'nung.’ 19 Ee'noko teie aa'puu' tee, ‘Da' enang pa'noko'namonori osi pankeng-koo tarenung deeng-antaramaang.’
20 “Teketa napo' nii'nara pora aa'puu', ‘Ovoring, dakaang mooni' narung daaku' ameu'namiku aing, baarong-koo dai'amira teka tareantu'namiku. 21 Da' dataramparura tee', ai' da' tee naning ivekung. Dakaning botovotonaa'nuka pore'oromaatoko dama' pora derararaa'naang.’ 22 Ee'noko teie dauraronge tee aa'puu', ‘Da' botovotonaa' orara masikung, tee' minkumeinaare ninge enang toro-antavama'naang da'koo. Masika' ee noru'mei otong naning ivekung? Nkaning botovotonaa'nuka pore'oromatoko dama' mora deramaramaung ee? 23 Tee' noru'mei deeko' arekee'koo nkaang mooni' beeng-koo sipearuu', toromarara nii'ning taakore'ning ninka nkavampeu'nung?’
24 “Ee'noko tee dauraronge teing nantoong due'ke donkonai otoroko'ning aa'puru', ‘Tee mooni' pari'eriai tee aung, ee'noko tee kivora daaku'namiku oto'evuing averiai.’ 25 Ee'noko teinge aa'pau' tee, ‘Ovoring, aung aa' kivora daaku'namiku oto'evuing mmau' oto'evung.’ 26 Teka teie aa'puu', ‘Ninge naurampimang dii' aa'dampima, teing ookara kapoo' basi-antavaamaing dau basinoo' napo' avu'koong, ee'noko tee naning kapoo' basi-antavuaung teing oto'evuining naro'ka pari'koong. 27 Teka teing nkaning too'de-nupoong ninge tare-koo piavoroaing tee teing po'antavererira anka ning-koo dutakanoo'ka dupisi'erereriaing.’ ” 28 Ee'noko tenang aung ee' oro' kapoo' minkuvura uroi Jerusalema'aape deto beu'.
Jiisuu' Jerusalema' Tavo'arara Nau-antavuru'na' Dootuu'nava-koo Kuunge
(19:29–21:38)
Jiisuu' Jerusalema' Daurarong˜ Deempari Tumparu'na'
(Kena 118:25-27; Mat 21:1-11; Mak 11:1-11; Jon 12:12-19)
29 Ee'noko tenang Jerusalema' due'arama teing-koo osi kemonora aa'ning Bepasi ee'noko Beetani teke Olive'po'namii-koo teie bakaning-koo barevare-nupoong-koo kenaankara uro'ke botovuretu' aa'purema, 30 “Amonoka'koo du'dareai. Te' du'dareta doonkii'nu kampianu ooveree'naang bi'ari otoko naning mme' ba'nanuau. Dapa'ereta a' po'antavereai. 31 Naninge nia'durema aa'dureko, ‘Avoro' aming-koo dapa'eremang?’ ee' minkuereai, ‘Ovoring avoro'koo nko-nko oto'evung.’ ” 32 Teketa tee tenaanka botovuretu'naankai bereta tee' nari' nauvuretu'na' oovuretu'nung.
33 Ee'noko dapa'ureko tevoro' kampia-navoro' oko-nupoonge aa'paaretu', “Aming-koo avoro' kampia-navoro' dapa'eremang?” 34 Ee'noko tenaankai aa'puretu', “Ovoring avoro'koo nko-nko oto'evung.” 35 Ee'noko tenaankai Jiisuu'anko po'antavuretu'nung tevoro', ee'noko biikaang baaronge tani'aara Jiisuu' teu-koo dau ba'nang-antavau'. 36 Ee'noko tevoro'ke nanuko nantoonge baaronankai biikaninge taung tani'aako'.
37 Teketa tee Olive'po'namii booru'uma˜ Jerusalema'aape due'arama oro'parako teing ookara karika' barevare-nupoong doturotu tutumpariru' Kumponing daangampaama bokiaama teing nko-nko iirakutananka ooaako'ning-koo aa'paama,
38 “Biraanke-po'nung tee aung daurarong Kumponing bakaang miring-koo pomaang!
Mooa ee'noko tee meenasi a'dei'ke paning-koo otoaing.” (Kena 118:26; Luuke' 2:14)
39 Ee'noko nii'ninge Boto Keperuu'navitue karika'kooninge aa'pau' tee, “Nau-anta, orokoveriai dakaning barevare-nupoong tee' minku-koo.” 40 Ee'noko teie maku'uma aa'puu', “Ninge naurampimang aing dooroompariko deeko' aing kapananka deto bokiaama tee' minkuaapeu'.”
Jiisuu'ke Jerusalema'nupoong Birompuru'na'
41 Ee'noko tenang Jerusalema' due' pora te' osi pankamono oovuma birompuru' temono-nupoong, aa'puma, 42 “Baka'e, e'mung dii'ke tasi'peri dei tampa', ninge mooa-koo basi-antarampipeu'na' dii', teka enang tee dii'keta duta-ita baku'aring. 43 Pomaang te'mung doong tenang diikaning kare-nupoonge porora kororai ku'nuntaariaina'mung taamang moo'eriauka' bera peerai taruriko teinge o'daari doonko kansi'koo dua'raariai diikaning pavananka nari', teing-kooning kapananka tuurampaama; 44 Aming-koo, nna' Kumponinge dii' piaaruri beero'duriko tasi'periaung-koo.”
Jiisuu'ke Dootuu'nava Pankava-koo Baave Nkonuka Bata'uru'na'
(Mat 21:12-17; Mak 11:15-19; Jon 2:13-22)
45-46 Ee'noko Jiisuu' Jerusalema' basiararai'nange, parang-koo tumparara pava dootuu'nava pankava-koong-koo, nantoong sipisipi' dovang parekanumpo' baaveveeko'ning bata' tutumpuru'nung. aa'purima teing, “Daari Meekung-koo tee ee' daariari otong,
‘Nkaang pava tee pava kunsinava deempari otoainava.’ (Aisaia' 56:7)
Teka dii'ke ‘bakiaa' nkonuka biikanoo'’ deeng-antavering.” (Jeremaia 7:11)
47 Teketa doong kante kara nau-antavuriko' pava dootuu'nava pankava-koo. Ee'noko piristi'koo ovontunge ee'noko boto naunukai ee'noko pankenge taung besi'aako' Jiisuu' dupisi'aava'naang. 48 Teka teinge kapoo' nkoaapeu'ning ooaava', ai' nantoong dompirompi'oroko'nung bakaang kara taara-koo.

- LUUKE'
- ←
- 19
- →

© 1994 WBT