- 2 KOORIN
- ←
- 4
- →

4
Kara Okovuri Nkanuka Teing Tamung Kansi'koong Utaunanka Makosinuka
1 Tee'koo Kumponinge piaamurira tee araka oko-antamuri bereng-anta-koo botomurio' tee nii' iri' o'maria' sira'pampimaung. 2 Nii'ke nantoong daua'arampiaunge niikaang minkunaa masika'anta-koo. Naning tosi-koo piamoriaunge. Kara Kumponing bakaang mare'ampiaunge. Teing maimaia'na' oro'nanka tee dama'duampiru'ning. Kumponing narung-koo uro'kanoo'ke donkonampiri kara masikung narung siraka'antavampiri nantoong nauarampimaung teinge tampa' tasi'maarira domang-eta aroo'aava'naang.
3 Ee'noko tee doorenang tampara daankiampimaung aa'na' siraka'pari otong, teka teing-koo boo'aape nameng-koo otoroining-koo deeko' tasi'parava'. 4 Teing ee'ning masika'anta oto'evoroaing teie daang-koong kumponinge kansi'koonge siompaamaunge noru' kaputu'antavuru'ning. Tee'koo tee Karistoo' tee Kumponing siuraampi˜ meenasi-po'nung bakaang doorenang tampara arakavarako ooaavarukoo'. 5 Ai' nii' nii'ka minkumarima daankimaria', teka Jiisuu' Karistoo' Ovoring deempari otoing sira'pampimaung, ee'noko nii' teing dii' diikaning botovotonaa'nuka Jiisuu' Karistoo'koo. 6 Ai' teie Kumponinge kansi' pupu'uma aa'puu'nunge, “Araka, arakararavai mutaanang-koo meu'ke,” tee bakaang arakai niikaang domang siisi-antavuu'nung nau-antamurima tee meenasi Kumponing bakaang, Karistoo' bakaang oing-koo oro'parako tasi'pampira aa'pampii'naang tee tee Ovoring, Kumponinge tero Pako'pari'nii' nii' domamuri taremuriainoo'koo.
7 Nka bane tampeng meenasi nii'koo kuung otoko, nii' teing utau aaveta'nanka kansi'koo nkonii'pina' oro'nuka. Kumponinge tee' miru'muru'nung iri' dau basie puring-antamuriko nantoonge tee bakaang iri' tasi'paava'naang, niikaang deea'. 8 Ookamenta-ita tee aa'na' iinkunumaarimaung, teka naka'mariaung. Bane papaaramariko, nka oraru'kampiaung. 9 Turamaarimaunge, teka Kumponinge si'muriaung. Na'namaarima orari-antamaariarukoo'. 10 Niikaang moni'ke doong kante boo' kune'umaung tee' Jiisuu'koo nkoaru'na' nari' Jiisuu' bakaang iri' tampa' oro'paraa'naang niikaang mono-koo. 11 Ee', nii' domamariri o'noriko teie Kumponinge taura'murimaung boo' kune'koo Jiisuu'koo, Jiisuu' bakaang iri' taa'ni'poi oro'paraa'naang niikaang mono boo'dumpaa' deemparako. 12 Enang tee nii'ke Karistoo' daankiampima boo' kune'ampiko dii'ke unaa-anta mantomperikoo'.
13 Tee' Daari Meekung-koo narunge aa'puu'na', “Ninge masika'antavamira karontu'nung,” teie narunge Tanuaange masika'anta-koonge daa'muriko masika'antavampima karompimaung. 14 Aming-koo, nna' ee' masika' noru'ampiri o'noring, teie narunge Ovoring Jiisuu' boo'paru'noo'keta domampuu'nunge domamuriaing tee ninka, ee'noko dii' ninka nari' tavo'antamuriaing Kumponing-anko. 15 Kumponinge aing ookara kapoo' nkoarampimaing tee dii' paku-anta-koo miru'uu'ning ee' noru'uitaa': mmau' nantoonge tee biraanke nkavaama tee napo' teinge Kumponing daangampaavai, ee'noko Kumponinge meenasi nkavuai tee-koo.
Kara Okovuri Nkanuka Aa'na' Masika'antavai Purimparimana'
16 Tee'koo tarua'moriaung. Bane dama'du insimarima, nka nii'koo kuunoo' tee doong kante neraka'mariri o'norimaung. 17 Aing niikaning arikananka teing a'noo' kuaa'ning, pankaroong oto'numpo'ning deea', teka teinge nerimemurimaung tee moo' aa'na' manki' tee meenasi otoi oto'. 18 Tee'koo nii' teing-koo kapoo'nanka-koo e'mung oro'pariri otoroining-koo ookampiri o'noria', teka teing-koo oro'pariaing-koo aroo'mariri o'noring. Teing kapoo' oro'pari otoining oto'numpo'ning deea', teka teing oro'pariaing teing otoi otoaining.

- 2 KOORIN
- ←
- 4
- →

© 1994 WBT