- 1 PIITA
- ←
- 5
- →

5
Teinge Dootuu'koo Pankenge Tampa' Tanatavaariai Kumponing Bakanaving
1 Tee'koo dii' dootuu'koo urantanuka tasi'antarampimang nkorariaina' ninge dii' ninka nari' oro'ke dootuu'koo urantai, ninge ee'nara Karistoo' bakaang baike koonto' ooamira sira'pamaunge, ee'noko napo' tee' nari' dii' ninka kompampainge tee meenasi Karistoo' bakaang oro'antavuainang. 2 Aa'dampimang: Kumponing bakanavitu tampa' tanataverererimaatoai teing dii'ke tanata-koo si'duru'ning, tamung konteroritaa' deea', teka pia-ita nkoveriai Kumponinge piavomana'. Moo' narung noru'eri tanataverereriauka', teka aroo'keta tanataverereriai. 3 Apoapoo'erereriauka' teing tanataverererimaing teka tampa' ooraari siontaariaina' nkorariai. 4 Ee'noko tenang tee Tanatanara Pankaing oro'paravainang dii'ke moo' tee meenasi-po'nung paa'aravauka'nung nkaveriaing. 5 Ee'noko dii' napo' nemaa' teie diikaning urantanuka-koo boong otorimaatoai amaiaa'dori dii'ka-koo meu'ke, ai' Daari Meekunge ee' minkuvui otong:
Kumponinge tee teing bii'ka daangamparimaing too'dempurima teing boonko noru'arimaing avusiro'ari pakuvurikoo'. (Mirumiru' 3:34)
Boonkomariri o'norimaatoai Kumponing Bakaang Tanka'koo O'nori
6 Boonkorariri otorimaatoai dii'ka-koo tee-koo Kumponing-koo tanka' purinto'koo kuung otori, tee batei makotuko tee deto si'duriaing dii'. 7 Diikaang ookara manki'nanka tee narung-koo siperimaatoai, ai' dii' teing teie piaaruri tanataruri otong. 8 Teka tanatarariri ee'noko tarerariri otorimaatoai. Tee diikaang karenung Sietani' tee laioni-pina' kururuu'kuma avitoitoi nanumaung besi'uma naning avoro'antavura dunkumpuaing. 9 Tanka'ni'periai tee diikaang masika'anta-koo e'maniri, ee' noru'erima Karistoo'koo nii'maikorori' tee' nari' sisikeera kune'aama Sietani' bakaang avoro'anta dimpa'aakoo'. 10 A'noo' oki'ning batei-koo sisikeera tora'periaing. Teketa teie Kumponinge piaa baukoi baka unaa-antarurira ee'noko e'mang-antarurira puring-antaruriaing dii', ai' teie tero bokururu'nung dii'ke domaang oparavaung meenasi-po'nung nkaverii'naang Karistoo'koo kuunge. 11 Tee tee tee' nari' tanatavari otoaing ootukunung batei-koo o'domaropa-koo. Masikung.
Si'nara'naare
12 Aung ane' karavoto˜ apukane' ninge minkuanko Sivanusie pakumui daarivuing, teie mmaiko'ke ninge masika'antavamaunge, dii' puring-anta-koo ee'noko aung tee Kumponing bakaang piaa dii'koo sira'anta-koo. Ee'nung-koo purintariri otoriaing.
13 Aing dootuu'nupoong Karistoo'navitu anke Babiloni'ke o'norimanavitue, Kumponinge dii'pina' nari' miru'muru'navitue tampara tampampimaang dii'koo, tee ninka nnuring tampamaung ninka Maaka' ninka nari'. Onkeonke'deeriai dii' naruna' naruna' piaa taa'ni'antaveri. 14 Mooa tee dii'koo ookara-koo tee' nari' otoaing dii'koo Karistoo'koo otorining-koo. Tee' nari'.

- 1 PIITA
- ←
- 5
- →

© 1994 WBT