- 2 KOORIN
- ←
- 7
- →

7
1 Ee mmaikori', teing aing maraka-antananka nkavampirinoo'keta kiiroraa'mariri o'noriaing teing-eta ookara kapoo' niikaang mono ee'noko tanuaang ku'mi'antavumaing-eta, ee'noko aa'na' paaramariai koonto' meeka'mariri oto'koo Kumponing-koo amorompiri.
Koorin-nupoong Bere'aririo' Paula' Dotuaru'na'
2 Domang daate'dariri otoriai nii'koo, ai' nii'ke naning orari-antavampia'; oraka' nkoampia'; napo' auraimaria'. 3 Aung tee kara ninge dii' tompintampima minkuampa', teka tee' tero naurampiru'na' naurampimang dii' teing nii'ke domange dai'darampiritaa' o'noriaininge, ee'noko moompima deeko' moompiaininge dii' ninka nari'. 4 Ning koonto' dii'koo aroo' pankaing o'nong. Aa'na' doturotumaramaung dii'koo. Napo' domang aa'na' kuaa'antamerimaunge. Ee'noko ookara niikaang-koo arikananka-koo tee doturotue maanto'muma piampumaung.
5 Tenang ee'nang Masedonia'nameensi'aape meru'nang nii' tee niikaang mono uaa-koo koonto' makotuaruu'. Ookutunairu-koo meriko'noo'ka pore'anta kune'ampiko', aa'ning dama'due turang, kuunge avoro'. 6 Teka teie Kumponinge domang manki'nuka kuaa'antavurimaunge kuaa'antamuru' Taitas tampa' nii'anko po'antavura. 7 Taitas pou'nung narung-koo deea', teka dii'ke domang kuaa'antaveriko'ning pora ee' oro'ning naumurio': ning piaamerimaunge ee'noko nkaang tautau taaraverima aa'na' orarunsi ninka bere'dariru'nunge. Tee' taaramararai'nange dau basinoo' dotumarieeng!
8 Bane tero nkaang karavoto daariantu'nunge orarunsi-antarampiru'nunge, teka ninge enang baru' noru'ampa'. A'noo' tutung manki'mou'nung tee' daarirerompiru'nung-koo, teka enang tasi'pansi o'nong teie karavotoi tamung oki'noo'koo orarunsi-antaruru'nung. 9 Nka enang dotumaramaung, teka dii' orarunsi-antarampiru'noo'koo deea', teeo teie diikaange orarunsie orara aarumo-ita bere'antaruru'nung-koo. Ai' tee temurii' orarunsi dii'ke oro'antaveru'nung tee Kumponinge miru'uu'nung dii'koo. Tee'koo tee' oki'noo' nii'ke baike-antararampia'. 10 Tenang nantoong Kumponing piavomana' orarunsiarima bere'ariko tee domang-antavurimaung, ee'noko tee-koo domang manki'oroarupeu', teka kansi' bakaang aarumo siompai orarunsiarima Kumponing-koo domang-anta nkavaavaung. 11 Ooveriai, Kumponing piavomana' orarunsirariko kapoo' arekee' oro' basiaru' dii'koo. Bakei dii' namu'ke avoro' ninka tanterarira Kumponing-koo maia'dorira aa'na' aroo'eri kake'iirariru' tee orara aarumo naninge nkovuu'nung ampankeena' ooveri otoko koomperira simpiri'darii'naang tee' naurampiru'na'. Bakei aa'na' ning dii'anko mora pakurampii'naang piaroru'. Napo' aa'na' noru'eru' ee'noko motekaro'dariri tee kapoo' koonto' deeaung koomperu'. Ookutunairu-koo dii' masikeerariru'nung dii' koonto'nuka deentarii'naang tenai'koo tee naning bakanai'koo.
12 Ninge dii'anko temu' daariantu'noo' tee dii'ke nii' aa'na' deto noru'mererimana' Ovoringe sira'puu'naang. Tee naning oraka' nkoaru'nung baru' koong-anta-koo deea', napo' tee naning oraka' nkovuu'nung baru' paku-koo deea'. 13 Tee' deto noru'mererimana' naumererira nii' tee aa'na' domang kuaa'antamerereru'nung. Ee'noko daua napo' tee Taitas doturotuari poio' ooampira dotumariru' dii'ke ookarai teing kapoo' naurarampiru'ning siomperima domang kuaa'antaveru'noo'koo. 14 Temu' tee aa'na' daangantampiko'nung dii' tee-ankoi ee'noko dii' beero'durima tampa' ooruru'noo'koo dotu-antamuu'. Dii'ke masikee-antaverira maia'antameria' daangantampiko' noo'koo. Ookara kapoo' dii' daangantampima minkuantu'ning teing masikeng deemparu'ning tee' ookara kapoo' minkurampimaing masika'paramana'. 15 Ee'noko Taitasie bakei aa'na' noru'durimaung dii' aroo'keta onkeonke'eru'nung-koo amaiaa'dori dankuranku'darima. 16 Tee'koo ning bakei dotumaramaung dii' aroo'dariaining-pina' noru'dampima.

- 2 KOORIN
- ←
- 7
- →

© 1994 WBT